**ЦАГДААГИЙН ЭРХ ЗҮЙН ОНОЛ ПРАКТИКИЙН АСУУДАЛ**

**ЦАГДААГИЙН АЛБА ХААГЧДЫН ЭРҮҮЛ МЭНД БА БИЕ БЯЛДАРЫН**

**ӨНӨӨГИЙН БАЙДАЛ**

**Э.Рэгдэндагва**

ХСИС-ийн ЦС-ийн ЦСТ-ийн ахлах багш

докторант, цагдаагийн дэд хурандаа

**Товч агуулга:** Цагдаагийн байгууллагын гэмт хэрэгтэй тэмцэх, нийтийн хэв журмыг хамгаалах, олон нийтийн аюулгүй байдлыг хангах нэн хариуцлагатай, нарийн төвөгтэй үйл ажиллагаа нь цагдаагийн нийт ажилтнуудыгбие бялдрын хувьд туйлын эрүүл чийрэг байдлыг шаарддаг билээ. Судалгаанд хамрагдсан алба хаагчдын 60 хувь нь биеийн илүүдэл жинтэй байна. Түүний 25 хувь нь 6-30 киллограммын илүүдэл жинтэй “тарган”, “хэт тарган” гэсэн үзүүлэлтэй байгаа нь зүрх судас, даралт ихсэх, чихрийн шижин, нуруу хүзүүний суулт, шохойжилт г.м.өвчнөөр алба хаагчид өвчлөх гол шалтгаан нөхцөл болж байна.

**Түлхүүр үгс:** Бие, бялдар, бэлтгэлжилт, эрүүл мэнд, индекс

Хүн төрөлхтний түүхийн хамгийн эртний үед бие бялдрын хүмүүжил үүссэн гэж үздэг. Бие бялдрын хүмүүжлийн хамгийн анхны мэдэгдэхүүн хүй нэгдлийн нийгэмд үүсэн бий болсон гэж эрдэмтэд тэмдэглэсэн байдаг.

Хүмүүс хоол хүнсээ бэлтгэх, ан хийх, орон гэрээ барьж, амьдрах зэрэг амьдралын жам есны зайлшгүй үйл ажиллагааны явцтай уялдан тэдний хүч тэсвэр, хурд, авхаалж, самбаа зэрэг бие бялдрын чанарууд болон чадварууд нь хөгжин, сайжирч иржээ.

“Монгол Улсын Үндэсний аюулгүй байдлын үзэл баримтлал батлах тухай” Улсын Их Хурлын 2010 оны 48 дугаар тогтоолд Монгол хүнийг аюулгүй амьдрах, гэмт хэрэг, халдлагын золиос болохоос хамгаалах, хууль сахиулах байгууллагын албан хаагчид тавих ёс зүй, мэргэжлийн чадвар, хариуцлага, хууль сахин биелүүлэх шаардлагыг өндөржүүлж, эрх зүй, нийгмийн баталгааг дээшлүүлэхээр заасан[[1]](#footnote-1) байдаг.

Монгол Улсын Их Хурлаас 2013 оны 7 дугаар сарын 5-ны өдөр Цагдаагийн албаны тухай хуулийг баталснаар хууль сахиулж, олон нийтийн аюулгүй байдлыг хангах үйлчилгээг иргэдэд үзүүлэх үүргийг цагдаагийн байгууллагад хүлээлгэн, хууль сахиулах албаны шинэчлэлийн эхлэлийг тавьсан билээ.

Цагдаагийн албаны үнэт зүйл нь “Эх орон, ард иргэддээ өргөсөн тангараг”, эрхэм зорилгоо “Найдвартай баталгаатай үйлчилгээ-иргэд, олон нийтийн итгэл, дэмжлэг” гэж тодорхойлоод “Амар амгалан амьдралын төлөө хамтдаа” гэсэн уриатай үйл ажиллагаагаа явуулж байна. Энэхүү цагдаагийн байгууллагын үйл ажиллагааг хэрэгжүүлэгч гол субъект бол цагдаагийн алба хаагч юм. Тухайн субъектын аюулгүй байдал, эрүүл мэнд, бие бялдарын бэлтгэлийн асуудал яах аргагүй чухал билээ.

Даяаршлын өнөө үед нэг орны хүрээнд төдийгүй дэлхийн бүс нутаг, тив хооронд гэмт хэрэг, терроризм, гамшиг, туршуул, хилийн будлиан, улс төрийн үймээн зэрэг үзэгдлүүд байнга гарах болж, уг зохисгүй үйл явдлуудад цар хүрээний хувьд болон чанар, агуулгад ихээхэн өөрчлөлт гарах боллоо. Тиймээс хууль сахиулах аюулгүй байдлыг хангах алба хаагчдын сэтгэл зүй, бие бялдрын бэлтгэлжилт, хэрэглэгдэх зэвсэг, техникийн хүч чадал, мэдээлэл технологийн шинэчлэл хийх шаардлага эрс нэмэгдэж байна. Дэлхийн хэмжээний үндэстэн дамнасан эдийн засаг, цэрэг, улс төрийн ийм нөхцөл байдал болон өөрийн орны дотоодод хууль цаазыг хэрэгжүүлэх өндөр хариуцлага ноогдож байгаа өнөөгийн нөхцөлд хууль сахиулах байгууллагын албан хаагчдыг өндөр түвшинд бэлтгэхийн тулд, бие бялдрын бэлтгэлжилтийн сургалтад ямар шаардлага тавигдах вэ гэсэн асуудал зүй ёсоор гарч байна.

Монгол Улсын Их Хурлаас 2009 онд баталсан “Биеийн тамир, спортыг хөгжүүлэх талаар төрөөс баримтлах бодлого”-д иргэдэд биеийн тамирын хүмүүжил, боловсрол олгох үйл явц шинжлэх ухааны үндэслэлтэй, тасралтгүй, залгамж шинжтэй байх нь биеийн тамир, спорт, чийрэгжүүлэлтийг хөгжүүлэх бодлогын нэг болохыг тодорхойлсон билээ.

Тус бодлогын зарчмыг хэрэгжүүлэхэд биеийн тамир, спортын салбар дахь бүх шатны сургалт хүмүүжлийн ажил чиглэгдэх ёстой.Тиймч учраас “Биеийн тамир, спортын тухай “Монгол Улсын Хуулинд “Монгол улсын зэвсэгт хүчин, Шүүхийн шийдвэр гүйцэтгэх байгууллага, Цагдаа, Тагнуул, Гамшгаас хамгаалах болон Хилийн цэргийн биеийн тамир, спорт нь цэргийн сургалт, бие бүрэлдэхүүний хүмүүжил, бэлэн байдлын салшгүй нэг хэсэг болно”[[2]](#footnote-2)(14.1) гэж заасан байдаг.

Цагдаагийн албаны ажиллагааг гүйцэтгэх үед бий болох онцгой, өвөрмөц орчин, нөхцөлд бие бялдрын өндөр бэлтгэлтэй цагдаагийн алба хаагчид өөртөө байгаа чадварынхаа 80%-ийг, бэлтгэл сул хангасан албан хаагчид чадварынхаа 50-60%-ийг үр дүнтэй ашиглаж чаддаг гэсэн судалгаа байдаг.

Спортын шинжлэх ухаанд бие бялдрын бэлтгэлжилт гэдэг ойлголт нь, тухайн хүний бие организмын ажиллах чадварыг дээшлүүлэхэд шаардлагатай хөдөлгөөний арга барилд сургах зорилго бүхий үйл явц бөгөөд энэ нь тодорхой хамт олон, байгууллага дээр авч үзвэл нийт бие бүрэлдэхүүний бие бялдрын бэлтгэлжилт ямар байгааг илэрхийлэх үзүүлэлт болно.

Монгол улсын хүн амын эрүүл мэнд, бие бялдарын хөгжлийн асуудал нь, улс орны үндэсний аюулгүй байдлын бүрэлдэхүүн хэсэг болох оршин тогтнохын аюулгүй байдал, иргэдийн эрх, эрх чөлөөний аюулгүй байдал, эдийн засгийн аюулгүй байдал, хүн ам, удмын сангийн аюулгүй байдал, хүнсний аюулгүй байдлуудад сөрөгөөр нөлөөлөх зэрэг асуудлуудтай салшгүй холбоотой юм. Иймээс уг асуудал нь анхаарал хандуулах төрийн бодлогын гол асуудлын нэг юм.

Цагдаагийн байгууллагын гэмт хэрэгтэй тэмцэх, нийтийн хэв журмыг хамгаалах, олон нийтийн аюулгүй байдлыг хангах нэн хариуцлагатай, нарийн төвөгтэй үйл ажиллагаа нь цагдаагийн нийт ажилтнуудаас юуны өмнө бие бялдрын хувьд туйлын эрүүл чийрэг байдлаас ихээхэн хамаарна.

Цагдаагийн Ерөнхий газрын даргын 2010 оны 68 дугаар тушаалаар батлагдсан “Гэр, орон сууц, нийгмийн асуудал, эрүүл мэндийн хамгаалал хөтөлбөр”- ийн 3.5 дах “Алба хаагчид өөрсдөө бие бялдраа хөгжүүлэх, бялдаржуулах идэвхи санаачлагыг өрнүүлэх, дэмжлэг үзүүлэх” заалтыг хэрэгжүүлэх ажлын хүрээнд, цагдаагийн алба хаагчдын бие бялдрын түвшинг тогтоох, мэдээллийн сан бий болгох зорилгоор төв, орон нутгийн цагдаагийн 64 байгууллагын 6285 алба хаагчдын “Биеийн жингийн индекс”-ийн судалгааг авсан байна.

**Цагдаагийн байгууллагуудаас авсан биеийн жингийн индексийн судалгааны дүгнэлт**

Хүснэгт №1

|  |  |  |  |  |
| --- | --- | --- | --- | --- |
| д/д | Байгууллага | Алба хаагчдын тоо | Илүүдэл жинтэй алба хаагчид | Хувь |
| 1 | Баянгол дүүрэг дэх Цагдаагийн 1 дүгээр хэлтэс | 142 | 49 | 28,5% |
| 2 | Баянзүрх дүүрэг дэх Цагдаагийн 1 дүгээр хэлтэс | 230 | 69 | 28,9% |
| 3 | Баянзүрх дүүрэг дэх цагдаагийн 2 дугаар хэлтэс | 186 | 20 | 9,3% |
| 4 | Багануур дүүргийн Цагдаагийн хэлтэс | 78 | 16 | 20,5% |
| 5 | Баян-Өлгий аймгийн Цагдаагийн газар | 118 | 24 | 20,3% |
| 6 | Баянхонгор аймгийн Цагдаагийн газар | 128 | 37 | 28,9% |
| 7 | Булган аймгийн Цагдаагийн газар | 114 | 14 | 9.71% |
| 8 | Говь-Алтай аймгийн Цагдаагийн хэлтэс | 111 | 46 | 41,4% |
| 9 | Говь-Сүмбэр аймгийн Цагдаагийн газар | 60 | 3 | 8% |
| 10 | Дархан- уул аймгийн Цагдаагийн газар | 178 | 56 | 31,4% |
| 11 | Дорноговь аймгийн Цагдаагийн хэлтэс | 100 | 25 | 25% |
| 12 | Дорноговь аймгийн Замын үүдийн Цагдаагийн хэлтэс | 49 | 16 | 32,6% |
| 13 | Дорнод аймгийн Цагдаагийн газар | 143 | 0 | 0 |
| 14 | Дундговь аймгийн Цагдаагийн газар | 97 | 8 | 12.1% |
| 15 | Завхан аймгийн Цагдаагийн газар | 179 | 42 | 23,4% |
| 16 | Нийгмийн хэв журам хамгаалах газар | 409 | 96 | 17,4% |
| 17 | Нийслэлийн Цагдаагийн газар | 154 | 64 | 24% |
| 18 | Өвөрхангай аймгийн Цагдаагийн газар | 130 | 40 | 30,7% |
| 19 | Сонгинохайрхан дүүрэг дэх Цагдаагийн 2 дугаар хэлтэс | 158 | 60 | 37,9% |
| 20 | Сүхбаатар дүүрэг дэх Цагдаагийн 1 дүгээр хэлтэс | 180 | 69 | 38,3% |
| 21 | Сүхбаатар дүүрэг дэх Цагдаагийн 2 дугаар хэлтэс | 144 | 35 | 24,3% |
| 22 | Сүхбаатар аймгийн Цагдаагийн газар | 97 | 0 | 0 |
| 23 | Сэлэнгэ аймгийн Цагдаагийн газар | 198 | 40 | 5% |
| 24 | Төмөр зам дахь Цагдаагийн хэлтэс | 183 | 76 | 23,6% |
| 25 | Төв аймгийн Цагдаагийн газар | 181 | 20 | 9.5% |
| 26 | Хан-Уул дүүрэг дэх Цагдаагийн 2 дугаар хэлтэс | 132 | 15 | 16,5% |
| 27 | Хөвсгөл аймгийн Цагдаагийн газар | 57 | 8 | 7,12% |
| 28 | Хэнтий аймгийн Цагдаагийн газар | 24 | 20 | 9.5% |
| 29 | Цагдаагийн Ерөнхий газрын Албаны нохой сургалтын төв | 30 | 7 | 42,8% |
| 27 | Цагдаагийн Ерөнхий газрын Мэдээлэл, судалгааны төв | 21 | 6 | 35,5% |
| 30 | Цагдаагийн Ерөнхий газрын Мэдээлэл шуурхай удирдлагын төв | 77 | 24 | 32% |
| 31 | Цагдаагийн Ерөнхий газрын Санхүү, ар талын газар | 39 | 15 | 38,4% |
| 32 | Цагдаагийн Ерөнхий газрын Хэрэг бүртгэх алба | 16 | 8 | 50% |
| 33 | Чингэлтэй дүүрэг дэх Цагдаагийн 1 дүгээр хэлтэс | 155 | 28 | 18% |
| 34 | Чингэлтэй дүүрэг дэх Цагдаагийн 2 дугаар хэлтэс | 156 | 38 | 24,3% |
| 35 | Эрүүгийн Цагдаагийн газар | 155 | 49 | 31,6 |

Тус судалгаанд хамрагдсан алба хаагчдын 60 хувь нь биеийн илүүдэл жинтэй байгаагаас, 25 хувь нь 6-30 киллограммын илүүдэл жинтэй буюу “тарган”, “хэт тарган” гэсэн үзүүлэлт гарсан байна.

Энэ нь хөдөлгөөний дутагдлаас үүдэлтэй бөгөөд зүрх судас, даралт ихсэх, хүзүү нурууны суулт, шохойжилт, чихрийн шижин өвчнөөр алба хаагчид өвчлөх гол шалтгаан болж байна. Хууль сахиулах алба хаагчдын нэгдсэн эмнэлэгт хэвтэж эмчлүүлсэн цагдаагийн алба хаагчдын дунд зүрх судас, чихрийн шижин, бөөрний үрэвсэл, даралт ихсэх, хүзүүний шохойжилт буюу таргалалтаас үүдсэн өвчлөлүүд зонхилох хувийг эзэлж байгаагаар нотлогдож байна.

График №1

Энэхүү судалгааны үр дүнгээс харахад цагдаагийн байгууллагын алба хаагчдын биеийн жингийн индекс жил ирэх тусам алдагдаж нэмэгдэх хандлагатай байгааг харуулж байна.2015 онд эмнэлэгт хэвтэж эмчлүүлсэн цагдаагийн алба хаагчдад ихэнх нь буюу 31,7% илүүдэл жинтэйгийн улмаас өвчилсөн, албан үүргээ гүйцэтгэж яваад бэртэж гэмтсэн алба хаагч 0,4% нь нохойд хазуулсан, зүсэгдсэн, хутгалуулсан шарх, гар хөлөө хугалсан, зөөлөн эдийн гэмтэл, толгой доргих зэргээр хөдөлмөрийн чадвараа алдсан байна. Өвдсөн алба хаагчдаас хамгийн их өвчлөл нь бөөрний үрэвсэл 10.9%, ходоодны архаг үрэвсэл 6,1%,нурууны эмгэг өөрчлөлт 5,6% тус тус байна.

График №2

Дээрх судалгаанаас харахад албан үүргээ гүйцэтгэж яваад

бэртэж гэмтэх, биеийн илүүдэл жингийн улмаас үүсэх өвчин

эмгэг, нурууны эмгэг өөрчлөлт, уушиг амьсгалын зам, зүрх судасны тогтолцоо, үе мөч холбоос эд, бөөр, шээс ялгаруулах зам мэдрэлийн эмгэг, элэг цөс, нойр булчирхай, ходоод гэдэсний эмгэг, арьс харшилын эмгэг, дотоод шүүрлийн эмгэгээр илүү зонхилон өвчилж байна.

Дээрх хүснэгтээс харахад албан хаагчдын өвчилж байгаа шалтгаан нөхцөлд дараах дүгнэлтийг хийж болохоор байна. Үүнд:

1. Албан хаагчдын эрүүл аж төрөх ёс, зан үйлийн хэвшил, хандлага, эрүүл мэндийн боловсрол дутмаг,

2. Албан үүрэг гүйцэтгэж явахдаа хөдөлмөр хамгаалал, аюулгүй ажиллагааны дүрэм журмыг баримтлан ажилладаггүй,

3. Ихэнхи алба хаагчид архи, тамхи хэрэглэдэг,

4. Зөв хооллолт, эрүүл хоол хүнсний талаархи ойлголт дутмаг, хэрэглэж буй хоол, хүнсний илчлэг, чанар сул, тогтмол цагт хооллодоггүй, гамшгийн голомтод олон цагаар хоол ундгүй ажилладаг.

5. Албан хаагчид өвчилсөн үедээ тэр бүр эмчийн хяналтад төгс эмчилгээ хийлгэдэггүй,

6. Байгаль цаг уурын онцлог, эрс тэс уур амьсгал, ажиллах нөхцөл (зундаа 25-35 хэм, өвөлдөө 30-40 хэм),

7. Улс орны хөгжил, нийгэм, эдийн засгийн байдал,

8. Эрүүл мэндийн талаархи мэдээлэл, сургалт, сурталчилгаа дутмаг,

9. Эрүүл мэндийн шаардлага хангасан хөдөлмөр хамгаалал, ажлын хувцас хэрэглэлийн хангалт орчин үеийн шаардлагад нийцэхгүй. (жишээ нь:гутал зундаа чийг татдаг, өвөлдөө дороосоо хайрдаг, өдөр тутмын хээрийн хувцас нь амархан гандаж өнгөө алддаг гэх мэт)

10. Ажлын байрны орчин, халаалт хэвийн бус, ихэвчлэн сэрүүн хүйтэн орчинд ажиллаж, унтаж амардаг, эрүүл ахуйн стандарт шаардлагыг хангахгүй байгаагаас шалтгаалж ихэнх өвчлөл гарч байна.

Судалгааны явцад, алба хаагч нарын эрүүл мэнд, бие бялдар, нас хүйс, боловсрол, ажил эрхлэлтийн байдал, өвчлөл зэрэг гадны болон дотоод хүчин зүйлсийг харьцуулан дүгнэлт хийхэд, ихэвчлэн хөдөлгөөний дутагдал, жингийн илүүдлээс хамаарч өвчлөлийн байдал залуужиж байгаа нь ажиглагдаж байна.

Цагдаагийн байгууллагын албан хаагчдын эрүүл мэндийг хамгаалах, өвчлөлөөс урьдчилан сэргийлэх үйл ажиллагааг тогтмол зохион байгуулж, тэдний бие бялдрын хөгжлийг сайжруулсанаар эрүүл чийрэг бие бялдар, сэтгэл зүйн өндөр бэлтгэлтэй хүний нөөц бүрдэж, улмаар гэмт хэрэгтэй тэмцэх, нийтийн хэв журам сахиулах, олон нийтийн аюулгүй байдлыг хангах үйл ажиллагааг цаг алдалгүй хэрэгжүүлэх, даалгасан үүргийг биелүүлэх бэлэн байдал хангагдахад чухал нөлөө үзүүлнэ.

Цагдаагийн албан хаагч гэмт хэрэгтэй тэмцэх, нийгмийн хэв журам сахиулах үүргээ хэрэгжүүлэн, иргэдийн амар амгалан амьдралын баталгааг хангаж ажиллахад тэдэнд эрүүл байх, эрүүл мэндийн асуудал туйлаас чухал бөгөөд эрүүл байж гэмээ нь ажил үүргээ хэвийн гүйцэтгэх боломж нөхцөл бүрдэнэ.

Эрүүл байхын үндэс нь амралт[[3]](#footnote-3) бөгөөд өндөр ачаалалтай ажилласан, тодорхой хугацаанд ажил үүрэг гүйцэтгэсний дараа амралт хамгаас чухал байдаг ч цагдаагийн албан хаагч нь ямар ч нөхцөлд ажил үүргээ туйлын чадварлаг, сайн гүйцэтгэчихээд дараа нь амарч бие сэтгэлийн алжаалаа тайлж чаддаггүй байх,

**Дүгнэлт**

Цаашид Цагдаагийн алба хаагчдын эрүүл мэнд, бие бялдар, бэлтгэлжилийн асуудлыг эрх зүйн хүрээнд оновчтой шийдвэрлэхийн тулд хууль журмын дагуу тусгайлсан дэд хөтөлбөр боловсруулах, материаллаг орчны хүрээнд бялдаржуулах танхимыг байгуулах, сургагч зааварлагч, аргазүйч багш нарыг мэргэшүүлэн сургаж, ажиллах нөхцөл болоцоогоор хангах, алба хаагчдын эрүүл мэнд, биеийн индексийн нэгдсэн мэдээллийн сантай болж эрсдэл тооцон ажиллах, бэлтгэлжилтийн техник гүйцэтгэлийн талаар сургалт зохион байгуулж мэдээллээр хангах, ажлын ачаалал ажлын цагийн бүтээмжид бие бялдар бэлтгэлжилтийн асуудлыг уялдуулан зохицуулснаар дээрх бэрхшээлийг шийдвэрлэж нийт алба хаагчдынхаа эрүүл мэнд, сэтгэл зүй, бие бялдар, гоо зүйд нөлөөлөх, ажлын бүтээмж дээшлэх зэрэг чухал ач холбогдолтой гэж үзэж байна. Уг асуудлыг шийдвэрлэхэд дараах саналуудыг танилцуулж байна. Үүнд:

1. Нийслэл, орон нутгийн цагдаагийн байгууллага, газар, хэлтэсүүд зориулалтын өрөө тасалгаа, орон байранд бялдаржуулах танхимуудыг байгуулж, тохижуулан, тоног төхөөрөмжийн хүртээмж нэмэгдүүлэх,
2. Цагдаагийн алба хаагчдын эрүүл мэндийн мэдээллийн нэгдсэн сан байхгүй байгаа нь алба хаагчдын өвчлөл болон бие бялдар бэлтгэлжилтийн түвшин ямар зэрэгт байгааг тодорхойлох боломжгүй байна. Тиймээс энэ талаар нэгдсэн мэдээллийн сантай болж, алба хаагчдын эрүүл мэндийг байдлыг хянаж эрсдэл тооцож ажиллах
3. Манай алба хаагчид бие бялдрын хөгжлийн үндсэн дасгал, хөдөлгөөний зохицолдооны эв дүй олгох дасгал, төрөл бүрийн дасгалуудаар бие бялдраа хөгжүүлэх чадварт суралцаж, өөрийн насны онцлогт нь тохируулан ерөнхий болон тусгай хөгжлийн суурь, өв тэгш хөгжил олгох хурд, хүч, тэсвэр, уян хатан, авхаалж самбааг нь хөгжүүлэх дасгалуудыг хийж амьдралын хэв маяг болгох,
4. Цагдаагийн үйл ажиллагааны зарим эрх зүйн актад нэмэлт заалт оруулах,
5. Эрүүл мэнд, бие бялдарыг сайжруулах тусгайлсан дэд хөтөлбөр боловсруулах,
6. Материаллаг орчны хүрээнд бялдаржуулах танхимыг байгуулах,
7. Сургагч зааварлагч, аргазүйч багш нарыг мэргэшүүлэн сургаж, тэдний ажиллах нөхцөл болоцоогоор хангах,
8. Алба хаагчдын эрүүл мэнд, биеийн индексийн нэгдсэн мэдээллийн сантай болж, эрсдэлийг тооцон ажиллах,
9. Бие бялдарын бэлтгэлжилтийн техник, гүйцэтгэлийн талаар сургалт зохион байгуулж, мэдээллээр хангах зэрэг болно.

**Ашигласан материал**

**Хууль тогтоомж, журам зааврууд**

* Монгол Улсын Үндсэн хууль. 1992 он
* Үндэсний аюулгүй байдлын үзэл баримтлал 2010 он
* Цагдаагийн албаны тухай хууль 2013 он
* Эрүүл мэндийн тухай хууль 2011 он
* Биеийн тамир спортын тухай хууль 2003 он
* Дээд боловсролын тухай хууль 2002 он
* Монгол Улсын Ерөнхийлөгчийн зарлиг "Нийтийн биеийн тамир, спортыг хөгжүүлэх тухай" 2010 оны 53 дугаар зарлиг,
* “Эрүүл Монгол хүн” үндэсний хөтөлбөр 2006 он
* “Эрүүл мэнд” үндэсний хөтөлбөр (2010-2021 он),
* “Биеийн тамир, спортыг хөгжүүлэх талаар төрөөс баримтлах бодлого” 2009 он
* “Нийтийн биеийн тамир, спортыг хөгжүүлэх тухай” 2010 он

**Ном, сурах бичиг:**

1. Алтанцэцэг Л. Бие бялдрын хүмүүжлийн онол арга зүй. УБ. 2009
2. С.Батхуяг, Д.Баярмаа, Л.Жамц, Ш.Ичинхорлоо, Р.Цэгмэд, С.Эрдэнэцэцэг “Дээд сургуулийн сурган хүмүүжүүлэх зүй” УБ., 2003
3. Г.Лхагвасүрэн “Бие бялдрын хүмүүжлийн онол заах арга” УБ., 1995
4. С.Хаянгарваа “Цэрэг, цагдаагийн сургуулиудын бие хамгаалах сургалт, түүнийг боловсронгуй болгох асуудал” УБ 2009 он

Хянасан: Хууль зүйн ухааны доктор (Ph.D) х/а Ю.Бадамханд

**УЛААНБААТАР ХОТЫН ЦАГДААГИЙН БАЙГУУЛЛАГЫН ЗОХИОН БАЙГУУЛАЛТЫН БҮТЦИЙГ ШИНЭЧЛЭХ ХЭРЭГЦЭЭ, ТҮҮНД**

**ХИЙСЭН ШИНЖИЛГЭЭ**

**Х.Энхжаргал**

Гэмт явдал судлалын магистр

**Д.Булган**

ХСИС-ийн Цагдаагийн сургуулийн ЦСТ-ийн багш, цагдаагийн ахмад

Цагдаагийн байгууллага нь орчин үеийн шаардлага хангасан тогтолцоо, бүтэцтэй болох нь нийтийн хэв журам хамгаалах, олон нийтийн аюулгүй байдал хангах, гэмт хэрэг зөрчилтэй тэмцэх, үндсэн зорилт, чиг үүргээ амжилттай биелүүлэх нөхцлийг бүрдүүлэх, үйл ажиллагаа тогтворжих чухал ач холбогдолтой. Мөн үүнтэй уялдуулан орчин үеийн үйл ажиллагааны арга барил буюу ард иргэдийн оролцоонд тулгуурлах чиг хандлагыг нэмэгдүүлэх нь чухал юм.

Улаанбаатар хотын цагдаагийн байгууллагын үйл ажиллагааг сайжруулахад зөвхөн тогтолцооны шинэчлэл төдийгүй, сэтгэлгээ, зан байдалд өөрчлөлт оруулах нь зайлшгүй юм. Өөрөөр хэлбэл иргэд нийгэм, улс төрийн бүлгүүдийн дуу хоолой, санаа бодол, сэтгэл зовниж буй асуудлыг нь сонсох хэрэгтэй болно.

Цагдаагийн байгууллагын ажлын ачаалал, ажилтны гүйцэтгэх үүрэг, эрх мэдлийн зөв хуваарилалт, албад хоорондын уялдаа холбоо, зааг ялгаа, хүлээх хариуцлага ямагт тодорхой, шинжлэх ухааны үндэслэлтэй баймааж нь зохион байгуулалтын бүтэц оновчтой болно.

Улаанбаатар хотын цагдаагийн байгууллагын зохион байгуулалтын бүтцийг сайжруулах хэрэгцээ шаардлага нь дараах үзүүлэлтүүдээр тодорхойлогдоно. Үүнд:

* Улаанбаатар хотын Засаг захиргааны нэгжийн хуваарилалтын онцлог
* Улаанбаатар хотын цагдаагийн байгууллагуудын харъяалах газар нутгийн хэмжээ,
* Хот төлөвлөлтийн өнөөгийн нөхцөл байдал, цаашдын чиг хандлага,
* Хүн амын суурьшил, шилжилт хөдөлгөөнийг байдал,
* Гэмт хэрэг, хэв журам, захиргааны зөрчлийн өнөөгийн нөхцөл байдал зэргийг судалж боловсронгуй болгоход анхаарах нь зүйтэй байна.

**Нэг. Улаанбаатар хотын Засаг захиргааны нэгжийн хуваарилалтын онцлог.** Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн нэгдүгээр бүлгийн гуравдугаар зүйлийн 3.4-д “Баг нь сумын, хороо нь дүүргийн засаг захиргааны нэгж мөн” гэж тодорхойлсон байна.

Засаг захиргаа, нутаг дэвсгэрийн нэгж, түүний удирдлагын тухай хуулийн дагуу Монгол Улсад нийт 1575 баг, үүний дотор хөдөөгийн 1397 баг үйл ажиллагаагаа явуулж байна. Хөдөөгийн нэг багт дунджаар 250 орчим өрх айл, хөдөлмөрийн насны 489 хүн, сургуулийн насны 274 хүүхэд, сургуулийн өмнөх насны 143 хүүхэд ажиллаж, амьдарч байна. Хөдөөгийн багийн 70.0 орчим хувь нь эрчим хүчний ямар нэгэн эх үүсвэргүй, ихэнх хувь нь холбоотой боловч тогтмол ажилладаггүй, багийн Засаг дарга нарын 22.6 хувь нь ажиллах байргүй, 35.3 хувь нь иргэддээ хүрч үйлчлэх унаагүй байна.

Багийн бүтэц, зохион байгуулалт, ажлын албыг хүн амын тоо, газар нутгийн хэмжээ, орон нутгийн онцлог зэргийг харгалзахаас гадна, хөдөөнөөс суурин газарт чиглэсэн шилжилт хөдөлгөөн, хотжих үйл явц эрчимтэй явагдаж байгаатай уялдуулан ялгавартайгаар тогтоон ажиллуулах шаардлагатай байгаа нь амьдрал дээр харагдаж байна.

Засаг захиргааны анхан шатны нэгж хороо, багийн хөгжлийг дэмжих замаар төрөөс иргэдэд үзүүлэх үйлчилгээг шуурхай, чанартай болгох, хороо, багийн чадавхыг бэхжүүлэх, хороо, баг, иргэдийн хоорондын харилцааг идэвхжүүлэн тэдгээрийн эрэлт, хүсэлтийг шуурхай шийдвэрлэхэд дэмжлэг үзүүлэх хэрэгтэй байна.

**Хоёр. Улаанбаатар хотын цагдаагийн байгууллагуудын харъяалах газар нутгийн хэмжээ.** Улаанбаатар хот нь нийт 4,704.4 км2 нутагтай бөгөөд [Баянзүрх](https://mn.wikipedia.org/wiki/%D0%91%D0%B0%D1%8F%D0%BD%D0%B7%D2%AF%D1%80%D1%85), [Баянгол](https://mn.wikipedia.org/wiki/%D0%91%D0%B0%D1%8F%D0%BD%D0%B3%D0%BE%D0%BB), [Сонгинохайрхан](https://mn.wikipedia.org/wiki/%D0%A1%D0%BE%D0%BD%D0%B3%D0%B8%D0%BD%D0%BE%D1%85%D0%B0%D0%B9%D1%80%D1%85%D0%B0%D0%BD), [Чингэлтэй](https://mn.wikipedia.org/wiki/%D0%A7%D0%B8%D0%BD%D0%B3%D1%8D%D0%BB%D1%82%D1%8D%D0%B9), [Сүхбаатар](https://mn.wikipedia.org/wiki/%D0%A1%D2%AF%D1%85%D0%B1%D0%B0%D0%B0%D1%82%D0%B0%D1%80_%28%D0%B4%D2%AF%D2%AF%D1%80%D1%8D%D0%B3%29), [Хан-Уул](https://mn.wikipedia.org/wiki/%D0%A5%D0%B0%D0%BD-%D0%A3%D1%83%D0%BB), [Налайх](https://mn.wikipedia.org/wiki/%D0%9D%D0%B0%D0%BB%D0%B0%D0%B9%D1%85), [Багануур](https://mn.wikipedia.org/wiki/%D0%91%D0%B0%D0%B3%D0%B0%D0%BD%D1%83%D1%83%D1%80), [Багахангай](https://mn.wikipedia.org/wiki/%D0%91%D0%B0%D0%B3%D0%B0%D1%85%D0%B0%D0%BD%D0%B3%D0%B0%D0%B9) гэсэн 9 дүүрэгт хуваагддаг. Дүүрэг бүр нь хороодод хуваагдана. Мөн [Налайх](https://mn.wikipedia.org/wiki/%D0%9D%D0%B0%D0%BB%D0%B0%D0%B9%D1%85), [Багануур](https://mn.wikipedia.org/wiki/%D0%91%D0%B0%D0%B3%D0%B0%D0%BD%D1%83%D1%83%D1%80), [Багахангай](https://mn.wikipedia.org/wiki/%D0%91%D0%B0%D0%B3%D0%B0%D1%85%D0%B0%D0%BD%D0%B3%D0%B0%D0%B9) гэсэн 3 дүүрэг, хотын төвөөс алслагдсан байдаг[[4]](#footnote-4).

Улаанбаатар хотын дүүргүүдийн газар нутгийн хэмжээ нь нийтдээ 4,704.4 км2, үүнээс чингэлтэй дүүрэг 89.3, Хан-Уул 484.7, Сүхбаатар 208.4, Сонгинохайрхан 1,200.6, Налайх 687.6, Баянзүрх 1,244.1, Баянгол 29.5, Багахангай 140.0, Багануур 620.2 км квадрат газар нутагтай байна.

Улаанбаатар хот Монгол Улсын нийт газар нутгийн 0.3 хувийг эзэлдэг. Нийслэлийн нэг км квадрат газарт 236.6 хүн оршин суудаг. Газар нутгийн хэмжээг дүүргээр нь ангилбал нийслэлийн газар нутгийн ихэнхийг Баянзүрх, Сонгинохайрхан дүүрэг эзэлдэг ажээ.

Хүн амын нягтшилыг дүүргээр нь авч үзвэл Баянгол дүүрэгт нэг км квадрат газар нутагт 5928 хүн ногддог. Харин Багахангай дүүрэгт нэг км квадрат газар нутагт 25.7 хүн ногддог байна.

Энэ нь Улаанбаатар хот Монгол Улсын нийт нутаг дэвсгэртэй ахрьцуулахад бага газар нутагт хамаарах ч хүн амын сууршлийн төв бүс гэдгээр анхаарал хандуулах нь зүйтэй юм.

**Гурав. Хот төлөвлөлтийн байдал.** Хот төлөвлөлтийн асуудал нь Улаанбаатар хотын цагдаагийн байгууллагын зохион байгуулалтын бүтцийг боловсронгуй болгоход заавал анхаарч үзэх асуудал юм. “Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол, 2030 оны хөгжлийн чиг хандлага”-ын баримт бичгийг Монгол Улсын Их Хурлын 2013 оны 02 дугаар сарын 08-ны өдрийн 23 дугаар тогтоолоор баталсан[[5]](#footnote-5).

Улаанбаатар хот нь нэг төвт хот юм. Улаанбаатарыг бага, их тойргоор төлөвлөн байгуулж, төрийн эрх барих дээд байгууллага, яамд, гадаадын элчин сайдын яамд, санхүү бизнес, худалдаа үйлчилгээ, соёл шинжлэх ухааны болон боловрсолын байгууллагууд зэрэг олон улс, нийслэлийн чанартай, төр захиргааны бүхий л байгууллага их, бага тойрогт байрлаж, үйл ажиллагаагаа явуулж ирлээ.

Нийслэл хот жил ирэх тусам өргөжин тэлж, энэхүү өсөлт хөгжлийг даган бий болж буй хэрэгцээ шаардлагыг нэг төвт хот хангаж чадахгүй болсон тул Улаанбаатар хотыг олон төвт, орчин үеийн хот болгон хөгжүүлэх зорилтыг энэхүү Ерөнхий төлөвлөгөөгөөр дэвшүүлсэн. Ингэснээр Улаанбаатар хотын нутаг дэвсгэрийг төлөвлөлтийн найман бүс болгон хөгжүүлнэ. Төлөвлөлтийн эдгээр найман бүс нь тус бүрдээ засаг захиргаа, худалдаа, үйлчилгээ, нийгмийн дэд бүтцийн үйлчилгээ бүхий иж бүрэн цогцолбор төвтэй байх юм. Эдгээр бүсийг орон сууц, олон нийтийн бүс, үйлдвэрлэл, сайжруулсан гэр хорооллын зэрэг дагнасан болон хосолмол чиг үүрэгтэй төлөвлөлтийн 47 нэгж хороолол болгон хөгжүүлнэ. Олон нийтийн бүсийг хотын чанартай төв, дүүрэг-бүсийн төв, хорооллын төв, анхан шатны төв гэсэн 4 шатлалтайгаар төлөвлөв.

1. Хотын чанартай төв:Хотын хуучин төв, Яармагт байгуулах шинэ төв орно. Эдгээр төвүүдэд улс, олон улсын чанартай, төр захиргаа, шинжлэх ухаан, боловсрол соёл, олон нийтийн төв байгууллага, үйлчилгээ, бизнесийн байгууллага төвлөрч Улаанбаатар хотын бизнесийн төв дүүргийн үүрэг гүйцэтгэнэ.
2. Дүүрэг-бүсийн төв: Нисэхийн шинэ хот, Сонсголон, Гурвалжин, Баянхошуу, Сэлбэ, Амгалан зургаан дэд төвийг шинээр байгуулна. Хот, дүүргийн ач холбогдол бүхий төрийн захиргаа, худалдаа үйлчилгээ, орон сууц, олон нийтийн барилга байгууламж төвлөрнө.
3. Хорооллын төв:Хороолол бүр хүн амынхаа хэрэгцээнд нийцсэн олон нийтийн төвтэй байна. Энд хороо захиргаа, олон нийт, үзвэр, худалдаа үйлчилгээ, банк санхүүгийн байгууллага, эмнэлэг, сургууль зэрэг байгууллага үйл ажиллагаа явуулна.
4. Олон нийтийн анхан шатны бичил төв: Оршин суугчдын өдөр тутмын хэрэгцээг хангахад чиглэсэн худалдаа, нийтийн аж ахуй болон нийгмийн үйлчилгээ төвлөрсөн бичил хороолол, хотхонд үйлчлэх зориулалттай анхан шатны олон нийтийн төвүүдийг хүн амын суурьшлыг дагалдуулан, алхаж хүрэхэд ойр, хүртээмжтэй байхаар төлөвлөв.

Хот төлөвлөлтийн ерөнхий чиг хандлагаас харахад Улаанбаатар хотын цагдаагийн байгууллагын бүтэц нь зайлшгүй өөрчлөгдөхөөр харагдаж байна.

**Дөрөв. Хүн амын суурьшил, шилжилт хөдөлгөөнийг байдал.**  Сүүлийн жилүүдэд хүн амын төрөлт нэмэгдэж, хөдөө орон нутгаас Улаанбаатар хотод шилжин ирэгсдийн тоо тогтвортой байгаагаас шалтгаалан нийслэл хотын хүн амын өсөлтөнд ердийн өсөлтийн эзлэх хувийн жин жил ирэх тусам нэмэгдсээр байна.

Монгол улсын нийслэл Улаанбаатар хотод 2015 оны 1-р сарын 1-ний байдлаар 627837 эрэгтэй, 686649 эмэгтэй буюу нийт 1314486 хүн байнга оршин сууж байна.

Нийслэл Улаанбаатар хотын суурин хүн амын тоо 2013 оноос 47.5 мянган хүнээр буюу 3.7 хувиар өсчээ. Хүн амын жилийн дундаж өсөлтийн хурдыг тооллого явагдсан онуудаар авч үзвэл: 1956-1963 онд хамгийн өндөр буюу 9.5 хувь, 1963-1969 онд 3.0 хувь, 1969-1979 онд 4.2 хувь, 1979-1989 онд 3.1 хувь, 1989-2000 онд 3.0 хувь, 2000-2010 оны хооронд 3.9 хувь, 2010-2014 оны хооронд 3.3 хувиар тус тус өсчээ .

2000 онд шилжих хөдөлгөөний цэвэр коэффициент буюу 1000 хүн ам тутамд ногдох механик өсөлт 25 байсан нь ердийн хөдөлгөөний цэвэр коэффициент буюу 1000 хүн ам тутамд ногдох ердийн цэвэр өсөлтөөс бараг 3 дахин их байсан бол 2014 оны байдлаар 1000 хүн ам тутамд ногдох цэвэр өсөлтийн түвшин механик өсөлтийн түвшнөөс 1.4 дахин илүү болсон байна.

Нийслэл хотод 2014 онд 31356 хүн албан ёсоор шилжин ирж, 30.2 хувь буюу 9470 нь Сонгинохайрхан, 22.5 хувь буюу 7060 нь Баянзүрх, 13.9 хувь буюу 4362 нь Баянгол, 11.5 хувь буюу 3618 нь Чингэлтэй, 9.1 хувь буюу 2851 нь Хан-Уул, 8.4 хувь буюу 2627 нь Сүхбаатар, үлдсэн 4.4 хувь буюу 1368 нь Багануур, Багахангай, Налайх дүүрэгт тус тус суурьшжээ[[6]](#footnote-6).

“Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол, 2030 он хүртэлх хөгжлийн чиг хандлага”-аас хүн амын өсөлт, шилжилт хөдөлгөөнийг найман бүс, 47 нэгжид жигд суурьшуулан төвлөрлийг сааруулах чиг хандлагатай байхаар үзэл баримтлалыг бий болгосон.

**Гурав. Улаанбаатар хотын 2015 онд бүртгэгдсэн гэмт хэрэг, захиргааны зөрчлийн нөхцөл байдал[[7]](#footnote-7).**

Нийт 324367 гомдол, мэдээлэл хүлээн авч шалгаснаа

* 18313 буюу 29.6 хувьд эрүүгийн хэрэг үүсгэсэн,
* 43547 буюу 70.3 хувьд эрүүгийн хэрэг үүсгэхээс татгалзах санал гаргасан.
* 51.3 хувийг торгуулийн хуудсаар,
* 32.9 хувийг шийтгэврээр тус тус торгох
* 10.3 хувийг баривчлах,
* 4.3 хувийг тээврийн хэрэгсэл жолоодох эрх хасах шийтгэл тус тус ногдуулсан,
* 0.1 хувийг нэгтгэж,
* 1.1 хувьд нь зөрчлийг хянан шалгах ажиллагаа явуулж болохгүй үндэслэл тогтоогдсон.
* зөвлөгөө өгсөн
* газар дээр нь зохицуулсан
* саатуулсан
* дуудлага худлаа байсан
* харьяаллаар шилжүүлсэн байна.

Бүртгэгдсэн нийт гэмт хэрэг:

-Нийслэлийн хэмжээнд 17939 гэмт хэрэг бүртгэгдсэн.

-өмнөх оны мөн үетэй харьцуулахад 734 хэргээр буюу 4.3 хувиар өссөн.

Шалгасан захиргааны зөрчил:

\Нийт 1151800 /давхардсан тоогоор/ захиргааны зөрчил бүртгэгдсэн нь өмнөх оны мөн үетэй харьцуулахад 775486 буюу 3.1 дахин өсчээ.

-Зөрчил гаргасан 1120347иргэн, 16 албан тушаалтан, 981аж ахуйн нэгж, байгууллагад 14.0 тэрбум төгрөгөөр торгох,

-17106 хүний тээврийн хэрэгсэл жолоодох эрх хасах,

-1 хүнийг тээврийн хэрэгсэл хасаж, баривчилах

-6928 хүнийг торгож, эрх хасах,

-6420 хүнд баривчлах,

- 1 хүнийг торгож, баривчлах шийтгэл тус тус ногдуулсан байна.

-Согтууруулах ундаа хэрэглэсэн үедээ гэмт хэрэг, зөрчилд холбогдсон үедээ гэмт хэрэг, зөрчилд холбогдсон 97560 хүн саатуулагдсанаас 59042 буюу 60.5 хувь нь Улаанбаатарт, 38518 буюу 39.5 хувь нь орон нутагт, тэдний 5442 буюу 5.6 хувь нь эмэгтэй, 387 буюу 0.4 хувь нь 18 хүртэлх насны хүмүүс байх ба 339 хүнийг архины албадан, 503 хүнийг сайн дурын эмчилгээнд хамруулсан байна.

Гэмт хэргийг нутаг дэвсгэрээр нь харьцуулан үзвэл нийслэлд нийт гэмт хэргийн 64.7 хувийг эзлэх бөгөөд 4.3 хувийн өсөлтэй байна.

|  |  |  |  |  |  |
| --- | --- | --- | --- | --- | --- |
|  | Хэргийн тоо | | Өсөлт, бууралтын хувь | Нийт хэрэгт эзлэх хувь | |
| 2014 | 2015 | 2014 | 2015 |
| Орон нутагт | 10093 | 9779 | -3.1 | 36.9 | 35.2 |
| Нийслэлд | 17205 | 17939 | 4.3 | 63.0 | 64.7 |
| Бусад газарт | 20 | 39 | 95.0 | 0.1 | 0.1 |

Харин захиргааны зөрчлийг нутаг дэвсгэрээр нь авч үзвэл 271288буюу 19.1 хувь нь орон нутагт, 1151800 буюу 80.9 хувь нь Улаанбаатар хотод бүртгэгджээ.

Улаанбаатар хотын нутаг дэвсгэрийн хэмжээ, хүн амын нягтаршил, шилжилт хөдөлгөөн, газар зүйн байршил, зам харилцааны нөхцөл, гарсан хэрэг, зөрчлийн тоог харгалзан үзэхэд Засгийн Газрын дагуу “Цагдаагийн байгууллагын талаар авах зарим арга хэмжээний тухай” 153 дугаар тогтоолын дагуу эдийн засгийн зохистой зардлыг тооцсон бүтэц, орон тоо, автомашин, тусгай хэрэгслийн хангалт, тэдгээрийн эдэлгээ, гүйлтийн жишиг нормативын хүрээнд Нийслэлийн оршин суугаа 100 мянган хүнд ноогдох цагдаагийн ажилтны тоог 280-300 байхаар тооцож үзвэл 5600 – 6000 алба хаагч байна гэж үзвэл 2449-2900алба хаагчийн орон тоог нэмэгдүүлэх шаардлагатай байна.

Ингэж бүтэц зохион байгуулалтын өөрчлөлт хийснээр зөвхөн Нийслэлийн Цагдаагийн газар, Нийслэлийн Замын цагдаагийн газраас нийт 150 офицер, 70 ахлагч нийт 250 алба хаагчийн орон тоо нутаг дэвсгэрийн цагдаагийн нэгжид шилжиж, иргэдэд шууд үйлчилгээ үзүүлэн ажиллах боломжтой болох юм.

Цагдаагийн байгууллагын үйл ажиллагааны бүтэц болон эрх мэдлийн харилцаа хамаарлыг тодорхойлдог процессыг зохион байгуулалт хийх гэдэг. Зохион байгуулалт хийхдээ дараахь зүйлсэд анхаарал хандуулах хэрэгтэй. Үүнд:

1. Ямар ажил хийх ёстойг тодорхойлох,
2. Ажил үүргийг хэрхэн бүлэглэхийг тодорхойлох
3. Албан тушаалын дэс дараалал тогтоох
4. Ажил үүргийн хариуцлага болон эрх мэдлийг тэнцвэржүүлэх гэх мэт зүйлсийг анхаарч зохион байгуулалтын бүтцийг хийх нь хэрэгтэй.

Мөн цагдаагийн байгууллагын зохион байгуулалтын бүтэц нь гурваас дээшгүй шатлалтай байх нь зүйтэй.

Нэгдүгээрт: тэргүүн эгнээнд ажиллаж буй цагдаагийн анхан шатны нэгж

Хоёрдугаарт: мэргэшсэн, дэмжлэх үзүүлэх хэлтэсүүдтэй дүүргийн менежмент

Гуравдугаарт: байгууллагын менежмент ба төвийн газар хэлтсүүд байна.

Эдгээрээс Улаанбаатар хотын, дүүргийн цагдаагийн хэлтсүүд гол байр суурийг эзлэх бөгөөд аль болох өөрөө өөрийгөө дэмжих чадвартай байвал зохино.

Улаанбаатар хотын цагдаагийн байгууллагын бүтэц нь дүүрэг болгонд адилхан байх албагүй бөгөөд дүүргийн хэмжээ, хийж гүйцэтгэх ажлын цар хүрээ, болон дэд бүтэц зэрэг гадны хүчин зүйлсээс хамааралтай байдаг. Гэхдээ гүйцэтгэх ажил үүрэг, функцийн цар хүрээндээ тохирсон байх ёстой тул нэг их том ялгаа байдаггүй.

Улаанбаатар хотын цагдаагийн байгууллагын зохион байгуулалтын бүтцийн гол томьёолол бол төвлөрөлийг сааруулах юм. Өөрөөр хэлбэл байгууллагын бүтэц, албан тушаал болгоны гүйцэтгэх үүрэг роль болон хариуцах ажлын хүрээг дахин хянан үзэхдээ эрх мэдэл, хариуцлага, санхүүгийн төлөвлөлтийг анхаарч үзэх нь зүйтэй. Энэ нь

* Төвлөрлийг сааруулсан түвшин төвөөсөө дүүргийн хэмжээнд
* Дүүргүүд дэх төвлөрлийг сааруулсан байдал
* Дүүргүүдийн тоо зэргийг харгалзана.

**Дүгнэлт.** Улаанбаатар хотын цагдаагийн байгууллагын зохион байгуулалтын бүтцийг шинэчлэх шаардлагатай бөгөөд энэ нь дээрх үзүүлэлтүүдээс харагдаж байна. Үүнийг хэрэгжүүлэхдээ төвлөрлийг сааруулж олон төвт, 8 бүсд тохирсон, 4 шатлалд тохирсон зохион байгуулалтыг бий болгох нь ард иргэдтэй харилцаа холбоогоо сайжруулах, цагдаагийн байгууллагын үр бүтээлтэй үйл ажиллагааг сайжруулахад чухал нөлөө үзүүлнэ. Төвлөрлийг сааруулахын тулд өргөн цар хүрээтэй, холыг харсан алхамыг хийх хэрэгтэй байна.

Дараахь саналыг дэвшүүлж байна.

Цагдаагийн албаны тухай хуулийн 6 дугаар зүйлийн 4-д  
“Монгол Улсын Засгийн Газар оршин суугаа хүн амын тоог харгалзан нутаг дэвсгэр хариуцсан цагдаагийн байгууллагыг хотын цагдаагийн хэлбэрээр байгуулж болно” гэснийг үндэслэн Монгол Улсын Засгийн газар 2014 оны 4 сарын 4-ний өдрийн 115 дугаар тогтоолоор Улаанбаатар хотын Цагдаагийн газрыг байгуулсан. Нийслэлийн хүн амын суурьшил нэмэгдэж байгаа болон эрүү, хэв журмын нөхцөл байдлыг харгалзан, мөн Нийслэлийн Засаг Даргын 2016 оны үйл ажиллагааны мөрийн хөтөлбөр, “Ухаалаг Улаанбаатар” хөтөлбөрүүдэд дэвшүүлсэн зорилттой уялдуулан хотын цагдаагийн байгууллагын зохион байгуулалтын бүтэц, тогтолцоо бүтцийг өөрчлөхдөө дараахь нөхцөл байдлыг харгалзан үзлээ.Үүнд:


1. (А хувилбар) Замын цагдаагийн албаны жолооч бэлтгэх, үнэмлэх олгох, орон нутгийн замын хөдөлгөөний хяналтын чиг үүргүүд нь ЦЕГ-ын бусад алба, нэгжүүдэд шилжиж, Замын хөдөлгөөний аюулгүй байдлыг хангах асуудлууд нь ЦЕГ-ын Нийтийн хэв журмыг хамгаалах газрын чиг үүрэгт шилжсэн боловч одоогийн Нийслэлийн Цагдаагийн газрын бүтцэд байгаа Нийтийн хэв журам хамгаалах газар, Замын цагдаагийн газар гэдэг давхар бүтцийг нийтийн хэв журам хамгаалах албаны үйл ажиллагаа жигдрэх хүртэл тодорхой бус хугацаанд хэвээр нь үлдээж, замын хөдөлгөөн зохицуулах, замын хөдөлгөөний аюулгүй байдлыг хангах чиг үүрэг бүхий Нийслэлийн Замын цагдаагийн газрыг зарчмын ялгаагүй хэлтэс, алба нэгжүүдийг нь нэгтгэн, цомхон бүтэцтэй байхаар санал боловсруулав. Бүтцийн схем зургийг хавсралтаар оруулав[[8]](#footnote-8).
2. (Б хувилбар) Цагдаагийн албаны тухай хуулийн 6 дугаар зүйлд цагдаагийн байгууллага нь гэмт хэрэгтэй тэмцэх, нийгмийн хэв журам хамгаалах, олон нийтийн аюулгүй байдал хамгаалах үндсэн чиг үүрэг бүхий газар, хэлтэс, тасаг, хэсэг, дэд хэсэг гэсэн бүтэцтэй байхаар заасан.

Хууль Зүйн Сайдын А/12 тушаалаар замын хөдөлгөөний аюулгүй байдлыг хангах асуудлуудыг ЦЕГ-ын Нийтийн хэв журмыг хамгаалах газрын чиг үүрэгт багтааж шийдвэрлэсэн тул одоогийн Нийслэлийн Цагдаагийн газрын бүтцэд байгаа Нийтийн хэв журам хамгаалах газар, Замын цагдаагийн газар гэдэг давхар бүтцийг нэгтгэн Нийслэлийн Нийтийн хэв журам хамгаалах газрын харьяанд нэгдсэн бодлоготой уялдуулан үйл ажиллагаагаа явуулах чиг үүрэг бүхий Нийслэлийн Замын хөдөлгөөний аюулгүй байдлын хэлтэс байхаар төлөвлөв. Хавсралтаар схем зургийг оруулав[[9]](#footnote-9).


1. (В хувилбар) Цагдаагийн ерөнхий газрыг Үндэсний цагдаагийн газар, Улаанбаатар хотод Цагдаагийн ерөнхий газар, дүүрэгт Цагдаагийн газар, дүүргүүд нь нутаг дэвсгэр, хүн амын нягтрал зэргээс хамаарч 1, 2, 3 дугаа хэлтэстэй байх бөгөөд хэлтсийг дүүргийн цагдаагийн газар нь нэгтгэн удирдах, хэлтсийн дор 1-3 хороо хариуцсан тасагтай байхаар төлөвлөж санал боловсрууллаа[[10]](#footnote-10). Энэхүү зохион байгуулалтын бүтцээр иргэд, олон нийт тодорхой асуудлаа шийдвэрлэхэд хүндрэл учруулахгүй, шатлал дамжихгүйгээр чиг үүргийнхээ дагуу үйл ажиллагаагаа явуулна. Өөрөөр хэлбэл газар, хэлтэс, тасаг, хороо өөрийн хариуцсан ажлын хүрээнд бие даан шийдвэр гаргах эрхтэй байхаар зохион байгуулагдана.
2. НЦГ-ын НХЖХГ-ын бүтцэд байгаа Урьдчилан сэргийлэх хэлтэс, Гэр бүлийн хүчирхийлэл, хүүхдийн эсрэг гэмт хэргээс урьдчилан сэргийлэх хэлтэс, НЗЦГ-ын бүтцэд байгаа Урьдчилан сэргийлэх хэлтэс гэсэн нэг ижил чиг үүрэг бүхий гурван хэлтсийг нэгтгэн нэг хэлтэс байхаар зохион байгуулсан нь Гэмт хэрэг, зөрчлөөс урьдчилан сэргийлэх ажил нэг чигт төвлөрөн нэгдсэн бодлого зохицуулалттайгаар үр дүнтэй явагдах боломжтой болно гэж үзэж байна.
3. НЗЦГ-ын бүтцэд байгаа Хөдөлгөөний хяналтын хэлтэс, Хөдөлгөөн зохицуулах гэрээт хэлтэс гэсэн чиг үүргийн ялгаа багатай давхардсан хэлтсийг татан буулгаж, нутаг дэвсгэрийн цагдаагийн нэгжид байгаа Замын цагдаагийн алба хаагчид чиг үүргийг нь гүйцэтгэж байхаар санал болгов.
4. Цагдаагийн дэд хэсгийн бүтцийг дараахь байдлаар санал болгож байна. Засаг захиргааны үндсэн нэгж болох хороо тус бүрт одоо ажиллаж байгаа хэсгийн байцаагч, хорооны гэсэн тодотголтой боловч хороон дээр байршин ажилладаггүй хороо хариуцсан төлөөлөгч, мөрдөн байцаагч гэсэн 3-4 хүний бүрэлдхүүнтэй анхан шатны нэгжийг Цагдаагийн албаны тухай Монгол улсын хууль, Монгол улсын Засгийн газраас 2014 оны 3 сард баталсан Цагдаагийн байгууллагын Хөгжлийн хөтөлбөр, Сингапур, Япон зэрэг гадаад орнуудын цагдаагийн байгууллагын туршлага, Цагдаагийн албаны хуулийн хүрээнд хийсэн судалгааны дүгнэлт зэрэгт тулгуурлан цагдаагийн байгууллагаас иргэдэд үзүүлж буй бүх төрлийн үйлчилгээг анхан шатны нэгжээс шуурхай, хүртээмжтэй, чирэгдэлгүй үзүүлэх шинэ орон зай бий болгох зорилгоор 17-30 алба хаагчийн бүрэлдхүүнтэйгээр хороо тус бүрт **ЦАГДААГИЙН ДЭД ХЭСГИЙГ** байгуулан ажиллуулахаар дараах саналыг боловсруулав.

-Хороодын засаг дарга өөрийн нутаг дэвсгэр дээр байгаа иргэдийн ая тухыг алдагдуулж, хэв журам зөрчиж байгаа бүхий л асуудлыг цагдаагийн байгууллагатайгаа хамтран шийдвэрлэх, гэмт хэргээс урьдчилан сэргийлэх болон хууль сахиулах ажиллагаанд иргэд, цагдаагийн байгууллага иргэд дунд орж хамтран ажиллах бололцоогоор хангагдана.

-Хүн амын суурьшил, хөдөлгөөний нягтрал ихтэй байгаа дэд хэсгийн орон тоог нэмэгдүүлэн 24 цагаар тасралтгүй ажиллуулсанаар шөнийн цагаар нэг дүүрэгт гэмт хэргийн дуудлагад очих бүрэлдхүүний тоо 2 байсан нь 8-10 болж нэмэгдэх бөгөөд нэгж хугацаанд туулах зай, цаг хугацаа хэмнэгдэж, иргэдэд учруулах чирэгдэл багасах зэрэг олон давуу байдал бий болно.

Хавсралт№1. 

Хавсралт №2.



Хавсралт № 3.



Хянасан: Хууль зүйн шинжлэх ухааны доктор, профессор Ж.Долгорсүрэн

**ЦАГДААГИЙН БАЙГУУЛЛАГА ДАХЬ ИРГЭНИЙ ЗӨВЛӨЛИЙН ҮЙЛ**

**АЖИЛЛАГААНД АНХААРАХ АСУУДАЛ**

**О.Цадмэдший**

Хууль сахиулахын их сургуулийн магистрант

Хууль зүйн яам, Цагдаагийн ерөнхий газар, Нээлттэй нийгэм форум цагдаагийн байгууллагын эрх зүйн орчныг сайжруулах, батлагдсан хууль тогтоомжийг сурталчлах, хэрэгжилтийг зохион байгуулах чиглэлээр 2013 оноос эхлэн хамтран ажиллах гэрээ байгуулан ажиллаж эхэлжээ. Энэ ажлын хүрээнд Нээлттэй нийгэм форумаас 2014 оны 5 дугаар сард “Иргэний зөвлөлийн дүрэм”, “Иргэний зөвлөл, оршин суугчдад Цагдаагийн байгууллагын тайлан тавих журам”-ын төслийг сайжруулан боловсруулах, хэлэлцүүлэг зохион байгуулах, сургалтын хөтөлбөр, төлөвлөгөө, гарын авлага боловсруулах ажлыг гүйцэтгэх зөвлөх сонгох шалгаруулж гүйцэтгэжээ.

Дүрэм, журмын төслийг сайжруулах хүрээнд ХСИС-ийн мэргэжлийн багш нар, магистрант, докторант, Цагдаагийн алба хаагч, Олон нийтийн байцаагч, нийслэл, дүүргийн ИТХ-ын Гэмт хэргээс урьдчилан сэргийлэх ажил хариуцсан ажилтнууд, Иргэний нийгэм, төрийн бус байгууллагын төлөөллийн дунд 5 удаагийн хэлэлцүүлэг зохион байгуулж, гарсан санал, шүүмжлэлийг авч ажилласан байдаг.Түүнчлэн, орон нутгийн цагдаагийн алба хаагч, гэмт хэргээс урьдчилсан сэргийлэх ажил хариуцсан ажилтан, олон нийтийн байцаагч, иргэдийн санал, шүүмжлэлийг авждүрмийн төслийг боловсруулахад гадаад, дотоодын адил төстэй чиг үүрэг бүхий зөвлөлийн туршлагыг судалж ашиглажээ.

Үүнд Япон, Канад улс, ОХУ, АНУ-ын Луйзана муж болон Интерполд нэгдэн орсон зарим гишүүн орны цагдаагийн байгууллагын хууль, иргэний зөвлөлтэй адил чиг үүрэг бүхий хороо, зөвлөлийн бүтэц, дүрэм, АТГ-ын дэргэдэх Олон нийтийн зөвлөлийн ажиллах журам зэрэг хамаарна. Хууль зүйн сайдын 2014 оны А/89 дугаар тушаалаар “Иргэний зөвлөлийн дүрэм”, “Иргэний зөвлөл, оршин суугчдад цагдаагийн байгууллагын тайлан тавих журам” батлагдаж, аймаг, нийслэлд иргэний зөвлөл байгуулагдаж, үйл ажиллагаагаа явуулж байна. ЦЕГ-ын даргын 2014 оны 09 дүгээр сарын 26-н өдрийн 597 дүгээр тушаалаар “Иргэний зөвлөлийн гишүүний сургалтын хөтөлбөр, төлөвлөгөө[[11]](#footnote-11)” батлагдаж, улмаар ЦЕГ-ын Хэвлэх үйлдвэрт “Иргэний зөвлөлийн гишүүний гарын авлага”[[12]](#footnote-12) хэвлэгдэн гарсан байна.

Цагдаагийн байгууллагын тухай хууль 1994 оны 1 дүгээр сарын 1-ний өдрөөс хүчин төгөлдөр мөрдөгдөж эхэлснээс хойш 20 жил өнгөрлөө. Өнгөрсөн хугацаанд манай улсын эдийн засаг, нийгмийн бүхий л харилцаанд ихээхэн өөрчлөлт орж, энэ хурдацтай өөрчлөлттэй үйл ажиллагаагаа нийцүүлэх шаардлага бий болсон. ШУА-ын Философи, социологи, эрх зүйн хүрээлэн, Азийн сан, Олон улсын Монгол соёлын төв, Максима судалгааны төв, ХСИС-ийн Цагдаа судлалын төв зэрэг байгууллагын хийсэн судалгаа цагдаагийн байгууллагад тогтолцооны болон үйл ажиллагаа, удирдлагын зарчмын шинэчлэл хийх шаардлагатай болохыг дурьдсанбайдаг[[13]](#footnote-13).

Засгийн газрын 2012-2016 оны үйл ажиллагааны хөтөлбөрт цагдаагийн хэв журам сахиулах, гэмт хэргээс урьдчилан сэргийлэх чиг үүргийг орон нутгийн эрх мэдлийн түвшинд зохион байгуулах, төрийн байгууллага, албан хаагчийн эрх, үүргийг боловсронгуй болгож иргэддээ үйлчилдэг, ил тод, нээлттэй байх зарчмыг хэрэгжүүлэхээр заасан. МУ-ын Ерөнхийлөгчийн Тамгын газраас 2012 оны 04 дүгээр сард Цагдаагийн алба, алба хаагчийн эрх зүйн байдал, үйл ажиллагааны тухай хуулийн төслийг боловсруулах Ажлын хэсэг байгуулагдан ажилласан.

Засгийн газраас хууль зүйн салбарын шинэтгэлийн хүрээнд боловсруулсан зарим хуулийн төслийг өргөн барьсныг УИХ хэлэлцэн 2013 оны 7 дугаар сарын 5-ны өдөр “Цагдаагийн албаны тухай хууль”-ийг батлан, мөрдөгдөж эхэлсэн.

Цагдаагийн байгууллагын олон нийтэд түшиглэсэн үйл ажиллагаа, олон нийтийн цагдаагийн ажилтны эрх, үүрэг, цагдаагийн байгууллагын ухаалаг буюу иргэнд ойрхон бүтэц зэрэг асуудлыгшийдвэрлэх учиртай.

1705 оноос баруун Европт Police science буюу цагдаа судлалын ухааныг үүсгэн, орчин үеийн цагдаагийн ойлголтын талаар судалж, хөгжүүлж ирэхдээ цагдаагийн албаны хөгжилд чухал хоёр зүйл бол:

* нэгдүгээрт democratic control буюу иргэний хяналт,
* хоёрдугаарт political neutrality буюу улс төрөөс ангид байх явдал гэж үзсэн байдаг.

Цагдаагийн албаны үйл ажиллагааг иргэний хяналтад оруулж, тэдний өмнө хариуцлага хүлээдэг болгохын тулд иргэний хяналт байдаг.

Цагдаагийн албаны тухай хуулийн 21 дүгээр зүйлд Иргэний зөвлөлтэй байхаар тусгасан. Энэ нь тус хуульд заасан “хүний эрх, эрх чөлөөг хүндэтгэх, ил тод, нээлттэй байх, олон нийтийн итгэлийг хүлээж, иргэний дэмжлэгийг авах” үйл ажиллагааны зарчмыг хэрэгжүүлэх чухал механизм мөн.

Цагдаагийн албаны тухай хуульд цагдаагийн албаны үйл ажиллагааны зарчмыг “иргэний дэмжлэгийг авах, төрийн болон төрийн бус байгууллага, нутгийн өөрөө удирдах байгууллага, иргэдтэй харилцан хамтран ажиллах” гэж тодорхойлсонтой уялдаж байна.

Цагдаагийн албаны тухай хуулийн 21 дүгээр зүйлийн 21.10-д: “Иргэний зөвлөлийн дүрмийг энэ хууль, бусад хууль тогтоомжид нийцүүлэн хууль зүйн асуудал эрхэлсэн Засгийн газрын гишүүн батална” гэж заасны дагуу ХЗСайдын 2014 оны А/89 дугаар тушаалаар “Иргэний зөвлөлийн дүрэм”, “Иргэний зөвлөл, оршин суугчдад цагдаагийн байгууллагын тайлан тавих журам” баталсан.

Цагдаагийн албаны тухай хуулийн 21 дүгээр зүйлд *“Нутаг дэвсгэр хариуцсан цагдаагийн байгууллагын үйл ажиллагаанд олон нийтийн хяналт тавих үүрэг бүхий 5-7 иргэний төлөөллөөс бүрдсэн орон тооны бус Иргэний зөвлөл аймаг, нийслэлийн ИТХ-ын дэргэд байна”* гэж заасны дагуу аймаг, нийслэлийн Иргэний зөвлөл байгуулж байна. Дүүрэгт Иргэний зөвлөл байгуулах асуудлыг цаашид авч үзэх зайлшгүй шаардлагатай.

**Гадаадын зарим улсын туршлага:**

**Канад Улсын Цагдаагийн байгууллагын хөндлөнгийн хяналтын хороо:** Канадын цагдаагийн байгууллагын хөндлөнгийн хяналтын хороог байгуулан ажилладаг бөгөөд хороо дарга, дэд даргаас гадна гурван гишүүнтэй байна. Гурван гишүүнийг Засгийн газраас томилно. Хорооны дарга байнгын гишүүн байх бөгөөд бусад гишүүдийг байнгын болон түр хугацааны гишүүнээр томилж болдог. Гишүүдийг таван жилийн хугацаатай томилох бөгөөд шаардлагатай тохиолдолд Засгийн газар хугацаанаас нь өмнө чөлөөлж болно. Томилгооны хугацаа дууссаны дараа гишүүнийг дахин томилж болно. Цагдаагийн байгууллагын алба хаагч хорооны гишүүн байхыг хориглоно. Хорооны байнгын болон түр хугацааны гишүүдийн цалинг тэдгээрийн гүйцэтгэх ажилтай холбогдуулан Засгийн газраас тогтооно. Хорооны байнгын гишүүдийг “нийтийн алба хааж байна” гэж үздэг.Хорооны дарга эзгүй, үүргээ биелүүлэх боломжгүй байгаа тохиолдолд Сайд хорооны дэд даргыг үүрэг гүйцэтгэгчээр томилж болно. Хорооны дарга санхүүгийн жил өндөрлөснөөс хойш 3 сарын дотор тухайн жилийн хорооны үйл ажиллагаа, зөвлөмж бүхий жилийн тайланг Сайдад хүргүүлэх бөгөөд Сайд тайлангийн хувийг Парламентын хоёр танхимд чуулган эхэлснээс хойш 15 хоногийн дотор өгнө.

**Канад Улсын Ванкувер хотын Цагдаагийн иргэний зөвлөл:** Канад улсын Ванкуверт Цагдаагийн зөвлөл ажилладаг. Цагдаагийн иргэний зөвлөлийн даргаар Ванкуйверын хотын дарга ажилладаг ба нэг гишүүнээр нь Ванкуйвер хотын захиргааны нэг гишүүн томилогдох бөгөөд бусад 5 гишүүд нь орон нутгаас томилогддог байна. Ванкуйверын Цагдаагийн зөвлөл нь Цагдаагийн тухай хуульд зааснаар хараат бус, бие даасан, бүрэн эрхийн дагуу үйл ажиллагаа явуулдаг. Цагдаагийн зөвлөл нь хотын захиргаатай онцгой харилцан хамааралтай байдаг бөгөөд улс төрийн шийдвэр гаргах үйл явцаас цагдаагийн газрын бүрэн тусгаарлан ажилладаг байна.

**Япон улс:** Ерөнхий сайдын дэргэд **Төрийн олон нийтийн аюулгүй байдлыг сахин хамгаалах зөвлөлийг** байгуулан ажилладаг. Тус зөвлөл нь зөвлөлийн дарга ба 5 гишүүнээс бүрдэх ба зөвлөлийн дарга нь Ерөнхий сайд байна. Зөвлөл нь улсын олон нийтийн аюулгүй байдлыг сахин хамгаалах үүрэгтэй Цагдаагийн байгууллагын үйл ажиллагааг удирдаж, цагдаагийн ажилтны сургалт, харилцаа холбоо, мэдээлэл, технологийн дүн шинжилгээ, криминологи, гэмт хэргийн статистик болон цагдаагийн байгууллагын тоног төхөөрөмжинд хяналт тавьж ажиллахаас гадна хувь хүний эрх, эрх чөлөөг хамгаалж олон нийтийн аюулгүй байдал ба хэв журмыг сахиулах үйл ажиллагаанд хяналт тавьдаг болно.

Зөвлөлийн үйл ажиллагааг Цагдаагийн байгууллагын тухай хууль, Япон улсын төрийн аюулгүй байдлыг сахин хамгаалахзөвлөлийн үйл ажиллагааг явуулах тухай журмаар зохицуулагддаг.

Япон улсын Цагдаагийн байгууллагын тухай хуульд **Орон нутгийн (Засаг захиргааны нэгжийн) олон нийтийн аюулгүй байдлыг сахин хамгаалах зөвлөл** ажилладаг. Засаг захиргааны нэгжүүдийн засаг даргын харьяалалд Орон нутгийн олон нийтийн аюулгүй байдлыг сахин хамгаалах зөвлөл байна. Уг орон нутгийн зөвлөл нь нийслэл, аймгийн болон нутгийн өөрөө удирдах ёсны байгууллагын тухай хуульд заасны дагуу нэр заагдсан аймагт 5, нэр заасан аймгаас бусад аймагт 3 гишүүнтэйгээр байгуулагдана. Орон нутгийн зөвлөл нь тухайн нутаг дэвсгэрийн цагдаагийн байгууллагыг удирдана. Уг орон нутгийн зөвлөл нь Төрийн аюулгүй байдлыг сахин хамгаалах зөвлөл болон бусад Орон нутгийн аюулгүй байдлыг сахин хамгаалах зөвлөлтэй нягт холбоотой ажиллана.

**АНУ-ын Луизана муж:** Захиргааны байгуулагад гал унтраах болон иргэний цагдаагийн төрөлжсөн үйлчилгээг албан хаагчид, ажилтнуудын албан тушаалыг оролцуулан байгуулдаг ба “гал унтраах болон иргэний цагдаагийн үйлчилгээ” гэж нэрлэнэ. Гал унтраах болон иргэний цагдаагийн үйлчилгээний зөвлөл нь Хотын гал унтраах болон иргэний цагдаагийн үйлчилгээний зөвлөлийг хотын захиргаанд байгуулна. Зөвлөл нь дотроо дарга, дэд дарга, нарийн бичгийн даргын бүрэлдэхүүнтэй байна. Зөвлөл нь орон тооны бус таван гишүүнтэй. Зөвлөл нь үйлчилгээ үзүүлж буй хотдоо байрлах бөгөөд Тухайн хотын нэр дэвшигчийн шаардлага хангасан тухайн хотын оршин суугч, АНУ-ын иргэн Зөвлөлд гишүүнээр томилогдох, нэр дэвших эрхтэй. Зөвлөлийн гишүүний бүрэн эрхийн хугацаа таван жил байна.

**Оросын Холбооны улс**[[14]](#footnote-14)**:** Оросын Холбооны Улсын Ерөнхийлөгчийн тушаал 2011 оны 5 дугаар сарын 23-ны **“ОХУ-ын Дотоод явдлын яам, харьяа агентлагуудын олон нийтийн зөвлөлийн тухай”** 668 дугаар зарлигаар ОХУ-ын төрийн эрх барих албан тушаалтан, эрх бүхий байгууллага, орон нутгийн өөрөө удирдах байгууллага, олон нийтийн байгууллага, хууль сахиулах байгууллагууд, дүүргийн болон бусад байгууллагууд тэр тусмаа мэргэжлийн холбоод, ОХУ-ын дотоод хэргийн шийдвэр гаргах эрх бүхий байгууллагууд, мөн түүнчлэн цагдаагийн байгууллага, иргэдийн олон нийтээр хүлээн зөвшөөрөгдсөн хууль ёсны эрх, ашиг сонирхлыг хамгаалахын тулд ОХУ-ын Дотоод явдлын яамны дэргэд болон Дотоод явдлын яамны харьяа байгууллага, агентлагуудын дэргэд олон нийтийн зөвлөлийг байгуулжээ.

Олон нийтийн зөвлөл нь шийдвэр гаргах эрх бүхий этгээдэд зөвлөх чиг үүрэг хэрэгжүүлнэ. Олон нийтийн зөвлөл нь дараах үндсэн чиг үүрэгтэй:

* Иргэн, аж ахуйн нэгж, байгууллага болон холбоодын ашиг сонирхлыг төлөөлж нийгмийн хэв журмыг хамгаалах орчинд улс төрийн оролцоог хангах, профилактики эрхийн зөрчил, олон нийтийн аюулгүй байдлыг хангах мөн түүнчлэн улс төрийн үйл ажиллагааг гэмт явдалтай тэмцэх орчинд хангах,
* Дотоод хэргийн байгууллагууд, олон нийтийн нэгдэл, холбоодын тулгамдсан асуудлууд, иргэний инициатив, концепц, хөтөлбөрүүдийг эргэн харж сайжруулахад гардан оролцох,
* Дотоод хэргийн байгууллагуудын үйл ажиллагааны талаар олон нийтийн анхаарлын төвд байгаа болон бусад асуудлаар иргэд олон нийтэд олон нийтийн мэдээллийн хэрэгслээр мэдээлэл хийхэд оролцох,
* Дотоод хэргийн байгууллагуудын үйл ажиллагааны талаархи иргэдийн санал бодолд задлан шинжилгээ хийж үр дүнгийн талаар дотоод хэргийн байгууллагуудын удирдлагад мэдээлэл хийх,
* Дотоод хэргийн байгууллагуудын үйл ажиллагааны талаархи холбооны хууль, бусад эрхийн актуудын төсөлд дүн шинжилгээ хийх,
* Дотоод хэргийн байгууллагуудын үйл ажиллагаанд олон нийтийн хяналтыг хэрэгжүүлэх.

**Иргэний зөвлөлийн гишүүний сонгон шалгаруулалт, эрх, үүрэг**

Аймаг, нийслэлийн Иргэний зөвлөлд 5-7 хүн, улсын хэмжээнд нийт 110-154 хүн Иргэний зөвлөлийн гишүүнээр сонгогдон ажиллах бөгөөд зөвлөлийн гишүүнд Цагдаагийн албаны тухай хуулийн 21 дүгээр зүйлийн 21.3, 21.4 дэх хэсэгт заасан шаардлагыг хангасан[[15]](#footnote-15), иргэн нэр дэвшинэ.

Зөвлөлийн гишүүний сонгон шалгаруулалт:

Аймаг, нийслэлийн ИТХ-аас Ажлын албаны даргаар ахлуулсан сонгон шалгаруулах комисс[[16]](#footnote-16) байгуулж, дүрэмд зааснаар сонгон шалгаруулна.

Комиссоос ирүүлсэн материалыг аймаг, нийслэлийн ИТХ 7 хоногийн дотор хэлэлцэж, Цагдаагийн албаны тухай хуулийн 21-р зүйл, Цагдаагийн албаны тухай хуулийг дагаж мөрдөх журмын тухай хуулийн 1 дүгээр зүйлд заасныг тус тус удирдлага болгонгишүүдийг томилно. Тодруулбал, Цагдаагийн албаны тухай хуулийг дагаж мөрдөх журмын тухай хуулийн **1 дүгээр зүйлд “Цагдаагийн албаны тухай хуулийн 21 дүгээр зүйлд заасан аймаг, нийслэлийн Иргэний зөвлөлийн 5-7 гишүүнийг анх томилохдоо 5 гишүүнтэй байх бол 1 гишүүн нь нэг жил, 2 гишүүн нь хоёр жил, 2 гишүүн нь гурван жил, 7 гишүүнтэй байх бол 1 гишүүн нь нэг жил, 3 гишүүн нь хоёр жил, 3 гишүүн нь гурван жилийн хугацаатай байхаар тус тус томилно” гэж заасан. Хамгийн олон санал авсанаар эрэмбэлэн жилийг харгалзан томилох нь зүйтэй.** Иргэний зөвлөлийн гишүүд үйл ажиллагаа хугацаа нь нэг дор дуусгавар болохоор байгаа тул хуульд заасан хугацаа дуусахад 60 орчим хувь солигдохгүй үлдэж, улмаар тус бодлого, байр суурь нь тогтвортой үргэлжлэхээр зохицуулалт хийсэн.

3өвлөлийн гишүүнээр томилогдмогц аймаг, нийслэлийн ИТХ, нутаг дэвсгэрийн цагдаагийн байгууллагаас зохион байгуулах сургалтад заавал хамрагдана. Уг сургалтын хөтөлбөр, төлөвлөгөөг ЦЕГ-ын даргаар батлуулж, аймаг, нийслэлийн цагдаагийн байгууллагад хүргүүлэх бөгөөд хүргүүлсэн хөтөлбөр, төлөвлөгөөний хүрээнд сургалт явагдана.

Дүрэмд заагдсан үндэслэл тогтоогдсон тохиолдолд зөвлөлөөс ирүүлсэн саналыг үндэслэн аймаг, нийслэлийн ИТХ Зөвлөлийн гишүүнээс чөлөөлнө.Зөвлөлийн гишүүний чөлөөлөгдсөний дараа сул орон тоонд нөхөн томилогдсон гишүүн өмнөх гишүүний бүрэн эрхийн үлдсэн хугацаанд ажиллана.Иргэний зөвлөлийн гишүүнээр ажиллах сонгон шалгаруулалтад тэнцсэн хүмүүсийг нөөцөд бүртгэж, хэрэв гишүүн чөлөөлөгдсөн тохиолдолд нөхөн томилдог байх асуудлыг цаашид авч үзэх. Учир нь цаг хугацаа, хөрөнгө, хүч хэмнэх юм.

**Иргэний зөвлөлийн үйл ажиллагааны хэлбэр:**

3өвлөлийн үйл ажиллагааны үндсэн хэлбэр нь ээлжит болон ээлжит бус хуралдаан байна.3өвлөлийн ээлжит хуралдааныг улиралд 1-ээс доошгүй удаа зохион байгуулна.

3өвлөл нь тухайн жилийн 12 дугаар сарын 20-ны өдрийн дотор дараа жилийн ээлжит хуралдаанаар хэлэлцэх асуудлын төлөвлөгөө боловсруулан, баталж, цахим хуудсанд байршуулна. Тухайн НИТХ-ын цахим хуудас, цахим хуудасгүй бол Засаг даргын Тамгын газрын цахим сайтаар дамжуулна.

Цагдаагийнтөв байгууллага, аймаг, нийслэл, дүүргийн ИТХ, нутаг дэвсгэр болон тодорхой нутаг дэвсгэр хариуцсан цагдаагийн байгууллагын дарга Зөвлөлийн хуралдаанаар хэлэлцэх асуудлаар санал ирүүлж болно.

Зөвлөлийн дарга нь ээлжит хуралдаан болохоос 3 хоног, ээлжит бус хуралдаан болохоос 1 хоногийн өмнө хуралдааны хөтөлбөр, хэлэлцэх асуудлын талаарх мэдээлэл, танилцуулгыг Зөвлөлийн гишүүдэд хүргүүлж, гишүүд хуралдаан болохоос өмнө мэдээлэлтэй танилцах арга хэмжээ авна.

* Канадын туршлага бол хэлэлцэх асуудлыг урьдчилан танилцсан байх талаар оруулсан байдаг.

Зөвлөлийн даргын баталсан дэгийн дагуу зөвлөлийн хуралдааныг явуулна.

* Дэгийн талаар олон улсын өргөн туршлага бас байдаг. Зөвхөн дэг гэдэг байдлаар оруулсан болно.
* Хуралдаанаархэлэлцсэн асуудал, хөтөлбөр, холбогдох мэдээллийг хуралдаан болсноос хойш ажлын 3 өдөрт багтаан цахим хуудсанд байршуулна.

3өвлөл хагас жилд хийж гүйцэтгэсэн ажлын тайлангаа 7 дугаар сарын 10-ны өдрийн дотор, бүтэн жилд хийж гүйцэтгэсэн ажлын тайлангаа дараа оны 1 дүгээр сарын 15-ны өдрийн дотор цахим хуудас, хэвлэл, мэдээллийн хэрэгсэл болон бусад хэлбэрээр олон нийтэд хүртээмжтэй мэдээлнэ.

3өвлөлийн гишүүнд олгосон урамшил, хуралдаанд оролцсон ирцийн мэдээллийг дараа жилийн 1 дүгээр сарын 15-ны өдрийн дотор цахим хуудсанд байршуулж нийтэд мэдээлнэ.

3өвлөл нь үйл ажиллагааны явц, үр дүн, хийсэн ажлын талаар аймаг, нийслэл, нийслэлийн ИТХ-ын даргад танилцуулж, нийтэд мэдээлнэ.

**Иргэний зөвлөлийн үйл ажиллагааны өнөөгийн байдалд хийсэн дүн шинжилгээ**

|  |  |  |  |  |
| --- | --- | --- | --- | --- |
| № | Аймгийн нэр | Нэр дэвшигч | Гишүүд | Тайлбар |
|  | Баян-Өлгий | 10 | 7 | Радиогоор зарлаж, ЗДТГ-ын цахим хуудас болон олон нийтийн зарын самбарт зар гаргасан. Сонгон шалгаруулалтыг зөвхөн цахим хуудсаар хийсэн. ИЗ-ийн гишүүдийг ялгаатай хугацаагаар томилоогүй. Өөрөө гаргаж өгсөн ч цахилгаангүй. |
|  | Булган | 12 | 5 | Сумдад хүргүүлж, ирсэн саналыг үндэслэнИЗ-ийн гишүүдийг томилсон. Иргэний танхимд ажилладаг. Гишүүдийг хуулийн дагуу ялгаатай хугацаагаар томилсон. |
|  | Дархан-Уул | 16 | 5 | ЛХА, DBS ТВ, сум багаар дамжуулан зарлаж, санал авах замаар ИЗ-ийн шишүүдийг томилсон. ИЗ-ийн гишүүдийг ялгаатай хугацаагаар томилоогүй. Ажлын өрөөгүй. |
|  | Завхан | 16 | 5 | Цахимаар, ИТХ-ын ил тод байдлын самбар, орон нутгийн ТВ-ээр зар тараасан. Гишүүдийг хуулийн дагуу ялгаатай хугацаагаар томилсон. Ажлын өрөөгүй, иргэний танхимд хуралддаг. |
|  | Сэлэнгэ | 14 | 5 | Мэдээллийн самбар, бусад хэлбэрээр мэдээлэл тарааж, бүх сумын багийн ИНХ, ИТХ1 нэр дэвшигч бүрээр хэлэлцүүлж, санал авах замаар ИЗ-ийн гишүүдийг томилсон. Иргэний зөвлөл ИТХ-ын ажлын албаны дэргэд тусдаа өрөөтэй. ИЗ-ийн гишүүдийг хуулийн дагуу ялгаатай хугацаагаар томилсон. Иргэний зөвлөл нь үйл ажиллагааны төсөв байхгүй. |
|  | Орхон | 18 | 5 | Эрдэнэт, номин, Лха, ТВ10 телевиз, FM 107.1 радио, [www.erdenet.mn](http://www.erdenet.mn), [www.ITH-orhon.mn](http://www.ITH-orhon.mn) , Жаргалант сумдын ИТХ, багуудын ИНХ-д албан тоотоор хүргүүлж санал авах замаар ИЗ-ийн гишүүдийг томилсон. Гишүүдийг хуулийн дагуу ялгаатай хугацаагаар томилсон. Ажлын өрөө гаргасан ч засвар хийх шаардлагатай. |
|  | Увс | 9 | 7 | САМС, МВС ТВ, ИТХ-ын цахим хуудсанд зар тавьж, сумдын ИТХ-д албан тоот хүргүүлж, санал авах замаар ИЗ-ийн гишүүдийг томилсон. ИЗ-ийн гишүүдийг ялгаатай хугацаагаар томилоогүй. ИЗ нь тогтмол ажлын өрөө байхгүй, хуралдах үед нь ЗДТГ-ын хурлын танхимаас гаргаж өгдөг. |
|  | Улаанбаатар | 14 | 7 | UBS.MN, C1 tv, Өдрийн сонин, Монголын нэг өдөр сонин, [www.ulaanbaatar.mn](http://www.ulaanbaatar.mn) , [www.citycouncil.mn](http://www.citycouncil.mn)сайтаар олон нийтэд зар хүргэж, цахимаар санал авч ИЗ-ийн гишүүдийг томилсон. Нийслэлийн цагдаагийн газарт ажлын өрөө гаргаж өгсөн. ИЗ-ийн гишүүдийг хуулийн дагуу ялгаатай хугацаагаар томилсон. |
|  | Ховд | 9 | 5 | ИЗ-ийн гишүүдийг ялгаатай хугацаагаар томилоогүй, Ажлын өрөөгүй. |
|  | Хөвсгөл | 6 | 5 | Цагдаагийн газарт ажлын өрөөтэй. |

**Иргэний зөвлөлийн үйл ажиллагааны санхүүжилт:**

Дүрмийн 7.1-д “3өвлөлийн төсөв, гишүүдийн урамшлыг Цагдаагийн албаны тухай хуулийн 21 дүгээр зүйлийн 21.9-д заасны дагуу тухайн аймаг, нийслэлийн төсвөөс санхүүжүүлнэ.” гэж заасан. Тухайн ИТХ-аар асуудлыг танилцуулж, шийдвэрлүүлнэ. Зөвлөлийн гишүүний урамшлыг сайтар судалж, НИТХ-д оруулж батлуулах. Гадаад улс оронд 1 хуралдаанд суухад 100$ гэх мэт янз бүрийн байдлаар урамшлыг зохицуулдаг.

**Урамшуулал олгож буй байдал 2014-2016 оны эхэн хүртэл**

|  |  |  |  |  |
| --- | --- | --- | --- | --- |
| № | Аймгийн нэр | Иргэний зөвлөл | ОНЦА | Санхүүжилтийн эх үүсвэр |
|  | Баян-Өлгий | Зөвхөн нарийн бичгийн даргад 200000 төгрөг өгч байсан ч 2015 оны 10 сараас энэ урамшуулал зогссон | 192.000 | 8 сум ОНЦА ажиллуулахаар томилсон ч Сагсай, Цэнгэл сумын ОНЦА л урамшуулал авч байгаа бөгөөд сумын төсвийн давсан орлогоос санхүүжүүлсэн. ИЗ-ийн төсвийг ГХУСАЗЗ-ийн төсвөөс олгосон. |
|  | Булган | ХХОАТ, НДШ-ийг 200000 төгрөгөөс хасаж, гарт олгоно. | 250.000-350.000 | ИЗ-ийн гишүүдийн урамшууллыг ГХУСАЗЗ-өөс ОНЦА-ыг сумын ИТХ-ын давсан орлогоос |
|  | Дархан-Уул | 2014 оны сүүлийн 2 сар, 2015 онд 192000 төгрөг олгосон. | 192.000 | ОНЦА-ы урамшуулалд ГХУСАЗЗ-ийн төсвийн 80%-ийг зарцуулдаг тул өөр зорилгод зарцуулах төсөвгүй болдог. ИЗ-ийн урамшууллыг ЗДТГ өгдөг. |
|  | Завхан | ИЗ-ийн гишүүнд 2014 онд 30000 төгрөгийн урамшуулал өгч байгаад 2015 оноос 50000 төгрөгөөр тогтоосон. | 192.000 | ОНЦА-ы урамшууллыг 2015 оны 5 сараас олгохыг зогсоож, чөлөөлсөн ИЗ-ийн урамшууллыг аймгийн ЗД-ын нөөц сангаас, ОНЦА-ны урамшууллыг Орон нутгийн хөгжлийн сангаас санхүүжүүлэхээр сумдын засаг дарга нартай тохирсон ч хууль зөрчсөн тул хэрэгжүүлээгүй. |
|  | Сэлэнгэ | ИЗ дарга 210000, нарийн бичгийн дарга 190000, гишүүд 180000 | 300.000 | Иргэний зөвлөл болон ОНЦА-ы урамшууллыг ГХУСАЗЗ-ийн төсвөөс олгосон. |
|  | Орхон | 2015 оны 5-р сараас 200000 | 350.000 | ОНЦА-ы сургалтын зардал 1.900.000 төгрөгийг ИТХ-ын дэргэдэх ГХУСАЗЗ зардлаас, бусад зардал болох урамшуулал, хувцас хэрэглэлийн зардлыг орон нутгийн төсвөөс гаргасан. ИЗ-ийн төсөв ИТХ-аас өгч байгаа. Үйл ажиллагааны зардлыг ИТХ-ын зардалд тусгасан. Сангийн яам мөнгөө татсан тул үйл ажиллагааны зардал ИЗ-д олгогдоогүй. |
|  | Увс | 2014 онд урамшуулал олгоогүй. 2015 оны 2,3-р улиралд ирцийг харгалзан сард 15000 олгосон. | Төсөв байхгүй. | ИЗ-ийн төсвийг ГХУСАЗЗ-ийн төсвөөс олгосон. |
|  | Улаанбаатар | 375000 | 439.239 | ИЗ, ОНЦА-ны урамшууллыг нийслэлийн гэмт хэргээс урьдчилан сэргийлэх зөвлөлийн төсвөөс санхүүжүүлдэг. |
|  | Ховд | Урамшуулалгүй | 100.000 | ИТХ-ын төсвөөс ОНЦА-ы урамшууллыг өгч байна. |
|  | Хөвсгөл | Урамшуулалгүй | 192.000 | Их-Уул , Тосонцэнгэл сум Засаг даргын тамгын газрын давсан орлогоос алдаг оног олгодог. 2016 онд урамшуулал олгох ансуудал хүндрэлтэй байна. |

Дээрх дурдагдсан 10 аймагт иргэний зөвлөлийн үйл ажиллагааг дэмжин төсөв санхүү, шаардлагатай хэрэгсэлээр хангаж, үйл ажиллагааг тогтмол хэвийн болгох шаардлагатай байна.

**Иргэний зөвлөлийн үйл ажиллагааны үндсэн чиглэл**

Иргэний зөвлөл хараат бус ажиллаж, тухайн нутаг дэвсгэрийн цагдаагийн байгууллагын үйл ажиллагаанд дэмжлэг үзүүлэх, хяналт тавих үүрэгтэй.3өвлөл нь Цагдаагийн албаны тухай хуулийн 21 дүгээр зүйлийн 21.6 дахь хэсэгт заасан бүрэн эрхийн хүрээнд дараах үйл ажиллагааг хэрэгжүүлнэ:

1. Цагдаагийн байгууллагын төсвийн төсөл, зарцуулалт, үйл ажиллагааны болон санхүүгийн тайланг сонсох;
2. Цагдаагийн алба хаагчийн сургалт, гэмт хэрэг, зөрчилтэй тэмцэх үйл ажиллагаанд шинжлэх ухааны ололт, орчин үеийн техник, технологи, мэдээллийн сүлжээг нэвтрүүлэх бодлогын хэрэгжилтэд хяналт тавих;
3. Цагдаагийн байгууллагын гэмт хэрэг, зөрчлийн талаарх гомдол, мэдээлэл хүлээн авах, бүртгэх ажилд хяналт тавих, тэдгээртэй холбоотой мэдээлэлд дүн шинжилгээ хийх;
4. Цагдаагийн алба хаагчийн ёс зүйн дүрмийн хэрэгжилтэд дүн шинжилгээ хийх;
5. Гэмт хэрэг, зөрчлөөс урьдчилан сэргийлэх зорилгоор Засаг даргын хэрэгжүүлэх арга хэмжээний талаар санал боловсруулах.

Иргэний зөвлөл бүрэн эрхийнхээ хүрээнд ИТХ болон цагдаагийн төв байгууллагын дарга, хууль зүйн асуудал эрхэлсэн Засгийн газрын гишүүнд тус тус санал, зөвлөмжөө хүргүүлнэ. ЦБ-ын үйл ажиллагаа, эрх зүйн орчин, цагдаагийн байгууллага, алба хаагчдын нийгэм, эдийн засгийн баталгааг сайжруулах талаар болон бусад асуудлаар санал, зөвлөмжөө хүргүүлж болно.

Цагдаагийн албаны тухай хуульд заасан дээрх бүрэн эрхийг хэрэгжүүлэх үйл ажиллагааг дүрэмд нарийвчлан зохицуулсан. Дэмжлэг үзүүлэх үүргийг хэрэгжүүлэх хүрээнд:

в/цагдаагийн байгууллагын үндсэн чиг үүргийг хэрэгжүүлэх хүрээнд иргэд, төрийн бус байгууллагын түншлэл, итгэлцлийг сайжруулах, гадаад орны ижил төрлийн байгууллагатай хамтын ажиллагаа тогтоож, туршлага судалж, хэрэгжүүлэх;

**Иргэний зөвлөл болон цагдаагийн хамтын ажиллагаа**

Дүрэмд Цагдаагийн байгууллага нь Зөвлөлтэй хамтран ажиллах талаар эдлэх эрх, хүлээх үүргийг дүрмийн 8 дугаар зүйлд тусгасан. Үүнд:

* 3өвлөлийн хуралдаанд оруулах санал, холбогдох мэдээлэл, танилцуулгыг хуралдаан болохоос ажлын 3 хоногийн өмнө Зөвлөлд хүргэнэ;
* 3өвлөлийн хуралдаанаас гарсан, хууль тогтоомжид нийцсэн зөвлөмжийг хэрэгжүүлэх арга хэмжээ авч, хэрэгжүүлэх боломжгүй тохиолдолд шалтгаан, үндэслэл бүхий хариу өгнө;
* 3өвлөлийн үйл ажиллагаанд шаардлагатай туслалцаа, дэмжлэг үзүүлж, хууль тогтоомжид заасан эрх, үүргийн дагуу хамтран ажиллана;
* Зөвлөлийг шаардлагатай мэдээ, мэдээллээр хангаж ажиллана;
* 3өвлөлтэй хамтран ажиллах асуудал хариуцсан алба хаагчийг Цагдаагийн ерөнхий газар, нутаг дэвсгэр, тодорхой нутаг дэвсгэр хариуцсан цагдаагийн байгууллагад ажиллуулж, түүний ажлын байрны тодорхойлолтод үүргийг нь нэмж тусгана.
* Тухайн цагдаагийн байгууллагын даргын зөвлөлийн гишүүн, зөвлөлтэй хамтран ажиллах асуудал хариуцсан цагдаагийн алба хаагч нь Зөвлөлийн хүсэлтээр хуралдаанд оролцож, тус байгууллагын бодлого, үйл ажиллагааны талаар тайлбар, хуралдаанаар хэлэлцэж байгаа асуудалд санал өгнө;

**Иргэний зөвлөлд Цагдаагийн байгууллагаас тайлан тавих зохицуулалт**

**Цагдаагийн албаны тухай хуулийн 14 дүгээр зүйлийн** 14.1.2-д “цагдаагийн төв байгууллага болон харьяалах Иргэний зөвлөл, оршин суугчид ажлаа тайлагнах”; мөн хуулийн 14.2-д “Нутаг дэвсгэр хариуцсан цагдаагийн байгууллагын дарга нь үйл ажиллагааныхаа тайланг аймаг, нийслэлийн иргэдийн Төлөөлөгчдийн Хурал, оршин суугчдад, түүнчлэн тодорхой нутаг дэвсгэр хариуцсан цагдаагийн байгууллага, алба хаагч нь үйл ажиллагааныхаа тайланг тухайн нутаг дэвсгэрийн иргэдэд тавина” гэж заасан.

Цагдаагийн албаны тухай хуулийн 19 дүгээр зүйлийн 19.8-д “Энэ хуулийн 14.1-д заасны дагуу Иргэний зөвлөл, оршин суугчдад цагдаагийн байгууллагын тайлан тавих журмыг хууль зүйн асуудал эрхэлсэн Засгийн газрын гишүүн батална” гэж заасны дагуу ХЗСайдын 2014 оны 06 дугаар сарын 08-ны өдрийн А/89 дүгээр тушаалаар “Иргэний зөвлөл, оршин суугчдад цагдаагийн байгууллагын тайлан тавих журам” баталсан.

Уг журамд зааснаар нутаг дэвсгэр хариуцсан цагдаагийн байгууллага харьяалах Иргэний зөвлөл болон оршин суугчдад хагас жилийн тайланг 7 дугаар сарын 10-ны дотор, бүтэн жилийн тайланг дараа оны 1 дүгээр сарын 15-ны дотор;тодорхой нутаг дэвсгэр хариуцсан цагдаагийн байгууллага, алба хаагч нь тухайн нутаг дэвсгэрийн иргэдэд жил бүрийн 1 дүгээр сарын 15-ны дотор цагдаагийн байгууллага, алба хаагч нь үйл ажиллагааныхаа тайлангтавина.

Харин нутаг дэвсгэр хариуцсан цагдаагийн байгууллагын дарга харьяалах Иргэний зөвлөлд хагас, бүтэн жилээр үйл ажиллагааны тайланг хүргүүлэх юм. Цагдаагийнерөнхий газрын дарга, Иргэний зөвлөл нь шаардлагатай тохиолдолд нутаг дэвсгэрийн цагдаагийн байгууллагын тайланг авч болно.Ажилүүргийн зарчмаар байгуулагддаг цагдаагийн байгууллага, алба хаагч нь нутаг дэвсгэрийн Иргэний зөвлөл, оршин суугчдад тайлан тавьж болох юм.

**ДҮГНЭЛТ**

Цагдаагийн байгууллагын эрх зүйн шинэчлэлийн талаар дурьдаж, хууль, дүрмийн зохицуулалтын хүрээнд Иргэний зөвлөлийн үйл ажиллагааг хэрхэн төлөвлөн хэрэгжүүлэх, анхаарах зарим асуудлыг томъёолов. Улмаар туссан санал, дүгнэлт Иргэний зөвлөлийн үйл ажиллагааг төгөлдөржүүлэхэд зохих хувь нэмэр болох болов уу гэж үзэж байна. Цаашид Иргэний зөвлөл ажилласнаар гэмт хэрэгтэй тэмцэх, нийтийн хэв журам хамгаалах ажилд тодорхой ахиц дэвшил гарч, хүний эрх, эрх чөлөө хамгаалагдах, гэмт хэрэгтэй тэмцэх, нийтийн хэв журам хамгаалах бодлого боловсруулах, хэрэгжүүлэх ажлын чанар, хамтын ажиллагаа сайжрах, нутаг дэвсгэрийн цагдаагийн байгууллагын үйл ажиллагаанд олон нийтийн хяналт тавих эрх зүйн орчин бүрдэх,цагдаагийн байгууллагын үйл ажиллагаа ил тод, олон нийтэд нээлттэй болох; цагдаагийн байгууллагад өгөх иргэдийн үнэлгээ өсч, тэднийг үл хүндэтгэсэн хандлага багасах; цагдаагийн албан хаагчийн ёс зүй дээшлэх, салбар дахь авлига буурах ач холбогдолтой.

**САНАЛ**

Энэхүү өгүүллээр дараах саналыг дэвшүүлж байна. Үүнд:

1.Цагдаагийн байгууллагын бүтэц, зохион байгуулалт, чиг үүрэг, үйл ажиллагааны талаарх мэдээллийг Иргэний зөвлөлийн гишүүдэд мэдээлэх, танилцуулах, таниулах сургалтыг үе шаттайгаар зохион байгуулж байх;

2.Цагдаагийн албаны тухай хууль, Цагдаагийн албаны тухай хуулийг дагаж мөрдөх журмын тухай хууль, Цагдаагийн байгууллагын хөгжлийн хөтөлбөр, түүнийг баталсан үзэл баримтлалыг Иргэний зөвлөлийн гишүүдэд тайлбарлан таниулах, ойлгуулах;Иргэний зөвлөлийн гишүүд өөрсдөө хууль, ялангуяа ажиллах Дүрмийн зохицуулалтыг сайтар судлах нь зүйтэй. Үүнд үндэслэн хийх ажлын чиглэлээ өөрсдөө оновчтой тодорхойлох боломжтой.

3.Аймаг, нийслэл дүүрэг, зарим төрийн байгууллагын дэргэд Иргэний зөвлөл, Олон нийтийн зэрэг орон тооны бус зөвлөлүүд үйл ажиллагаа явуулж байна. Иймд жишээ нь: “Улаанбаатар хотын цагдаагийн газрын үйл ажиллагаанд дэмжлэг үзүүлэх, хяналт тавих НИТХ-ын дэргэдэх Иргэний зөвлөл” хэмээн нэршиж хэвших;Иргэний зөвлөлийн шийдвэр, зөвлөмж, саналыг албажуулахын тулд НИТХ-ын албан бланкыг ашиглаж, тамгыг дарж баталгаажуулах нь зүйтэй.

4.Иргэний зөвлөлийн үйл ажиллагааг өдөр тутмын ажил, хуралдааны бэлтгэл, тэмдэглэл хөтлөх зэрэг ажлыг НИТХ-ын Гэмт хэргээс урьдчилан сэргийлэх ажлыг зохицуулах салбар зөвлөлийн ажилтнаар гүйцэтгүүлэхэд санаачлага гаргах ажиллах;

5.Хууль, дүрэм, журмаар Иргэний зөвлөлийн гишүүд олон бүрэн эрх, эрх, үүрэгтэй байгаа учраас хийх ажлын чиглэл, дарааллаа тодорхойлох

6.Япон, Англи, Канад гэх улс оронд цагдаагийн үйл ажиллагаанд хяналт тавих зөвлөл нь харилцан адилгүй түвшинд байгуулагдаж, үйл ажиллагаа явуулдаг. Тэдний гишүүдийн цалин, урамшил нь харилцан адилгүй олгогддог. Манай иргэний зөвлөлийн гишүүд олон төрлийн ажил гүйцэтгэхээр байгаа, иймд Иргэний зөвлөлийн гишүүний урамшлыг сайтар судалж, ИТХ-аар оруулж батлуулах;

7.Цагдаагийн албаны тухай хуулийн 21.1-д “нутаг дэвсгэр хариуцсан ....5-7 иргэний төлөөллөөс бүрдсэн орон тооны бус Иргэний зөвлөл аймаг, нийслэлийн ИТХ-ын дэргэд байна” гэж заасан. Учир нь Монгол Улсын 2.9 сая орчим хүний бараг 60 орчим хувь нь амьдардаг, ажилладаг, сурдаг Улаанбаатар хотын цагдаагийн газрын үйл ажиллагаа аль нэг аймгийн цагдаагийн газрын үйл ажиллагаатай харьцуулалшгүй их ачаалалтай, үйл ажиллагааны цар хүрээ өргөн юм. Иймд нийслэл, түүнчлэн дүүргийн цагдаагийн газрын үйл ажиллагаанд дэмжлэг үзүүлэх, хяналт тавих үүрэг бүхий Иргэний зөвлөлийг бий болгох асуудлыг тавьж, холбогдох хуульд нэмэлт өөрчлөлт оруулах, ХЗСайдад зөвлөмж хүргүүлэх эрх зүйн зохицуулалт дүрэмд бий. Дүүргүүдийн иргэний зөвлөлийн дарга нар нийслэлийн хэмжээний Иргэний зөвлөлөө бүрдүүлдэг байх зохицуулалт зайлшгүй үгүйлэгдэнэ.

8.Иргэний зөвлөл хяналт тавихаас гадна дэмжлэг үзүүлэх үүрэгтэй. Иймд Улаанбаатар хотын цагдаагийн газрын үйл ажиллагаа, хотын иргэдийн аюулгүй, амгалан амьдрах нөхцөлийг бүрдүүлэх, цагдаагийн алба хаагчдын нийгэм, эдийн засгийн баталгааг хангах, сайжруулах чиглэлээр тодорхой ажил санаачлан хэрэгжүүлэх;

9.Иргэний зөвлөлийн хэрэгжүүлэх үйл ажиллагаанд судалгаа хийх, дүн шинжилгээ хийх ажлуудыг судалгааны байгууллага, их, дээд сургууль, төрийн бус байгууллагаар захиалга, гэрээгээр гүйцэтгүүлж, хамтран ажиллахад анхаарах ;

10.Иргэний зөвлөлийн хийх ажлын чиглэлийг холбогдох төрийн байгууллагаас мэдээлэл, танилцуулгыг гаргуулан авах, түүнд дүн шинжилгээ хийх байдлаар ажлын зохицуулалт хийж иргэний зөвлөлийн санал, зөвлөмж, шийдвэрт холбогдох байгууллага, албан тушаалтанд заавал хариу өгдөг байх, түүний дагуу хийсэн ажлын мэдээлэл, үр дүнг нэхдэг шаарддаг эрх зүйн зохицуулалтыг нарийвчлан тусгаж өгөх.

**Хянасан:** ЦСТ-ийн эрдэм шинжилгээний ахлах ажилтан Б.Мөнхдорж

**ЦАГДААГИЙН БАЙГУУЛЛАГА, ИРГЭДИЙН ХАМТЫН АЖИЛЛАГААНЫ**

**ТАЛААРХИ ГАДААДЫН ЗАРИМ ОРНЫ ТУРШЛАГА**

**А.Алтансүх**

ХСИС-ийн Ахисан Шатны Боловсролын Сургуулийн

гэмт явдал судлалын магистрант цагдаагийн ахмад

Гэмт хэрэг, зөрчил нь нийгмийн сөрөг үзэгдэл бөгөөд устаж үгүй болохгүй, аль ч нийгэмд байсаар ирсэн түүхтэй. Түүний гаралтыг зөнд нь орхих бус, харин түүнтэй тэмцэх, тэр дундаа урьдчилан сэргийлэх ажлыг тасралтгүй, үр дүнтэй зохион байгуулж явуулах нь өнөөгийн нийгмийн хэрэгцээ шаардлага болсоор байна.

Өнөөдөр дэлхий нийтийн цагдаагийн байгууллага нь гэмт хэрэг, зөрчлөөс урьдчилан сэргийлэх ажлыг үр дүнтэй явуулахдаа иргэдийн оролцоог нэмэгдүүлэх, тэдний туслалцаа дэмжлэгэд түшиглэж явуулахын чухлыг хүлээн зөвшөөрч энэхүү чиглэлээр төрөл бүрийн арга хэмжээ авч хэрэгжүүлэн ажиллаж байна.Тухайлбал:

Түрк улс нь 80 сая хүн амтай, эрүүгийн болон хэв журмын нөхцөл байдлын хувьд хүнд орон бөгөөд терорист халдлага, зохион байгууллалтай томоохон гэмт хэргүүд үйлдэгддэг.Тус улсын цагдаагийн байгууллага нь 200 гаруй мянган алба хаагчтай, нарийн бүтэц зохион байгуулалттай, цагдаа-иргэдийн харилцааг хөгжүүлэх, үр ашгийг нэмэгдүүлэх, тодорхой байгууллагуудтай хамтарч ажиллах, сургалт сурталчилгаа явуулах, судалгаа шинжилгээний ажлыг хөхүүлэн дэмжих бодлого баримталдаг байна.Тухайлбал:

* Цагдаа иргэдийн харилцааны чиглэлээр дагнасан үйл ажиллагаа явуулдаг нэгжийг Цагдаагийн байгууллагад ажиллуулдаг.
* Энэ чиглэлээр судалгааны ажлуудыг эрчимтэй явуулж, гарсан бүтээлийг хөхүүлэн дэмждэг
* Цагдаагийн байгууллагын бүх шатны сургалтын хөтөлбөрт

“Цагдаа – Иргэдийн харилцаа” хичээл заагддаг

* Олон нийтийн мэдээллийн бүх хэрэгсэлтэй бэлэмжтой бүх арга, хэлбэрээр хамтарч ажилладаг
* Цагдаагийн байгууллага нь “Полис ФМ” буюу цагдаагийн богино долгионы радиог иргэдийн дунд давхар ажиллуулдаг гэх мэт олон талт зохион байгуулалтын арга хэмжээ авч, байнга боловсронгуй болгож байдаг байна.

Их Британи улсад 200 гаруй гишүүдтэй Их Британы Цагдаагийн байгууллагын дэргэд 1997 онд цагдаагийн байгууллагын олон нийтийн мэдээлэл сурталчилгааны холбоо ажилладаг.

Тус холбоо нь Цагдаагийн байгууллага олон нийтийн мэдээлэл сурталчилгааны харилцаа, үүнтэй холбогдох салбаруудын үйл ажиллагааны ач холбогдлыг нийтэд танин мэдүүлэх, хөгжүүлэх, олон нийтийн мэдээлэл сурталчилгааны харилцааны асуудлыг хариуцсан цагдаагийн алба хаагчдын үүргийг ойлгуулан сурталчилах, дэмжлэг үзүүлэх, сургалт явуулах, заавар зөвлөмж өгөх, гишүүдийн хоорондын харилцааг хөгжүүлэн сүлжээ бий болгох, тэргүүн туршлагаасаа харилцан солилцох, мэргэжлийн хүмүүсийг сүүлийн үеийн шинэ нээлт, хөгжлийн талаар мэдээллээр хангах зорилготой.

Индонез улсын Цагдаагийн байгууллага, иргэдийн хамтын ажиллагааны гол цөмд нийгмийн түншлэл /харилцах/, үүссэн аливаа асуудлыг газар дээр нь шийдвэрлэх, удирдлагын арга зүйг өөрчлөх илүү анхаарал хандуулдаг байна.

Цагдаагийн байгууллагаас олон нийттэй хамтран ажилладаг хамгийн том хэлбэр нь Олон Нийт Цагдаагийн Хамтын Ажиллагааны нэг хэлбэр болох кобан систем юм.

Мөн 30 жилийн өмнөөс иргэдэд зөвлөлгөө өгөх хэсгийг ажилуулан, тусгай хөтөлбөрийг хэрэгжүүлж ирсэн.

Уг хөтөлбөрийн хүрээнд ард иргэдийг хүлээн авах,гомдлыг нь түргэн шуурхай шийдвэрлэх, насанд хүрээгүй хүүхдэд туслалцаа үзүүлэх, залуу үеийнхэнтэй түншлэлийн харилцаа тогтоох зэрэг хэлбэрийн ажилуудыг дэмжиж зохион байгуулжээ.

Цагдаагийн байгууллага, иргэдийн хамтын ажиллагааг хөгжүүлэх ажлын хүрээнд иргэдийн санаачлагаар тэдний аюулгүй байдлыг хангах постуудыг байгуулан тодорхой цэгт ажилладаг ба үйл ажиллагаанд нь цагдаагийн байгуулла зөвлөн тусалж мэрэгжлийн удирдлагаар хангадаг бөгөөд далайн эрэг орчмоор пост гаргаж иргэдийг уснаас аврах, эрэг орчмоор гэмт хэргээс урьдчилан сэргийлэх эргүүл ажиллуулж байжээ.

Сингапур улсад манай улсын адилгэмт хэргээс урьдчилан сэргийлэх ажилд цагдаагийн байгууллагад туслах зорилгоор Үндэсний зөвлөл ажилладаг байна.

Тус зөвлөл нь улсын хэмжээнд аюулгүй байдлыг хангах, гэмт хэргээс урьдчилан сэргийлэх чиглэлээр олон нийт, төрийн бус байгууллагуудтай хамтран ажиллах үйл ажиллагааг зохицуулах, цагдаа, олон нийт, бизнесийн бүлэглэлүүдтэй хамтран гэмт хэргээс урьдчилан сэргийлэх хөтөлбөрийн хүрээнд шинэ санаа санаачлагыг дэмжих.

Гэмт хэргээс урьдчилан сэргийлэх ажилд иргэдийг татан оролцуулах ажлыг дэлхийн олон улс орон янз бүрийн нэршил, хэлбэртэйгээр хэрэгжүүлж ирсэн бөгөөд зарим улс орнуудад “Хөршийн хяналт”-ын системийг хэрхэн хэрэгжүүлсэн талаар онцгойлон авч үзлээ.

Тухайлбал, АНУ, Англи, Швед улс орнуудад нэвтрүүлсэн “Хөршийн хяналт”-н хэлбэрээр хэрэгжүүлсэн хөтөлбөрүүд хэрэгждэг байна.

Хөршийн хяналтын систем нь анх Хойд Америкийн нутаг дэвсгэрт нэвтэрсэн бөгөөд гэмт хэргээс урьдчилан сэргийлэх тэргүүн туршлага шилдэг аргуудын нэг юм байна.1960-аад оны сүүлчээс гэмт хэргийн гаралт маш ихээр нэмэгдэж байсан учраас иргэд, оршин суугчдад түшиглэсэн үйл ажиллагааг зохион байгуулан, гэмт хэргээс урьдчилан сэргийлэх ажлыг гүйцэтгэх шаардлагатай болж, Үндэсний шерифийн холбооноос 1972 онд иргэд, хууль сахиулах байгууллагын хоорондын уялдаа холбоог сайжруулах, тэдэнд туслах, гэмт хэргээс урьдчилан сэргийлэх ажлыг үр дүнтэй зохион байгуулах чиглэлээр “Хөршийн хяналт” Үндэсний хөтөлбөрийг хэрэгжүүлж эхэлжээ.

2001 оны 09 дүгээр сарын 11-ний өдрийн АНУ-д болсон террорист халдлагын хор уршгийн дараагаар аюулгүй байдлыг хангах үүсгэл санаачлагын байгууллагуудын үйл ажиллагаа нь урьд өмнө байгаагүйгээр эрчимжиж Хөршийн хяналт хөтөлбөр нь өргөжиж террорист халдлагаас сэрэмжлэх, байгалийн гамшигт үзэгдлийн бэлэн байдлыг хангах, яаралтай тусламж үйлчилгээг үзүүлэх зэрэг үйл ажиллагааг хэрэгжүүлэх болсон байна.

Швед улсад Хөршийн харуул хамгаалалтыг ажилуулдаг байна.Хөршийн харуул хамгаалалтыг Шведийн Гэмт Хэргээс Урьдчилан Сэргийлэх Үндэсний Зөвлөлөөс удирддаг.

Хөршийн харуул хамгаалалтын зорилго нь оршин суугчид өөрсдийн амьдарч буй орчинг хөгжүүлэхэд цагдаа, хотын захиргааны дэмжлэг туслалцаа авах хамтран ажиллахад орших ба гэмт хэргийг бууруулж, аюулгүй байдлын түвшинг дээшлүүлэх чадварлаг нөхөрлөлийн бүлэг, бусад оролцогч талуудтай хамтран ажиллах боломжийг олгож, хүмүүсийн хүссэн таатай амьдрах орчинг бүрдүүлэхэд чамгүй хувь нэмрээ оруулдаг ажээ.

Тухайн орчинд хөршийн харуул хамгаалалтын оролцоог дэмжих,сэргээх уг хамгаалалтын ажилтнуудаас сурталчилах томоохон хэмжээний урлаг, спортын арга хэмжээг зохион байгуулдаг.

Хөршийн харуул хамгаалалтын дүнд хяналтын түвшин дээшилж хүссэн зүйлээ хулгайлах боломжийг бууруулснаар хулгай, дээрмийн гэмт хэргүүд буурч хорлон болон хорлон сүйтгэх ажиллагаатай нэн тэргүүнд тэмцэх үр дүнтэй арга болсон гэж дүгнэдэг байна.

Англи улсад гэмт хэргээс урьдчилан сэргийлэх ажилд “Хөрш болон айл өрхийн хяналтын сүлжээ” гэсэн нэршилтэйгээр хөршийн холбоог үйл ажиллагаагаар дамжуулан иргэдийг татан оролцуулж байна. Уг холбоо нь үндсэн дүрэм нь 2009 оны 09 дүгээр сарын 19-ний өдөр батлагдсан дүрэмтэй байнахөршийн холбооны үндсэн зорилго нь:

1. Гэмт хэргийг илрүүлэх, түүнээс урьдчилан сэргийлэх үйл ажиллагаанд иргэд олон нийтийн оролцоог хангах, сайн дурын нэгдлүүдийн үйл ажиллагаанд тулгуурласан аюулгүй байдлыг хангах үйл ажиллагааг дэмжих, дээрх чиглэлээр иргэдийн ухамсрыг дээшлүүлэх.
2. Гэмт хэргээс урьдчилан сэргийлэх, иргэдийн эрүүл мэнд, өмч хөрөнгийг хамгаалах үйл ажиллагаанд цагдаагийн байгууллага болон бусад хамтран ажиллагч байгууллагуудад туслалцаа үзүүлэн, олон нийтийн оролцоог хангах.

Дэлхийн хоёрудгаар дайны үед Япон Улсын засгийн газраас хэмжиж өгсөн бараа материалыг хуваарилах, гаргасан бондыг тараах, гал түймэртэй тэмцэх, нийтийн эрүүл мэндийг хамгаалах болон иргэний хамгааллын үйл ажиллагааг шуурхай хэрэгжүүлэх үндэсний шашны хөдөлгөөнийг дэмжих, баримталж байгаа бодлогыг олон нийтэд түгээх, эх оронч үзлийг бий болгох,иргэдээ дайнд бэлтгэх, цэрэг таталт, цэргийн техник үйлчилгээны ажлыг зохион байгуулах арми болон төрийн байгууллагад туслах үүрэг хүлээсэн иргэдийн бүлэг хэсэг ажиллах үндэсний хөтөлбөр бөгөөд аюулгүй байдлыг хангах хамгийн бага, жижиг анхан шатны нэгж юм. Энэ нэгж нь 10-15 айл өрхийг нэг нэгж болгодог байжээ .

Япон Улс дахь хөршийн холбоонд тулгуурлан үйл ажиллагаа явуулдаг хэлбэр нь Эдогийн[[17]](#footnote-17) үеэс үүсэлтэй юм. Япон Улсын ерөнхий сайд байсан Фумимаро Коноёогийн харьяанд багтдаг Дотоод хэргийн яамны 1940 оны 9 дүгээр сарын 11-ний өдрийн тушаалаар анх зохион байгуулалтанд орж байгуулагдаж байсан тухайн үйл ажиллагаанд оролцох нь хүн бүрийн үүрэг байжээ.

1947 онд Америкийн эрх мэдэлтнүүдийн нөлөөллөөр иргэн бүр заавал оролцох хөршийн холбооны хэлбэр татан буугдаж өнөөгийн нөхцөлд сайн дурын үүсгэл санаачлагын бие даасан холбоо болох [***chonaikai***](http://en.wikipedia.org/wiki/Ch%C5%8Dnakai) **эсвэл *jichikai*** гэсэн нэршилтэйгээр үйл ажиллагаа явуулж байна.

Сүүлийн жилүүдэд хүүхэд, залуучууд гэмт хэрэгт ихээр холбогдож байгаа нь эцэг эх, иргэд олон нийтийн анхаарах ёстой асуудлын нэг болж, тэдний идэвхитэй үйл ажиллагаа нэн тэргүүнд шаардагдаж байгаа талаар [[18]](#footnote-18)дурьдсан байна.

Өнөөдөр Улаанбаатар хотод гэмт хэргээс урьдчилан сэргийлэх чиглэлээр хэрэгжүүлж байгаа нэг томоохон төсөлт ажил бол “Хөршийн хяналт” хөтөлбөр билээ.

Хөршийн хяналт нь манай улсад 1990 оноос өмнө “хөршийн холбоо” нэртэйгээр үйл ажиллагаа явуулж байсан бөгөөд үйл ажиллагааны хамрах хүрээ, чиглэл нь харьцангуй хязгаарлагдмал шинжтэй байжээ.

Статистик мэдээнээс[[19]](#footnote-19) үзвэл, гэр, орон сууцанд үйлдэгдэж буй гэмт хэрэг, зөрчлийн 50-60 хувийг иргэдийн өмчлөх эрхийн эсрэг гэмт хэрэг, 30-40 хувийг хүний амь бие, эрүүл мэндийн эсрэг гэмт хэрэг эзэлж байна. Ялангуяа гэр хороолол, орон сууцны орчимд үйлдэгдэж буй гэмт хэрэг, зөрчлийг бууруулахад иргэдийн үүрэг оролцоо чухал гэдэг нь гадаадын улс орнуудад хэрэгжиж байгаа “Хөршийн хяналт”-ын нэгдлүүдийн практик туршлагаас илхэн харагдаж байна.

Дээр дурьдсан орнуудын гэмт хэрэг, зөрчлөөс урьдчилан ажилд иргэд олон нийтийг оролцуулж байгааг дүгнэж үзэхэд өөрийн орны онцлогод тохирсон үр дүнтэй арга, хэлбэр ашиглаж иргэд, олон нийтийн оролцоонд түшиглэсэн бүтэц, үйл ажиллагаа нь тогтмолжсон байна.

Энэ бүхнээс үндэслэн дараах санлуудыг дэвшүүлж байна. Үүнд:

1.Индонез улсын зарим туршлагыг судлан, нэвтрүүлжиргэдийн санаачлагаар малын хулгайн гэмт хэргийг урьдчилан сэргийлэх малчин холбоо, байгалын баялагыг зүй бусаар ашиглах болон хулгайн анчдаас хамгаалах сайн дурын болон олон нийтийн цагдаагийн ажилтанг бий болгон байгал хамгаалагчтай хамтран ажилуулах

2.Цагдаагийн байгууллагын үйл ажиллагаанд туслахзорилгоорсайн дурын холбоо нэгжийг тодорхой нутаг дэвсгэр хариуцсан цагдаагийн байгууллагын дэргэд байгуулах

3.Цагдаагийн байгууллагын дэргэд цагдаагийн байгууллагын олон нийтийн мэдээлэл сурталчилгааны ажилтануудын холбоо байгуулан ажиллаж иргэдийг оролцуулах

4.Улаанбаатар хотод хэрэгжиж байгаа хөршийн хяналт хөтөлбөрийн нэр томъёог өөрчилж үйл ажиллагааг нь сайжруулж улсын хэмжээнд хэрэгжүүлэх.

**ИРГЭНИЙ АГААРЫН ТЭЭВРИЙН ЦАГДААГИЙН**

**БАЙГУУЛЛАГЫН ТҮҮХЭН ХӨГЖИЛ**

**Д.Ганбат**

ХСИХ-ийн Ахисан Шатны Боловсролын Сургуулийн

Гэмт явдал судлалын магистрант цагдаагийн ахмад

Монгол Улсад 1925 онд нисэх хүчин үүсч хөгжсөн бөгөөд 1957 оны 2-р сарын 19-ний өдөр Цэрэг ба Нийгмийг Аюулаас Хамгаалах Хэргийг Эрхлэх Яамны сайдын 107 тоот тушаалаар Улаанбаатар хотын Буянт-Ухаа нисэх онгоцны төв буудал анх байгуулагдсан байна.

1958 онд Ил-14 онгоцоор Улаанбаатараас Эрхүү, Бээжингийн чиглэлд олон улсын нислэг хийдэг болсноор “Буянт-Ухаа” олон улсын нисэх буудал болж, улмаар 2005 оны 12-р сарын 21-ний өдөр Монгол улсын Засгийн газрын 255 дугаар тогтоолоор “Чингис хаан” Олон Улсын нисэх  буудал болгон өөрчилсөн байна.

Монгол Улсад Иргэний агаарын тээвэр үүссэн цагаас нисэх буудлын аюулгүй байдлыг хангах, гэмт хэрэг, зөрчил үйлдэгдэхээс урьдчилан сэргийлэх, таслан зогсоох хэв журмын сахиулах ажлыг цагдаагийн байгууллага гүйцэтгэж ирсэн билээ.

1941 оны 8 дугаар сард Ардын Сайд нарын Зөвлөлийн 39 дүгээр тогтоолоор улсын эдийн засаг, улс төрийн ач холбогдолтой газруудын хамгаалалтыг цагдан сэргийлэх байгууллагад шууд хариуцхаар болгож харуулын албаны олон жижиг анги салбаруудыг нэг удирдлаганд төвлөрүүлэн нэгтгэж, орон тоо, шат дамжлагыг цомхотгон ажлыг шуурхай болгох зорилгоор ахмад Лувсан-Осорын Дэндэв даргатай гэрээт харуулын хэлтэс, лейтенант Уртнасангийн Цэвээндорж даргатай сэргийлэн хамгаалах хэлтэс, Улаанбаатар хотод байсан харуулын 3 суманг тус тус нэгтгэж харуулын дивизион байгуулж даргаар нь сумангийн дарга ахлах лейтенант Цэндийн Жагзавыг томилсон нь Иргэний Агаарын Тээврийн харуул хамгаалалтын эхлэл байжээ.

Тус дивизион байгуулагдсанаар аймгуудын цагдаа нарын орон тоог нэмэгдүүлэн, аймаг хотуудын банк, радио станц, нисэх онгоцны буудал, консулын газрууд, зарим чухал склад агуулах болон соёлын төв газрууд, Ерөө, Лүнгийн гүүрүүдийг хамгаалдаг болгожээ. 1942 онд Налайхын нарийн төмөр зам, 1943 онд Сүхбаатар, Уртын дамжлага бааз, Улаанбаатарын ноосны үйлдвэр, Мах комбинат, зэрэг төв орон нутгийн чухал чухал газруудыг ардын цагдан сэргийлэхийн хамгаалалтанд нэмэн өгчээ.

1925-1950-иад онд нисэх хүчин улс эх орныхоо аюулгүй байдал, батлан хамгаалах үүргийг голлон гүйцэтгэж байсан тул сөргөлдөгч талын хорлон сүйтгэх үйл ажиллагааг илрүүлэн урьдчилан сэргийлж, таслан зогсоох ажлыг УАХБ нисэх хүчинтэй хамтран зохион байгуулж ирсэн дайчин уламжлалтай билээ.

Энэ хугацаанд Буянт-Ухаад зорчигч тээврийн үйлчилгээ төвлөрөн зохион байгуулагдсан,нисэх буудалд үйлчилгээний дэг журам сахиулах, гэмт хэрэг зөрчилтэй тэмцэх шинэ зорилт бий болсноор тухайн үеийн төр засаг, намын бодлого шийдвэр иргэний агаарын тээврийн нислэг зорчигч үйлчилгээний талаар тодорхой асуудлууд тусгагдан хэрэгжиж байсан бөгөөд дотоод гадаадын нислэг үйлчилгээнд гарсан хэрэг, зөрчил, осол сүйрлийн үед Монголын цагдаагийн байгууллага мэргэжлийн бусад албатай хамтран ажиллаж байжээ.

БНМАУ-ын Сайд нарын Зөвлөлийн 1978 оны 9 дүгээр сарын 15-ны өдрийн 299 дүгээр тогтоолоор Буянт-Ухаагийн нисэх онгоцны буудлыг Цагдан сэргийлэхийн гэрээт хамгаалалттай болгохыг Нийгмийг Аюулаас хамгаалах Яаманд даалгасны дагуу БНМАУ-ын Нийгмийг Аюулаас Хамгаалах Яамны сайдын 1979 оны 2 дугаар сарын 10-ны өдрийн 67 тоот тушаалаар хошууч Ж.Дондов даргатайгаар Нисэхийн Цагдан сэргийлэх группийг үүсгэн байгуулсан байна.

Энэхүү өдрийг Нисэхийн Цагдаагийн Хэлтсийн үүсэн байгуулагдсан өдөр гэж тооцож авч үзвэл 37 дэх жилдээ үйл ажиллагаа явуулж байна.

1980 онд МАХН-ын Төв Хорооны УТТ-ны 23, БНМАУ-ын Сайд нарын зөвлөлийн 32 дугаар тогтоолуудыг үндэслэн Нийгмийг Аюулаас Хамгаалах Яамны Сайдын 606 тоот тушаалаар дээрхи цагдан сэргийлэх группийг цагдан сэргийлэх анги болгон өргөжүүлж, бүгд 23[[20]](#footnote-20) хүний орон тоотойгоор зохион байгуулан Иргэний Агаарын Тээврийн Удирдах Газрын харъянд ажиллуулж эхэлсэн байна.

Нийгмийн аюулаас хамгаалах яамны сайдын 1981 оны 2 дугаар сарын 21-ний 35 тоот тушаалаар иргэний агаарын тээврийг удирдах газрын ЦС ангийг тус газрын НАХ хэлтсийн харъяа болгож орлогч бөгөөд ЦС ангийн дарга удирдахаар зохион байгуулжээ. Цагдан сэргийлэх анги нь одоогийн МИАТ хувьцаат компаний буйран дээр айлын 4 өрөөтэй дан байшинд үйл ажиллагаа явуулж байсан байна.

Иргэний агаарын тээвэр дэх цагдаагийн хэлтсийн одоогийн байрлаж байгаа байр нь 1975-1980 онд эхэнд БНХАУ-ын Иргэний агаарын тээврийн төлөөлөгчийн газар байрлаж байсан байр бөгөөд 1980 онд ажилтнууд нь буцсан учир уг байрыг 60 000 төгрөгөөр үнэлэн /тэр үеийн ханшаар/ Хятадын элчин сайдын яамнаасхудалдан авсанаар одоогийн Иргэний агаарын тээвэр дэх цагдаагийн хэлтсийн байр болсон түүхтэй юм байна. Тус хэлтэс 1981 онд анхны “Вартбург” машинтай болсон ажээ.

Сайд нарын Зөвлөлийн 1979 оны 190 тоот тогтоол ёсоор ЦСБ-ын ажилтнууд удаа жилийн нэмэгдлийг авах болсон нь ажилтны урам зоргийг сэргээжээ.

Тухайн үед орон нутагт хоногийн 24 цагийн нислэг үйлдэж байснаас гадна хойд хөршөөс 7 хоногт 3 удаа олон улсын нислэг хийж байсан байна.

Тиймээс 1983 онд БНМАУ-ын Сайд нарын Зөвлөлийн 219 дүгээр тогтоолоор гэрээт цагдаагийн харуулыг татан буулгаж гэрээт эргүүлийг зохион байгуулжээ.

1990 онд ЦЕГ-ын даргын тушаалаар Нийслэлийн цагдаагийн газрын харъяа Иргэний агаарын тээврийн цагдаагийн тасаг болгож өөрчилсөн байна.

ЦЕГ-ын даргын 2005 оны 9 дүгээр сарын 16-ны өдрийн 433 тоот тушаалаар Нийслэлийн цагдаагийн газрын харъяа Иргэний агаарын тээврийн цагдаагийн хэлтэс болгоод дараа нь ЦЕГ-ын даргын 2014 оны 02 дугаар сарын 14-ний өдрийн 98 тоот тушаалаар Цагдаагийн ерөнхий газрын харъяа Иргэний агаарын тээвэр дэх цагдаагийн хэлтэс болгон зэрэглэлийг ахиулсан байна.

Цагдаагийн албаны тухай хууль шинэчлэгдсэнтэй холбогдуулан ЦЕГ-ын даргын 2015 оны 05 дугаар сарын 27-ны өдрийн Б/278 тоот тушаалаар хэлтсийн дарга 1, ахлах мөрдөн байцаагч, эдийн засгийн ахлах төлөөлөгч, хэв журмын ахлах байцаагч, замын цагдаагийн ахлах байцаагч тус бүр 1, хэлтсийн зохицуулагч 4, эргүүлийн цагдаа 9, мэдээлэл хүлээн авагч цагдаа 4, цагдаа-зохицуулагч 3, цагдаа-жолооч 2, бичиг хэргийн эрхлэгч, бичээч, архивч 1, үйлчлэгч 1, бүгд 25 алба хаагчийн орон тоотойгоор өргөтгөн зохион байгуулсан байна.

Өнөөдрийг хүртэл хугацаанд Иргэний агаарын тээврийн цагдаагийн хэлтсийн даргаар 9-н хүн даргаар байсан бөгөөд одоо цагдаагийн хурандаа Г.Зоригтбаатар томиллогдон ажиллаж байна.

Нисэх буудлын аюулгүй байдлыг хангах, гэмт хэрэг, зөрчилтэй тэмцэх ажилд иргэний агаарын тээврийн цагдаагийн хэлтэс нь цагдаагийн төрөл, мэргэжлийн албадтай хамтран ажиллаж ирсэн түүхэн хөгжлийг товчхон танилцуулбал.

Мөрдөн байцаах албаны мөрдөн байцаагч нар нь

-1993 оны 4-р сарын 23-нд Завхан аймгийн Марз ууланд сүйрсэн Ан-26 онгоцны хэрэг, 1989 онд Дорноговь аймгийн “Их хэт” суманд онгоцоор хүн дайран, амь насыг хохироосон Г-н хэрэг, 1997 оны 9-р сарын 21-нд Хөвсгөл аймгийн “Хохиур зураа” гэх газарт сүйрсэн Ан-24 онгоцны хэрэг.

-1997 оны 6-р сарын 19-нд Дундговь аймгийн Мандалговийн нисэх буудлын гадна сүйрсэн Ю-12 онгоцны хэрэг,

-1998 оны 5-р сарын 25-нд Хөвсгөл аймгийн “Байшинт” ууланд сүйрсэн Ю-12 онгоцны хэрэг.

-2001 оны 1-р сарын 23-нд Увс аймгийн Малчин сумын нутагт “Харгай зуух” гэдэг газарт сүйрсэн Ми-8 Т онгоцны хэрэг.

2005 оны 11-р сарын 18-ны өдөр “Хангарьд” компаний Ан-38-120 маягийн агаарын хөлөг нь Улаанбаатар-Баруун-Урт чиглэлд нислэг үйлдэх үед онгоцны урд дугуй салж “Чингис хаан” олон улсын нисэх буудалд аваарын буулт хийсэн гэх мэт онц ноцтой, олон хүний амь нас хохирсон хэргүүдийг хууль зүйн дагуу түргэн шуурхай шийдвэрлэжээ.

Мөрдөн байцаах алба нь өнөөдөр нислэгийн аюулгүй байдлыг хангах, үйлчилгээний дэг журмыг сахиулахад туслах, гэмт хэрэг, нийгмийн хэв журмын зөрчилтэй тэмцэж, түүнээс урьдчилан сэргийлэх, үйлдэгдсэн гэмт хэргийг шуурхай илрүүлж мөрдөн байцаалтыг цаг алдалгүй явуулж, хэрэг материалыг хуулийн хугацаанд шалгаж шийдвэрлэж байна.

Хэрэг бүртгэх байгууллага нь нислэг хөдөлгөөн, аюулгүй ажиллагаатай холбоотой зөрчил дутагдал нэг бүрийг бүртгэн шалгаж, гэмт хэрэг, зөрчлийн шинжтэй өргөдөл, гомдол мэдээллийг хуульд заасан анхны хугацаанд шалгаж, хууль зүйн дагуу шийдвэрлэхэд анхаарч ажилладаг байна.

ЦЕГ-ын даргын 2008 оны 12 дугаар сарын 29-ны өдрийн 649 дугаар тушаалаар хэв журмын ахлах байцаагч, жижүүрийн зохицуулагч хэрэг бүртгэлт явуулах эрх олгосон байна.

Эрүүгийн алба /эрүүгийн төлөөлгч/ нь Монгол Улсын гүйцэтгэх ажлын тухай хууль, Эрүүгийн байцаан шийтгэх хуулийн холбогдох заалт, бусад тушаал заавруудын хүрээнд ажлаа зохион явуулж, иргэний нисэхийн обектын нутаг дэвсгэрт эдийн засгийн болон албан тушаалын нууц далд аргаар үйлдэгдэж буй гэмт хэргүүдийг цаг алдалгүй гүйцэтгэх ажлын хүч хэрэгслийг ашиглан илрүүлхийн зэрэгцээ, иргэний нисэхийн үйл ажиллагаанд хөндлөнгийн хууль бус үйлдэл гарахаас урьдчилан сэргийлэх, нисэх буудал, түүний орчимд тогтмол хяналт тавих, онцгой нөхцөл байдал бий болсон үед таслан зогсоох арга хэмжээ үүрэгтэй ба ИАТЦХ-ийн эрүүгийн төлөөлөгч нь үүргүүдийг гүйцэтгэхийн зэрэгцээ, иргэдийн амгалан тайван байдлыг хангах, нийгэм, иргэдийн ашиг сонирхол, эрх, эрх чөлөөг хамгаалахад чиглэгдсэн арга хэмжээнүүдийг авч хэрэгжүүлэн төр ард түмний өмнө хүлээсэн үүргээ биелүүлж байна.

Хэв журмын алба нь 1979 оны 2 дугаар сард Иргэний агаарын тээврийн цагдан сэргийлэх гэрээт групп байгуулагдахад, сэргийлэн хамгаалах байцаагч хошууч Ж.Дагдангаар удирдуулсан 10 цагдаагийн бүрэлдэхүүнтэйгээр Хэв журмын хэсэг анх байгуулагджээ.

Тус ажил хариуцсан хэсэг нь ЦЕГ болон НЦГ-ын зорилтуудыг хэрэгжүүлж, гэмт хэргээс урьдчилан сэргийлэх, нийгмийн хэв журам сахиулах, гарсан гэмт хэргийг илрүүлж, таслан зогсоох, нислэгийн аюулгүй байдлыг хангах төр засгийн тэргүүн, гадаадын хүндэт зочдыг Монгол Улсад ирэх, явах үед хэв журмын хамгаалалт зохион байгуулж, аюулгүй байдлыг хамгаалах, иргэд аж ахуйн нэгж байгууллагаас өргөдөл, гомдлыг хүлээн авч хуулийн хугацаанд нь шийдвэрлэх, харъяа объектын гэрээт харуул хамгаалалт, архи согтууруулах ундаагаар үйлчлэх цэгүүдэд, хяналт тавих үүргүүдийг жижүүрийн 4 ээлжээр, эргүүлийн хэсгийг тодорхой удирдлагаар ханган ажиллаж.

Дотоодын цэргийн 0230-р ангид цэргийн алба хаасан хүмүүсээр эгнээгээ тэлж эргүүлийн цагдаагаар авч ажиллуулан олон улсын нисэх буудлын гадаад, дотоодын зорчигчдийн онгоцны талбайн постонд 24 цагаар эргүүлийн үүрэг гүйцэтгэж байжээ.

Хэв журмын алба хаагчдын ажил үүргээ нэр төртэйгээр гүйцэтгэж байснаас дурьдвал

1993 онд Завхан аймгийн Марз ууланд сүйрсэн, 1994 онд Хөвсгөл аймгийн Байшинт ууланд сүйрсэн онгоцны хэргүүдэд тус албаны офицер ахмад Н.Мөнхчулуун, эргүүлийн цагдаа, цагдаагийн ахлах ахлагч Ц.Мэндсайхан нар очиж хэргийн газрын хамгаалалтанд ажиллаж байв.

1992 онд гэрээт хэсгийн дарга, цагдаагийн хошууч Л.Тогтох Буянт-Ухаагийн хилээр Итали улсын 2 иргэн динозаврын 2 ширхэг өндөг, хоёр толгойтой хаш чулуун болон халтар манан хөөрөг, морины ясан хусуур, ясан зүү, эрдэнийн чулуу зэрэг үнэт зүйлсийг нуун авч гарахыг завдсан хэргийг илрүүлсэн байна.

Замын цагдаагийн хэсэг ньБНМАУ-ын Засгийн газрын 1979 оны 299 дүгээр тогтоолоор цагдан сэргийлэх гэрээт группэдөөрчлөлт орсоноор гэрээт замын цагдаагийн хэсэг байгуулагдах үндэс тавигджээ.

Замын цагдаагийн хэсэг нь “Чингис хаан” олон улсын нисэх буудал дахь замын хөдөлгөөний аюулгүй байдлыг сахин хамгаалах, гэмт хэрэг ослоос урьдчилан сэргийлэх, таслан зогсоох, төр засгийн тэргүүн, гадаадын хүндэт зочин төлөөлөгчдийг Монгол улсад ирэх, буцах үед аюулгүй байдлын хамгаалалтыг зохион байгуулах, хуулиар хүлээсэн бусад үүргээ биелүүлэн ажиллаж байна.

Иргэний агаарын тээврийн цагдаагийн хэлтсийг

1. БНМАУ-ын Нийгмийг Аюулаас Хамгаалах Яамны сайдын 1979 оны 2 дугаар сарын 10-ны өдрийн 67 тоот тушаалаар Нисэхийн Цагдан сэргийлэх группийгбайгуулагдсан гэж үзэж болохоор байна.
2. 1941 оны 8 дугаар сард Улаанбаатар хотод байсан харуулын 3 суманг тус тус нэгтгэж харуулын дивизион байгуулж нисэх буудлын хамгаалалтыг хариуцуулсан,дээр дурьдсанчилан 1979 онд Нисэхийн Цагдан сэргийлэх групп анх байгуулсан,Нийгмийн аюулаас хамгаалах яамны сайдын 1981 оны 2 дугаар сарын 21-ний 35 тоот тушаалаар иргэний агаарын тээврийг удирдах газрын ЦС ангийг тус газрын НАХ хэлтсийн харъяа болгож цагдан сэргийлэх анги болгож өргөжүүлсэн,1990 онд Нийслэлийн цагдаагийн газрын харъяа Иргэний агаарын тээврийн цагдаагийн тасаг болгож өөрчилсөн, ЦЕГ-ын даргын 2005 оны 9 дүгээр сарын 16-ны өдрийн 433 тоот тушаалаар Нийслэлийн цагдаагийн газрын харъяа Иргэний агаарын тээврийн цагдаагийн хэлтэс, 2014 оны 02 дугаар сарын 14-ний өдөр Цагдаагийн ерөнхий газрын харъяа Иргэний агаарын тээвэр дэх цагдаагийн хэлтэс болгосон зэрэг үе шатуудар хөгжиж ирсэн байна.
3. Иргэний агаарын тээвэр дэх цагдаагийн хэлтсийн үйл ажиллагаа нь нисэх буудлын аюулгүй байдлыг хангах, гэмт хэрэг, зөрчил үйлдэгдэхээс урьдчилан сэргийлэх, таслан зогсоох хэв журмын сахиулах ажлыг гүйцэтгэхдээ нисэх буудлын хөгжил дэвшилтэй нягт холбоотой хөгжиж ирсэн онцлогтой байна.

**АЮУЛГҮЙ БАЙДЛЫН ОНОЛ ПРАКТИКИЙН АСУУДАЛ**

**ЗАРИМ АСУУДАЛ ЦАГДААГИЙН БАЙГУУЛЛАГЫН АЮУЛГҮЙ БАЙДЛЫН**

**ЗАРИМ АСУУДАЛ**

**Ю.Бадамханд**

ХСИС-ийн Цагдаагийн сургуулийн Цагдаа судлалын тэнхимийн эрхлэгч

хууль зүйн ухааны доктор /Ph.D/

**Ж.Жанболат**

Гэмт явдал судлалын магистр

Түүхэн замналын хувьд авч үзвэл хүй нэгдлийн нийгмээс эхлэн хүний үүсэл, төлөвшил, хөгжлийн бүх үе шатанд аюулгүй амьдрах асуудал тавигдаж ирсэн. Түүхчид эртний хүмүүсийн нэг дор цуглаж, хамтдаа амьдрах болсны үндсэн шалтгааныг аюулгүй байдлын хэрэгцээтэй нь холбон тайлбарладаг.

Хувь хүн, нийгэм, иргэншлийн асуудал хурцдаж ялангуяа дэлхийн II дугаар дайны дараа хувьсал өөрчлөлт хурдацтай явагдаж эхэлснээс үүдэн хувь хүн, нийгэм, байгууллагын аюулгүй байдал анхаарал татан XX зууны сүүлчээс дэлхий нийтийн шинжтэй болсон.Улмаар хөдөлмөрийн хуваарь хөгжиж, аюулгүй байдлыг хангах чиг үүрэгтэй хүмүүс бий болсон нь орчин үеийн цэрэг, цагдаагийн байгууллагын анхдагчид юм.

Аливаа улс үндэстний аюулгүй байдлын үндсэн хэсэгт: тухайн улсын оршин тотгнохуйн, нийгэм төрийн байгууллын, иргэдийн эрх, эрх чөлөөний, эдийн засгийн, шинжлэх ухаан, технологийн,мэдээллийн, соёл иргэншлийн, хүн ам, удмын сангийн, экологийн аюулгүй байдлын асуудал хамаарна.

Хүний амьдралын чухал асуудал болох аюулгүй байдлын асуудалд системтэйгээр хандах, хүн, нийгэм,төр, хүн төрөлхтөний амьдрах, хөгжих нэн чухал нөхцөл болох аюулгүй байдлын цогц, баяжуулсан мэдлэгийг бүтээх үүднээс олон талт, олон хүчин зүйл, шинжлэх ухааны олон салбараас хамааралтай аюулгүй байдлын тухай шинжлэх ухааныг аюул судлалын ухаан буюу секьюритологи (лат. securitas – аюулгүй байдал, «логия» (грек. logos – сургаал, шинжлэх ухаан)) гэж нэрлэхийг эрдэмтэд санал болгосон байна.

Аюулгүй байдлын тухай ойлголт нь ихээхэн цогц шинжтэй үзэгдлийн мөн чанарыг тайлж, тодорхойлохоос эхлэх учиртай бөгөөд тухайлбал аюулгүй байдал нь эдийн засаг, цэрэг, улс төр, мэдээлэл, боловсрол,генетикийн гэх мэт олон талтай.Т.Гоббс, Д.Локк, Ж.Ж. Руссо, Б.Спиноза болон XVII - XVIII зууны бусад гүн сэтгэгчдийн философийн үзэл баримтлалын үрээр баруун Европын орнуудад *“аюулгүй байдал"* хэмээх ойлголт илүү өргөн хүрээнд тархсан бөгөөд аливаа бодит аюул занал арилсан нөхцөлд бүрэлдэн тогтсон амар амгалан байдал (энх тайван), энэхүү байдал бүрэлдэн тогтоход түлхэц болсон улс төр, эдийн эасгийн болон материаллаг нөхцөл гэж үзэх болжээ.[[21]](#footnote-21)

Аюулгүй байдлын талаарх энэхүү ойлголтыг С.И.Ожеговийн тайлбар тольд[[22]](#footnote-22): “Аюул заналхийлээгүй нөхцөл байдал, аюулаас хамгаалах хамгаалалт буй” гэсэн бол, Я.Цэвэлийн тайлбар тольд[[23]](#footnote-23): “Аймаар жигшмээр юмгүй, айх болгоомжлохыг мэдэхгүй” гэж, академич С.Нарангэрэл: “Аюулгүй байдал гэдэг нь тухайн улсад улс төрийн, эдийн засгийн ба нийгэмшлийн тогтвортой байдлыг тогтоон хангах, хуулиудыг чанд сахин биелүүлэх ба эрх зүйн дэг журмыг хангуулах, олон улсын хамтын ажиллагааг хөгжүүлэх үндэс болсон улс төрийн, эдийн засгийн, нийгэмшлийн, цэргийн, экологийн, мэдээллийн ба бусад шинжтэй дотоод ба гадаад шинж чанартай аюул заналхийллээс бие хүн, нийгэм, төрийн амин чухал ашиг сонирхол хамгаалагдсан байдал юм” [[24]](#footnote-24)гэсэн байна.

Монгол Улсын Үндэсний аюулгүй байдлын шинэ үзэл баримтлалын[[25]](#footnote-25)1 дүгээр зүйлийн 1.1.1 дэх хэсэгт “Монгол Улсын Үндэсний аюулгүй байдал гэж Монгол Улсын үндэсний  язгуур ашиг сонирхлыг хангах гадаад, дотоод таатай нөхцөл бүрдсэн байхыг хэлнэ” гэж онцгойлон тодорхойлсон бөгөөд аюулгүй байдлыг дараах төрөлд авч үзсэн байна. Үүнд:

* Оршин тогтнохуйн аюулгүй байдал
* Эдийн засгийн аюулгүй байдал
* Дотоод ба гадаад аюулгүй байдал
* Хүний аюулгүй байдал
* Хүрээлэн байгаа орчны аюулгүй байдал
* Мэдээллийн аюулгүй байдал

Аюулгүй байдлын салбарын “гадаад аюулгүй байдал” буюу “хамгаалалт” /defence/ хэмээн нэрлэгдэж буй хэсэгт үүрэг гүйцэтгэдэг байгууллагууд “зэвсэгт хүчин” (armed forces) хэмээгддэг бол “дотоод аюулгүй байдал”-ын салбарт үүрэг гүйцэтгэдэг байгууллагууд “аюулгүй байдлын үйлчилгээ” (police services-law enforcement agencies) гэгддэг байна.

Аюулгүй байдлыг хангах нь учирч болзошгүй аюул, заналыг илрүүлэх, урьдчилан сэргийлэх, бууруулах, арилгах, няцаах, устгах талаар хувь хүн, нийгэм, улс орон, дэлхийн хамтын нийгэмлэгийн үйл ажиллагаанд тулгуурласан шинжлэх ухааны олон салбарыг хамарсан асуудал юм.

Улс нийгмийн аюулгүй байдлын баталгааг хамтын хүчээр аюулгүй байдлыг хангах тогтолцоог бүрдүүлэх, оролцох замаар хангана.Үндэсний аюулгүй байдлыг хангах тогтолцоо гэж «Үндэсний аюулгүй байдлыг хангах (Үндэсний аюулгүй байдлыг хангах чиг үүрэг бүхий субъектүүдийн тогтолцоо) зорилтуудыг шийдвэрлэхэд шаардагдах, байгууллага, газар, хүч хэрэгсэл, эрх зүйн орчин бүхий зохион байгуулалтын тогтолцоог ойлгоно.Үндэсний аюулгүй байдлыг хангах үүргийг Монгол Улсын Их Хурал, Ерөнхийлөгч, түүний тэргүүлсэн үндэсний аюулгүй байдлын зөвлөл, Засгийн газар, хууль сахиулах болон төрийн захиргааны төв, орон нутгийн байгууллагууд гүйцэтгэнэ.

Монгол Улсын цагдаагийн байгууллага байгуулагдсанаас хойшцагдаагийн байгууллагын үйл ажиллагааг зохицуулж байсан дүрмүүдэд (1923, 1926, 1928, 1934, 1936, 1942, 1955, 1963, 1985) цагдан сэргийлэх байгууллагын аюулгүй байдлыг хангах талаар тодорхой заалт байхгүй боловч заримерөнхий ойлголтуудыг оруулж өгсөн байдаг. Тухайлбал:

- 1955 оны “Улсын цагдан сэргийлэх дүрэм[[26]](#footnote-26)”-ийн 16 дугаар зүйлд “Улсын цагдан сэргийлэхийг зэвсэг, хувцас, эд хэрэглэгдэхүүн, шинжлэх ухаан техникийн хэрэгсэл, тээврийн ба холбооны хэрэгсэл зэрэг бусад эд хогшлоор хангах явдлыг ДЯЯ-наас төвлөрсөн журмаар гүйцэтгэнэ. Морь ба албаны нохойн тоо, тээврийн хэрэгсэл, мөн зэвсэг, техник болон бусад эд хогшлын жагсаалтыг ДЯЯ-ны сайдаас тогтооно.

-1963 оны БНМАУ-ын “Цагдан сэргийлэх байгууллагын дүрэм[[27]](#footnote-27)”-ийн 4 дүгээр бүлгийн 10 дугаар зүйлд: “Цагдан сэргийлэх байгууллагын ажилд улс төр, зан суртахууны талаар тогтвортой, ерөнхий боловсролын талаар зохих бэлтгэлтэй, үнэнч шударга хүмүүсийг авч байна”, 15 дугаар зүйлд: “Цагдан сэргийлэх байгууллагын ажилтан нарын албан үүргээ гүйцэтгэж байгаа үед нь бусдаас бүлэглэх буюу буу зэвсэг, бусад хэрэгслийг ашиглах, илтээр халдан довтолж, амь насанд аюул учруулахад хүрвэл” зэвсэг хэрэглэж болно.

-1985 оны БНМАУ-ын “Цагдан сэргийлэх байгууллагын дүрэм[[28]](#footnote-28)”-ийн 1 дүгээр бүлгийн 3, 4 дүгээр зүйлд: “Цагдан сэргийлэх байгууллагын бүх үйл ажиллагаа нь социалист хууль ёсыг нарийн чанд сахих, өндөр сонор сэрэмжтэй байх зарчимд үндэслэнэ”, “Цагдан сэргийлэх байгууллага хөдөлмөрчин олон түмэнтэй тогтоосон нягт холбоогоо бүх талаар хөгжүүлэх, үйл ажиллагаандаа тэдний тусламж, дэмжлэгт түшиглэнэ. Цагдан сэргийлэх байгууллагын бүх үйл ажиллагаа цэрэгжүүлсэн өндөр зохион байгуулалттай, шуурхай, байнгын бэлэн байдалд байна”; 2 дугаар бүлгийн 9 дүгээр зүйлд: “Улсын цагдан сэргийлэх газрын дэргэд зөвлөх эрхтэй зөвлөл байгуулна. ...Зөвлөлийн хуралдаанаар нийгмийн хэв журам хамгаалах, гэмт хэрэг, эрх зүйн зөрчилтэй тэмцэх, түүнээс урьдчилан сэргийлэх үйл ажиллагаа, гүйцэтгэлийн хяналт шалгалтын асуудал болон зарим чухал тушаал, зааврын төслийг хэлэлцэнэ”гэж тус тус заасан байна.

Дээрх дүүрмүүдээс харахад тухайн түүхэн цаг хугацаанд цагдаагийн байгууллагын дотоод аюулгүй байдлыг хангах албан ёсны хариуцсан нэгжгүй, цагдаагийн байгууллагын дотоод аюулгүй байдлыг хангах эрх зүйн зохицуулалт хангалтгүй, цаашид сайжруулах, боловронгуй болгох хэрэгцээ шаардлага байсныг харуулж байна.

“Тос дотроосоо өтнө” гэж өвөг дээдэс маань дотоод аюулгүй байдлын мөн чанарыг товч бөгөөд тодорхой сургамжлан хэлж ирсэн түүхтэй.

Монгол Улсын Их хурлаас 1993 онд баталсан цагдаагийн байгууллагын анхны бие даасан хууль болох“Цагдаагийн байгууллагын тухай хууль”-ийн 51 дүгээр зүйлийн 3 дахь хэсэгт “Цагдаагийн төв байгууллага нь цагдаагийн нийт байгууллага, алба хаагчийн үйл ажиллагаанд, цагдаагийн байгууллагын дарга, захирагч нар тухайн байгууллагын өдөр тутмын ажилд дотоод хяналт тавьж, хууль тогтоомж, цагдаагийн алба хаагчийн ёс зүйн шаардлага, хүний эрх, эрх чөлөөг тэмцэх явдалтай тэмцэх, шалтгаан, нөхцөлийг арилгах арга хэмжээ авна” гэж зааж дотоод хяналт аюулгүй байдлын албаны үйл ажиллагааны эрх зүйн үндсийг анх тодорхойлсон.

Үүний дагуу Цагдаагийн ерөнхий газрын даргын 1993 оны 01 дүгээр сарын 09-ний өдрийн 05 дугаар тушаалаар “Цагдаагийн анги, байгууллагын ажилд туслах шалган зааварчлах үүрэг бүхий тусгай тасаг”-ийг байгуулж, улмаар 1993 оны 02 дугаар сарын 09-ний өдрийн 35 дугаар тушаалаар “Тусгай тасаг”-ийн дүрмийг баталж Цагдаагийн байгууллагын дотоод хяналт шалгалт, аюулгүй байдлыг хариуцсан албан ёсны нэгж, эрх зүйн зохицуулалтыгбий болгосон байна.

Цагдаагийн байгууллагын шинэчлэлийн бодлогын хүрээнд хэрэгжүүлж байгаа томоохон ажлын нэг нь байгууллагын дотоод аюулгүй байдлыг хангах үйл ажиллагааг улам боловсронгуй болгох, шинэ шатанд гаргах явдал бөгөөд “Цагдаагийн албаны тухай хууль”-ийн 5 дугаар зүйлийн 5.4 дэх хэсэгт “Цагдаагийн төв байгууллага нь ... дотоод хяналт-аюулгүй байдлын нэгж байгуулна” гэж заасан.

Монгол Улсын Үндэсний аюулгүй байдлын шинэ үзэл баримтлалд “Дотоод аюулгүй байдал”-ын хэсгийг боловсруулахдаа Үндсэн хуульт байгууллыг бататган бэхжүүлэх, хууль ёс, үндэсний эв нэгдлийг сахин дээдлэх, Монгол төрийн залгамж чанар, төрийн удирдлагын чадавхыг бэхжүүлэх, улс төрийн нам, иргэний нийгмийн байгууллага, чөлөөт хэвлэл мэдээллийн төлөвшлийг дэмжиж нийгмийн дэг журам, тогтвортой байдлыг хангах нь дотоод аюулгүй байдлын үндэс болох агуулгад тулгуурласан.

Монгол Улс нь хүн ам цөөтэй боловч газар нутаг уудам, байгалийн нөөц арвин бусад улс орнуудын сонирхол татсан улсын хувьд дотоод аюулгүй байдлын асуудлаа онцгойлон анхаарахыг дэлхийд өрнөж буй үйл явц, манай орны улс төр, эдийн засаг, нийгмийн амьдралд сүүлийн жилүүдэд гарч буй өөрчлөлт, сорилт бэрхшээл бэлхнээ харуулж байна.

Аюулгүй байдлыг хангах нь учирч болзошгүй аюул, заналийг илрүүлэх, урьдчилан сэргийлэх, бууруулах, арилгах, няцаах, устгах талаар улс орон, хувь хүн, нийгэм, дэлхийн хамтын нийгэмлэгийн үйл ажиллагаанд тулгуурлан шинжлэх ухааны олон салбарыг хамарсан асуудал болж байгаа тул Цагдаагийн байгууллага нь гэмт хэрэгтэй тэмцэх, нийтийн хэв журмыг хамгаалах, олон нийтийн аюулүй байдлыг хангах үүргээ хэрэгжүүлж байгаа үндэсний аюулгүй байдлыг хангах тусгайлсан чиг үүргийн байгууллагын хувьд дотоод аюулгүй байдлыг хангах болон түүний эрх зүйн зохицуулалтыг боловсронгуй болгохын тулд гадаад улс орны цагдаагийн байгууллага дотоод аюулгүй байдлаа хэрхэн хангаж байгаа байдал болон олон улсын чиг хандлагыг судалж, Монгол Улсын Цагдаагийн албаны онцлогт тохирсон эрх зүйн зохицуулалтыг үйл ажиллагаанд нэвтрүүлэх шаардлагатай байна гэж үзэж болохоор байна.

ОХУ-д 2009 оноос “Барилга байгууламжийн аюулгүй байдлын тухай техникийн журам[[29]](#footnote-29)” хууль (2014 онд нэмэлт өөрчлөлт орсон), 2010 оноостөр, олон нийтийн, хүрээлэн буй орчны, хувь хүний болон хуульд заасан бусад аюулгүй байдлыг хангах үйл ажиллагаа, зарчим, төрийн, засгийн газрын, нутгийн өөрөө удирдлагын, ОХУ-ын Аюулгүйн зөвлөлийн бүрэн эрх, чиг үүргийг тусгасан “Аюулгүй байдлын тухай" хууль[[30]](#footnote-30)(2015 онд нэмэлт өөрчлөлт орсон) хэрэгжиж байна.

Цагдаагийн байгууллагын чадавх суларвал нийгэмд хууль зөрчих нь ердийн үзэгдэл болох, гэмт хэргийн гаралт өсч, хүмүүс зохион байгуулалтад орж өөрсдийн зөв гэж үзсэн үйлдлийг хүч түрэмгийлэн хэрэгжүүлэх, нийгмийн дэг журмыг бүлэглэн зохион байгуулалттайгаар зөрчих хандлагага, нөхцөл байдал үүсэж болзошгүй байдаг.

Цагдаагийн байгууллага нь хүний эрх, эрх чөлөөг хүндэтгэх, ил тод, нээлттэй байх, нууцыг чанд хадгалах, олон нийтийн итгэл хүлээж иргэний дэмжлэгийг авах, төрийн болон төрийн бус байгууллага, нутгийн өөрөө удирдах байгууллага, иргэдтэй харилцан хамтран ажиллах, шинжлэх ухаан, орчин үеийн техник, технологи, мэдээллийн сүлжээний ололтыг ашиглах, аливаа гэмт халдлагаас төр, олон нийтийг хамгаалах үйл ажиллагааг хэрэгжүүлэхэд дотоод аюулгүй байдлыг хангах үйл ажиллагаа нэн чухал.

“Цагдаагийн байгууллагын үйл ажиллагааны журам[[31]](#footnote-31)”-ын /код/ 113.2 дахь хэсэгт: Цагдаагийн байгууллагын дотоодын аюулгүй байдал - хуулиар хүлээсэн гэмт хэрэгтэй тэмцэх, нийтийн хэв журам сахиулах, олон нийтийн аюулгүй байдлыг хангах бусад чиг үүргийг гадаад, дотоод орчны нөлөөлөх хүчин зүйлээс үл хамааран үйл ажиллагаагаа хэвийн явуулах нөхцөл бололцоогоор хангагдсан байдлыг;

Цагдаагийн байгууллагын дотоодын аюулгүй байдлыг хангах - цагдаагийн байгууллагын хэвийн үйл ажиллагаанд гадаад, дотоод орчны сөрөг хүчин зүйлс нөлөөлөхөөс урьдчилан сэргийлэх, таслан зогсоох, учруулж буй хор уршгийг саармагжуулахад чиглэсэн удирдлага, зохион байгуулалт, биет болон инженер техникийн арга хэмжээний цогцыг хэлнэ.

“Алба хаагчийн аюулгүй байдлыг хангах” – Төрийн албаны тухай хуулийн 27 дугаар зүйлийн 27.1.4-т заасны дагуу хойшлуулшгүй арга хэмжээг авах үйл ажиллагааг;

“Барилга, байгууламж /объект/-ийн аюулгүй байдлыг хангах” – байгууллагын барилга, байгууламжийг гадны гэмт халдлага болон гэнэтийн аюул, осол /байгалийн аюултай үзэгдэл/, алба хаагчдын болгоомжгүй байдлаас үүсэж бий болох хор уршгаас урьдчилан сэргийлэх, таслан зогсоох, нэгэнт бий болсон аюул заналхийллээс хохирол багатай даван туулахад чиглэсэн нэгдсэнбодлоготой, харилцан уялдаатай үйл ажиллагааны нийлбэр цогц гэж тус тус тодорхойлсон байна.

Монгол Улсын Засгийн газраас баталсан “Цагдаагийн байгууллагын хөгжлийн хөтөлбөр[[32]](#footnote-32)”-ийн хэрэгжүүлэх арга хэмжээний5.3.10-т: Алба хаагч, ажилтны хөдөлмөр хамгаалал, аюулгүй байдал, хөдөлмөрийн нөхцлийг дээшлүүлэх, 5.5.2-т: Иргэд үйлчилгээ авах орон зай бий болгох, үйлчилгээний нэгдсэн стандартыг хэрэгжүүлэх, хүртээмжийг нэмэгдүүлэх зорилгоор албаны нэг загварын барилга байгууламж[[33]](#footnote-33) (ажлын байр)-тай болгож, орчин үеийн машин техник хэрэгслээр хангах арга хэмжээ авч, гадаад өнгө төрхийг шинээр бий болгох гэж тус тус заасан байна.

Цагдаагийн албаны дотоод аюулгүй байдлыг хангах үйл ажиллагааныэрх зүйн зохицуулалтыг боловсронгуй болгох, аюулгүй байдлыг хангах алба хаагчдыг бэлтгэх, сургах, давтан сургах, үйл ажиллагааны чиглэл, эрх, үүргийг тодорхойлсон харилцааг хөгжүүлэх, аюулгүй байдлыг хангахад орчин үеийн дэвшилтэд техник технологийг үйл ажиллагаанд нэвтрүүлэх, гадаад улс орны аюулгүй байдлыг хангаж байгаа тэргүүн туршлагыг нэвтрүүлэх, чиг хандлагыг тодорхойлсноор хүний эрх, эрх чөлөө зөрчигдөх, байгууллагын аюулгүй байдал алдагдах, аливаа эрсдэлтэй нөхцөл байдалд үүсэх, алба хаагч нарын албанд хандах хандлага буурах, алба хаагчдад хууль бус шийдвэр гаргахад нөлөөлөх, боловсон хүчний тогтвортой ажиллах хэмжүүр алдагдах зэрэг нөхцөл байдлаас ангижрахаас гадна хуулиар хүлээсэн үүргээ тогтвортой, иргэдэд жигд хүртээмжтэй хүргэх, дотоодын болон гадаадын аливаа эрсдэлтэй үйлдлээсбүрэн хамгаалах, цагдаагийн байгууллагын боловсон хүчний чадавхийг нэмэгдүүлэх, хууль сахиулах үйл ажиллагааг нэг мөр хэрэгжүүлэх,албан хаагчдад тавигдах ёс зүй, мэргэжлийн ур чадвар, хариуцлага, хууль сахин биелүүлэх шаардлагыг өндөржүүлэх, эрх зүй, нийгмийн хамгааллын баталгаагаар хангахад чухал ач холбогдолтой. Тиймээс мэргэшсэн, чадварлаг алба хаагчдын тоог нэмэгдүүлэх, алба хаагчдын ёс зүй, ажил гүйцэтгэх чадамж, байгууллагын дотоод хяналт болон хэвийн үйл ажиллагаа явуулах нөхцөл боломжийг нэмэгдүүлэх, аюултай нөхцөл байдал үүсэхээс урьдчилан сэргийлэхийн тулд цагдаагийн байгууллагын, тэр дундаа цагдаагийн байгууллагын барилга байгууламжийн, цагдаагийн алба хаагчдын хувийн аюулгүй байдлын асуудлыг хөндөн авч үзэх шаардлагатай.

Цагдаагийн байгууллагын аюулгүй байдлын тухай ойлголтыг түүний хуулиар хүлээсэн үүрэгтэй нь холбон үзвэл гэмт хэрэгтэй тэмцэх, нийтийн хэв журам хамгаалах, олон нийтийн аюулгүй байдлыг хангах хуулиар хүлээсэн үүргээ нэр төртэй хэрэгжүүлэх гадаад дотоод орчин бүрдсэн байдлыг Цагдаагийн байгууллагын аюулгүй байдал хэмээн тодорхойлж болно[[34]](#footnote-34).

Иймд Цагдаагийн байгууллагын аюулгүй байдлыг:

* Цагдаагийн байгууллагын үйл ажиллагааны аюулгүй байдал
* Цагдаагийн алба хаагчийн аюулгүй байдал
* Цагдаагийн барилга байгууламжийн /байр/ аюулгүй байдал гэж ангилж болно.

Дүгнэлт: Цагдаагийн байгууллагын өдөр тутам үйл ажиллагаа явуулж байгаа барилга байгууламж /байр/, түүний аюулгүй байдлыг хангахгүйгээр цагдаагийн байгууллага нийгмийн өмнө хүлээсэн зорилго, чиг үүрэг, үйл ажиллагаа, хуулиар хүлээсэн үүргээ хэрэгжүүлэх боломжгүй юм.

Цаашид цагдаагийн барилга байгууламж /байр/, түүний эрх зүйн байдал, аюулгүй байдлын асуудлыг шинээр үнэлэнтодорхойлж, ач холбогдол бүхий арга хэмжээнүүдийг авч хэрэгжүүлэх нь зүйтэй байна.

**эрүүгийн эрх зүйн онол практикийн асуудал**

**ХУУЛЬ ЁСНЫ ЭРХЭЭ ХЭРЭГЖҮҮЛЖ БУЙ ҮЙЛ АЖИЛЛАГААНЫ ХЭМЖЭЭ ХЯЗГААР, ТҮҮНИЙГ ХЭТРҮҮЛСЭН ТУХАЙД ХҮЛЭЭЛГЭХ**

**ХАРИУЦЛАГА**

**Б.Хишигтогтох**

ХСИС-ийн Цагдаагийн Сургуулийн МАТ-ийн

ахлах багш, докторант цагдаагийн дэд хурандаа

Хууль ёсны эрхээ хэрэгжүүлж байгаа үйл ажиллагаа нь гэмт хэргийг үгүйсгэгч бусад нөхцөл байдлуудын нэгэн адил хуульд урьдчилан тодорхойлж заасан үндэслэл, шалгуур хэр хэмжээний дотор болсон тохиолдолд уг үйл явдлыг хууль ёсны үйл ажиллагаа гэж үзэх бөгөөд харин тэдгээрийг зөрчсөн тохиолдолд тэрхүү үйл ажиллагааных нь нийгмийн хор аюулынх нь мөн чанараас шалтгаалж эрүүгийн буюу захиргааны хариуцлага хүлээлгэх нь гарцаагүй юм.

Гэвч бидний судалгааны ажлын гол зорилго нь захиргааны хариуцлагын тухай асуудлыг биш чухамхүү эрүүгийн эрх зүйн үр дагаврыг нь судлан тодорхойлох явдал болно.

Ер нь хууль ёсны эрх хэрэгжүүлж байгаа буюу хэрэгжүүлэхэд хүргэсэн тодорхой нөхцөл байдал нь ямагт бодитой, тийм үйл ажилллагаа хийхэд зайлшгүй хүргэсэн нөхцөлтэй байх бөгөөд чухамхүү тэр үндэслэл, нэг үгээр хэлбэл хэр хэмжээг хэтрүүлсэнийг нарийвчлан тогтоосон тохиолдолд эрүүгийн хариуцлага хүлээлгэх нь зайлшгүй бөгөөд хууль ёсны эрхээ хэрэгжүүлж байгаа үйл ажиллагаа нь дураараа авирласан, эрх мэдлээ хэтрүүлсэн, урвуулсан шинжтэй байж болохгүй.

Хэрвээ тийм үндэслэл байвал уг үйлдэл буюу үйл ажиллагаа нь эрүүгийн хуульд заасан, биеэ даасан гэмт хэрэг болох нь тодорхой. Өмнөх бүлгүүдэд бид хууль ёсны эрхээ хэрэгжүүлж байгаа үйл ажиллагааны үндэслэл, шалгуур, хэр хэмжээг тодорхойлон авч үзсэн учир энд хууль ёсны эрхээ хэрэгжүүлж байгаа үйл ажиллагааны хэр хэмжээг хэтрүүлсэн тохиолдолд нэн ялангуяа эрүүгийн хариуцлага хүлээлгэх асуудлыг өөр бусад төсөөтэй нөхцөл байдлуудаас ялган зааглах буюу эрүүгийн эрх зүйн мэргэжлийн томъёоллоор тухайн болсон үйл явдлыг зүйлчлэх хууль цааз эрүүгийн эрх зүйн асуудлыг голлон авч үзэхийг эрмэлзэв. Иймд хууль ёсны эрхээ хэрэгжүүлж байгаа үйл ажиллагааны хэр хэмжээ, үндэслэл, шалгуурыг дахин нэгтгэж товч тодорхойлвол:

1. Хууль ёсны эрхээ хэрэгжүүлж байгаа үйл ажиллагааны зохицуулалтын эх сурвалжийг Монгол Улсын Үндсэн хууль болон холбогдох бие даасан бусад салбар хуульд урьдчилан тодорхойлж зааж өгсөн байдаг.
2. Эдгээр зохицуулалт нь заавал хууль буюу холбогдох эрх зүйн актаар албан ёсоор батлагдсан байдаг тул хэрэгжилт зохицуулалт нь бодитой, гарцаагүй биелүүлэх шинжтэй байдаг.
3. Хууль ёсны эрхээ хэрэгжүүлж байгаа үйл ажиллагаа нь хуулинд тодорхойлон заасан хэлбэр, журмын дагуу байх ёстой.
4. Уг үйл ажиллагаа нь хэдүйбээр бодитой хор хохирол учруулдаг ч гэсэн зорилго, мөн чанарын хувьд нийгэмд ашигтай байдаг.
5. Тухайн болж буй үйл явдал нь зайлшгүй шинжтэй байдаг .
6. Уг үйл ажиллагаа нь алба, мэргэжил, үүргийн хувьд заавал хийх ёстой үйлдэл байдаг зэрэг үндэслэлүүдийг тодорхойлж байна.

Иймд дээр дурьдсан үндэслэл, шалгуур, хэр хэмжээг хэтрүүлсэн үйл ажиллагаа нь хэдүйбээр хууль ёсны эрхээ хэрэгжүүлж байгаа боловч гэмт хэргийг үгүйсгэх нөхцөл байдал бус харин нийгэмд аюултай гэмт хэрэгт тооцогдох нь тодорхой.

Гэвч хууль ёсны эрхээ хэрэгжүүлж байгаа үйл ажиллагаа болон түүнийг зохицуулж буй эрх зүйн акт нь маш олон төрөлтэй байдаг тул уг үйлдлийн явцад бусдад хор хохирол учирсан үйл ажиллагаа нь мөн янз бүр байдаг болох нь нэн ойлгомжтой боловч уг тохиолдолд эрүүгийн хариуцлага хүлээлгэх асуудлыг эрүүгийн эрх зүйн бус өөр холбогдох эрх зүйн актуудыг зайлшгүй харгалзахад хүргэдэг боловч ерөнхий суурь үндэслэл нь эрүүгийн хуулийн хэм хэмжээ байх ёстой гэж үзэж байна.

Чухам энэ тухай Н.Т.Иванов бичихдээ: «Хууль ёсны эрхээ хэрэгжүүлж байгаа үйл ажиллагаа нь хэдүйбээр янз бүр байх боловч тэдгээрийг зохицуулах гол эх сурвалж болсон хэм хэмжээг эрүүгийн хуулинд тусгаж өгөхдөө дараахь онцлогийг харгалзан үзвэл зохистой. Үүнд:

1. Тухайн этгээд (ажилтан) аргагүй хамгаалалт, гарцаагүй байдал болон гэмт хэрэг үйлдэж байгаа хүнийг баривчлан саатуулах зэрэг нөхцөл байдлын улмаас өөрийнхөө хийж буй үйлдлийн мөн чанарыг тухайн үедээ бүрэн ухамсарлаагүйгээр үл барам өөрийнхөө хийж буй үйл ажиллагаа нь хууль зөрчиж байгаа буюу алдаа гаргаж байна гэдгээ үнэхээр мэдэх боломжгүй нөхцөл байдалд уг үйлдлийг хийсэн эсэхийг нарийвчлан тогтоох;
2. Тухайн этгээд (ажилтан) уг бодит нөхцөл байдлын үед уг хийж байгаа үйл ажиллагааныхаа нөхцөл байдлын мөн чанарыг бүрэн таниж мэдэх ёстой буюу тийнхүү ойлгож ухаарах боломжтой нөхцөлд тухайн үйл ажиллагаа нь хууль ёсны эрхээ хэрэгжүүлж байгаа үйлдэл гэдгээ мэдэхгүйгээр бусдад хор хохирол учирсан байвал тэр нь гэм буруугүй болгоомжгүй хэлбэртэй үйл ажиллагаа болно гэдгийг тодорхойлон тогтоох зохих үндэслэл, шалгуурыг зааж өгөх;
3. Тухайн нөхцөл байдлыг буруугаар (андуурч) танин мэдсэний улмаас тодруулбал гэмт этгээдийн довтолгооны мөн чанарыг андуурч төсөөлсний улмаас түүний (ажилтны) хийсэн үйл ажиллагаа нь аргагүй хамгаалалтын хэр хэмжээг хэтрүүлсэн байвал эрүүгийн хариуцлага хүлээлгэх гэсэн нөхцөл байдлуудыг эрүүгийн хуульд бодитой тусган оруулах шаардлагатай юм[[35]](#footnote-35)» гэжээ. Энэ нь хэдүйбээр тухайн нөхцөлд гарч болох «үл мэдэгдэх» гэж хэлж болохуйц нөхцөл байдлуудын талаар тайлбарлаж байгаа тул хууль ёсны зарчимтай төдийлөн нийцэхгүй байж болох талтай боловч ийм нөхцөл байдлуудыг хууль тогтоогч холбогдох хууль буюу эрүүгийн хуулинд албан ёсоор тусгаж оруулж өгснөөр эрүүгийн эрх зүйн хэм хэмжээний хүчин чадлыг олох учиртай.

Ер нь эрүүгийн эрх зүйн онол-арга зүйн үүднээс авч үзвэл аргагүй хамгаалалтын төрөлд гэм буруугийн андуурлын улмаас хийсэн “хуурамч хамгаалалт”-ын тухай асуудлыг судлаачид аль эрт хөндөн тавьсан билээ. Ийнхүү аргагүй хамгаалалтын үндэслэл, хэр хэмжээ, шалгуурыг хэдий чинээ шинжлэх ухааны үндэстэй нарийвчлан тайлбарлавал төдий чинээ олон нийтэд нөлөөлөх юуны өмнө ёс зүйн хүмүүжлийн нийгэмд ашигтай чиг хандлагыг төлөвшүүлэхэд ач холбогдолтой.

Энэ чиглэлээр Монгол Улсын эрүүгийн хууль тогтоомжид нилээд бодит ач холбогдолтой өөрчлөлтийг хийсэн. Тодруулбал 2002 оны эрүүгийн хуулийг шинэчлэхдээ аргагүй хамгаалалтын ерөнхий ойлголт, цар хүрээг өмнөх эрүүгийн хуулиас арай нарийвчилж, чухамхүү олон нийтийн ёс зүйг харгалзан үзсэний үндсэн дээр “аргагүй хамгаалалтыг хэтрүүлэх” гэмт хэргийн бүрэлдэхүүнийг эрүүгийн хуулиас хассан билээ.

Дээр дурьдснаас үндэслэж аргагүй хамгаалалт, гарцаагүй байдал болон гэмт хэрэгтнийг баривчлан саатуулж байгаа үйлдлийг хууль ёсны эрхээ хэрэгжүүлж байгаа үйл ажиллагаанаас ялгахын тулд дараахь тайлбар-томъёоллыг тодорхойлохыг эрмэлзэв. Тухайлбал “Тухайн этгээд (ажилтан) өөрийнхөө хийж байгаа үйл ажиллагааг буруу болохыг ухамсарлаагүй, тухайн нөхцөл байдлын улмаас ухамсарлах боломжгүй байсан нэн ялангуяа учирч болох хор уршгийг мэдээгүй, мэдэх ёсгүй байсны улмаас хийж байгаа зүйлээ хууль ёсны эрхээ хэрэгжүүлж байна гэж үзсний улмаас хэрэгжүүлсэн үйлдэл нь мөн чанарын хувьд хууль ёсны эрхээ хэрэгжүүлж байгаа үйл ажиллагаа болно” гэж үзэж байна.

Гэвч энэ нь мөн чанарын хувьд гэм буруугийн болгоомжгүй хэлбэртэй үйлдсэн гэмт хэрэгт тооцогдож болох талтай гэдгийг цаашид анхаарч судлууштай бөгөөд практикт гарсан иймэрхүү нилээд тохиолдлыг шүүх мөрдөн байцаалтын практикт болгоомжгүй гэмт хэрэгт тооцсон байдаг.

Ийнхүү “Тухайн ажилтан өөрийнхөө хийж байгаа ажлын мөн чанарыг ухамсарлаагүй, ухамсарлах боломжгүй байсан, учирч болох хор уршгийг мэдээгүй, мэдэх ёсгүй байсан” нөхцөл (шинж) нь хууль ёсны эрхээ хэрэгжүүлж байгаа үйл ажиллагааны нэг үндсэн шинж байж болох талтай боловч энэ нь “гэм буруугүйгээр хохирол, хор уршиг учруулах” үйлдэлтэй нэн төсөөтэй. Гэвч бидний үзэж буйгаар уг тохиолдлын субьект нь энгийн хүн биш харин чухамхүү тусгай эрх, үүрэг хүлээсэн юуны өмнө цагдаагийн ажилтан байдгаараа ялгаатай.

Яагаад гэвэл ийм төсөөтэй тохиолдолд жирийн иргэн буюу «энгийн хүн» хийсэн үйл ажиллагаа нь гол төлөв санамсаргүй тохиолдлын улмаас хийсэн үйлдэл, тодруулбал уг үйл ажиллагаа нь тусгайлан хүлээсэн үүрэг буюу албаны үйл ажиллагаатай холбоогүй байдгаараа онцлогтой тул дээр дурьдсан шинж бүхий үйл ажиллагаа хийсэн цагдаагийн ажилтны үйлдлийг гэм буруугийн болгоомжгүй хэлбэртэй гэмт хэрэгт тооцож болох талтай. Гэвч энэ нь ямагт хөнгөрүүлэн үзэх үндэслэлтэй байдаг учир хэрэв нарийвчлан тогтоовол эрүүгийн хариуцлагаас чөлөөлөгдөх үндэслэл ч болж болох талтай. Үүнтэй холбогдуулж ОХУ-ын судлаач–эрдэмтэн В.А.Владиморов, Ю.И.Лепунов нарын бичсэн номонд дурьдсан нэгэн жишээг авч үзье.

“Нэгэн шөнө үүрэг гүйцэтгэж байсан цагдаагийн ажилтан түүний зохих шаардлагыг биелүүлээгүй давхиж өнгөрсөн тээврийн хэрэгслийг зогсоохоор араас нь нэхэж явтал тэрхүү зугтсан авто машины бүхээгт гал манас хийсэнд уг авто машины жолоочийг галт зэвсэг хэрэглэв гэж бодсон цагдаагийн ажилтан өөртөө авч явсан албаны буугаа гаргаж хариу буудсан боловч оноогүйгээр үл барам ямар нэгэн хор хохирол учруулсангүй байна.

Гэтэл үнэн хэрэгтээ зугтааж явсан машины жолооч асаагуураар тамхиа асаасныг бууны гал гарлаа гэж эндүүрснээр уг үйл явдал болжээ”[[36]](#footnote-36). Энэ тохиолдлыг хууль ёсны үүргээ хэрэгжүүлсний улмаас үйлдсэн гэм буруугийн болгоомжгүйн хэлбэртэй гэмт хэрэг гэж үзсэн бөгөөд тухайлбал цагдаагийн ажилтан тухайн үед хийж байгаа үйл ажиллагааныхаа мөн чанарыг ухамсарлаагүй, ухамсарлах боломжгүй байсан. Улмаар учирч болох хохирол хор уршгийг мэдээгүй, мэдэх ёсгүй байсан бодит шинж бүхий үйл ажиллагаа гэж тооцжээ.

Ийнхүү хууль ёсны эрхээ хэрэгжүүлж байгаа үйл ажиллагаа нь гэмт хэргийг үгүйсгэгч нөхцөл байдал болох нэг бодит үндсэн шинж-нөхцлийг товчхон тайлбарлав. Одоо хууль ёсны эрхээ хэрэгжүүлж байгаа үйл ажиллагаа нь гэмт хэргийг үйл ажиллагааны нөхцөл байдалд тооцогддог бас нэг өөр бие даасан нөхцөл байдлын үндэслэл нөхцлийг арай дэлгэрүүлэн авч үзье.

Тухайлбал эхнэр, нөхөр болон ойрын төрөл төрөгсдийнхөө эсрэг мэдүүлэг өгөхөөс татгалзах нь мөн чанарын хувьд Монгол Улсын Үндсэн хуульд заасан эх сурвалж бүхий хууль ёсны үйл ажиллагаа мөн гэдгийг дээр нэгэнтээ дурьдсан боловч аливаа хүн «худал мэдүүлэг гаргах эрх”-гүй бөгөөд хэдүйбээр гэр бүлийн ба ойрын төрөл садны холбоотой ч гэсэн тухайн болсон хэргийн талаар худал мэдүүлэх, гэрчлэхийг хуулиар хориглосон бөгөөд бусдыг зориуд санаатайгаар гүтгэсэн байвал эрүүгийн хариуцлага хүлээх нь тодорхой.

Гэвч ийм нөхцөл байдал онцгой тохиолдолд гарсан байвал уг үйл ажиллагааг гэмт хэргийг үгүйсгэгч нөхцөл байдалд тооцох үндэслэлтэй байж болох талаар судлаачид нилээд янз бүрийн санал-дүгнэлт дэвшүүлж байна. Жишээлбэл: Энэ тухай В.А.Блинников бичихдээ: “Гэмт хэргийг үгүйсгэж байгаа нөхцөл байдлууд нь өөр хоорондоо харилцан холбоотой тэрч байтугай яг адилхан нөхцөл байдлууд нэгэн зэрэг гарах тохиолдол байж болохыг эрүүгийн эрх зүйн онол арга зүй хүлээн зөвшөөрдөг, улмаар яг нэг ижил үйлдэл нэгэн зэрэг гарах тохиолдол ч байдгийг үгүйсгэхгүй.

Харин уг болсон үйл явдлуудыг хуульд заасан журмын дагуу шийдвэрлэхдээ тухайн этгээдийн (адилхан үйлдэл хийсэн) эрх зүйн байдлыг дордуулахгүйгээр шийдвэрлэх учиртай” гэжээ.[[37]](#footnote-37) Үүнийг дээр дурьдсантай холбож тайлбарлавал эхнэр, нөхөр хоёр тухайн үед болсон нэг адилхан нөхцөл байдлыг яг ижилхэн тохиолдолд үзэж харсан байвч харилцан адилгүй өөр өөр байдлаар мэдүүлэх явдал гарч болно.

Гэвч уг асуудлыг шийдвэрлэхдээ аль алиных нь эрх зүйн байдлыг дордуулахгүйгээр тэгш хандаж байх хууль ёсны тэгэхлээр эрх зүйн үндэслэлийг тодорхойлсон хэрэг. Товчхон хэлэхэд аливаа асуудалд ялангуяа түүнийг шийдвэрлэхэд ямарваа нэг эргэлзээ гардаг нь зайлшгүй зүйл бөгөөд харин түүнийг шийдвэрлэхдээ тухайн хүний эрх зүйн байдлыг дордуулахгүй байх гэдэг бодит зарчмын гол эх сурвалж нь Үндсэн хуулийн заалт байдаг болох нь нэн тодорхой.

Гэмт хэргийг үгүйсгэж байгаа нөхцөл байдлыг шийдвэрлэхдээ түүнийг үйлдсэн хүн гэмт хэргийн субьект болох эсэхээс үл шалтгаалж болсон үйл явдлын мөн чанар, үндэслэл, шалгуурыг бүрэн дүүрэн, бодитой тодорхойлон тогтоох нь уг асуудалд хандах хууль эрх зүйн гол зарчим, байх ёстой гэдгийг онцгой анхаарах хэрэгтэй юм.

Цагдаагийн ажилтан ажил үүргээ гүйцэтгэж байхдаа галт зэвсэг хэрэглэсний улмаас бусдад гэм хор учруулсан асуудлыг шийдвэрлэхэд онцгой анхаарвал зохих үндсэн гурван нөхцөл байдал байна. Тухайлбал:

1. Уг үйл явдал нь аргагүй хамгаалалтын
2. Гарцаагүй байдлын
3. Гэмт хэрэг үйлдэж байгаа этгээдийг саатуулах буюу баривчилж байгаа ажиллагааны шинжгүй байх учиртайг онцгой нарийвчлан тогтоох шаардлагатай бөгөөд хэрвээ дурьдсан шинжүүд байвал уг болсон үйл явдал нь хууль ёсны эрхээ хэрэгжүүлж байгаа ажиллагаанд тооцогдохгүй байж болох талтай.

Энэ үндэслэлийн тухай Э.Ф.Побегайло, В.П.Ревин нар бичихдээ: «Цагдаагийн ажилтан галт зэвсэг хэрэглэсэн үйл ажиллагааг шийдвэрлэн тогтоохдоо уг болсон үйл явдал нь аргагүй хамгаалалтын шинжтэй болсон эсэхийг маш нарийн зааглан тогтоох шаардлагатай бөгөөд тэрхүү галт зэвсэг хэрэглэсэн үйлдэл нь аргагүй хамгаалалтын дагнасан шинжгүй байх учиртай.

Хэрвээ аргагүй хамгаалалтын улмаас галт зэвсэг хэрэглэсэн байвал тэр нь бие даасан гэмт хэрэг болно. Харин ажилтан галт зэвсэг хэрэглэсэн нь чухамхүү цагдаагийн алба үүрэгтэй нь шууд холбоотой байвал хууль ёсны эрхээ хэрэгжүүлж байгаа үйл ажиллагаанд тооцогдох гол үндэслэл шалгуур нь болох ёстой” гэжээ.[[38]](#footnote-38)

Ер нь аливаа хүн өөрийгөө хамгаалах бодитой үйл ажиллагаа хийх нь нэн түрүүнд хүн бүрийн ёс зүйн үүрэг болдог бөгөөд энэ нь уг үйл явдлын амин буюу социал шинж төдийгүй холбогдох хуульд баталгаажуулж өгсөн бодит шинж юм.

Чухам энэ үндэслэлийг Монгол Улсын “Гэмт хэргийн тухай хуулийн төслийн 4.1-д заахдаа “хүн, мэргэжил, тусгай бэлтгэл, албан ажлын байдал, аюултай халдлагаас зайлсхийх, эсвэл бусдаас тусламж авахаар хандах боломжтой байсан эсэхийг үл харгалзан аргагүй хамгаалалт хэрэглэх эрхтэй” гэж заасан төдийгүй улмаар 4.4-д “хууль сахиулагч, харуул хамгаалалтын албан хаагч албан үүргээ гүйцэтгэх хууль зүйн дагуу хийсэн үйлдлийх нь эсрэг хийсэн хариу үйлдлийг өөрийгөө хамгаалсан гэж үзэхгүй” гэж тодорхойлсон нь зохих үндэслэл шалгуурын дотор болсон үйл ажиллагаа нь хууль ёсны эрхээ хэрэгжүүлж байгаа буюу гэмт хэргийг үгүйсгэгч нөхцөл байдал болох хууль-эрх зүйн бодит орчинг нэгэнтээ нээж өгсөн заалт болжээ.

Хууль ёсны эрхээ хэрэгжүүлж байгаа үйл ажиллагааны гурав дахь нэг гол үндэслэл буюу бие даасан шинж нь холбогдох хуульд түүний зөвшөөрсөн хэлбэрийг заасан явдал юм. Хэрвээ уг үндэслэл шалгуурыг зөрчсөн үйл ажиллагаа болбол уг үйлдлийг хууль ёсны эрхээ хэрэгжүүлж байгаа үйлдэлд тооцохгүй тул тэр нь хууль ёсны эрхээ хэрэгжүүлж байгаа үйлдэл биш төдийгүй харин тодорхой бодит зөрчилд улмаар гэмт хэрэгт тооцогдоно. Харин иймэрхүү үйл явдлыг зохицуулах тодорхой хэм хэмжээ Монгол Улсын холбогдох хуульд одоогоор байхгүй байна.

Тэгвэл ОХУ-ын эрүүгийн хуульд тухайлбал 330-р зүйлд нь “Дураараа авирлах” (самоуправство) гэж томъёолж болохуйц гэмт хэргийн бие даасан бүрэлдэхүүнийг тодорхойлон заажээ. Энэ төрлийн гэмт хэргийн объект нь гол төлөв нийгмийн харилцаа буюу түүнийг зохицуулах хууль ёсны эрх үүрэгтэй холбогдуулан тогтоосон тодорхой дэг журам байдаг бол объектив тал нь хууль буюу эрх зүйн бусад актаар тогтоосон дэг журмыг зөрчсөний улмаас бусдад хор хохирол учруулсан идэвхитэй үйл ажиллагаа, субъект нь тэрхүү хэв журмыг сахиулах үүрэг хүлээсэн байгууллага (олон нийтийн) буюу тодорхой хувь этгээд буюу иргэн байдаг.

Товчхон хэлэхэд өөртөө олгогдсон эрхээ хууль бусаар хэрэгжүүлж байгаа үйл ажиллагаа юм. Ийм нөхцөл байдлын улмаас хохирол хүлээсэн этгээд түүнийгээ нөхөн сэргээлгэх эрхтэй болох нь тодорхой бөгөөд ийм шинж бүхий бодит үйл ажиллагаанд (дураараа авирлах) эрүүгийн хариуцлага хүлээлгэдэг байна.

Чухам ийм үйл явдлын тодорхой жишээг А.Р.Саруханян тайлбарлан бичжээ. Үүнд: “хэн нэг этгээд аль нэгэн хүний буюу бусдын эд хөрөнгийг устгасан буюу гэмтээсэн тохиолдолд хуульд заасан журмын дагуу учирсан хохирлыг сэргээлгэх буюу нөхөн төлүүлэх эрхтэй байдаг.

Энэ нь амьдрал-практикт гол төлөв дураараа авирласан үйл ажиллагаатай холбогдож гардаг. Жишээлбэл: Иргэн “К” өөрийн хөрш иргэн “У”-ийн систем хөгжмийг 2 өдрийн хугацаатай авч төрсөн өдрөө тэмдэглэжээ. 5 хоногийн дараа “К”-тай таарч хөгжмөө нэхсэнд “тэр чинь эвдэрчихсэн” гэж хэлсэн байна. Түүний дараа “К” удаа дараа элдэв арга саам хэлсээр хэдэн өдөр өнгөрсөнд “У” нь “К”-нд орж “Sony” маркын телевизорыг нь авчээ улмаар энэ нь хохирлоо нөхөн төлүүлэх талаар хуульд тогтоосон журмыг зөрчсөн үйл ажиллагаа буюу “дураараа авирласан” гэмт хэрэг үйлдсэнд тооцогдож эрүүгийн хариуцлага хүлээлгэхэд хүрсэн байна. Зүй нь иргэн “У” хуульд заасан журмын дагуу хохирлоо барагдуулсан бол тэр нь гэмт хэрэг биш чухамхүү хууль ёсны эрхээ хэрэгжүүлсэн явдал болох байв”[[39]](#footnote-39) гэжээ.

Хэрвээ ийм тохиолдол манайд (Монголд) гарсан бол уг асуудлыг юуны өмнө Монгол Улсын Иргэний хуулийн 9.4.9, 12-р зүйлд заасан журмаар тодруулбал иргэний эрхийг хамгаалах үндсэн журмын дагуу буюу “өөртөө туслах” замаар тухайн учруулсан гэм хорыг арилгах нь лавтай. Өөрөөр хэлбэл уг болсон асуудлыг иргэний журмаар шийдвэрлэхэд хүрнэ. Гэтэл уг асуудлыг гэмт хэргийн шинжтэй болбол түүнийг хэрхэн шийдвэрлэх нь тодорхой бус байгаа тул уг асуудалд зохих чиглэлийн судлаач-эрдэмтэд анхаарах цаг нэгэнтээ болоод байгааг энэ дашрамд тэмдэглэж байна.

Ийнхүү хууль ёсны эрхээ хэрэгжүүлж байгаа үйл ажиллагааг гэмт хэргийг үгүйсгэгч нөхцөл байдалд тооцох бусад нилээд олон төрөл үйлдэл байдаг болохыг гол төлөв ОХУ-ын хууль тогтоомж, мөн мөрдөн байцаалт, шүүхийн практик ажиллагаануудын жишээн дээр тайлбарлахыг оролдсоны дээр тэдгээрээс санаа авч манай Монгол Улсын холбогдох хууль нэн ялангуяа эрүүгийн хууль тогтоомжуудад тусган оруулж болохуйц үндэслэлүүдийн талаар харьцангуй бие даасан санал дүгнэлтийг тайлбарлав. Цаашилбал хууль ёсны эрхээ хэрэгжүүлж байгаа үйл ажиллагааны бие даасан төрөлд багтаж болох өөр хоёр үндсэн нөхцөл байдлуудыг товч томъёолон дурдвал:

а) Эхнэр, нөхөр болон ойрын төрөл төрөгсдийнхөө эсрэг мэдүүлэг өгөхөөс татгалзаж буй үйлдэл нь мөн чанарын хувьд холбогдох хууль эрх зүйн эх сурвалжтай үйлдэл байдаг бөгөөд энэ нь гадаадын зарим орны хувьд онцолбол ОХУ-ын эрүүгийн хуульд “дуугүй байх эрх” гэсэн томъёолол бүхий бие даасан зүйл байдаг болох талаар өмнөх бүлэгт товч дурьдсан.

б) Бодитой аюул эрсдлээс (гал түймэр, газар хөдлөлт гэх мэт) аврах янз бүрийн үйл ажиллагааны үед гол төлөв тусгай албаны хүмүүсийн мэргэжил, алба-үүргийн гүйцэтгэж байгаа төрөл бүрийн ажиллагаа нь мөн чанарын хувьд хууль ёсны эрхээ хэрэгжүүлж байгаа нөхцөл байдалд тооцогдох бодит үндэслэлтэй байдаг. Гэвч энэхүү дурьдаж буй үндсэн хоёр нөхцөл байдал нь миний судалгааны ажлын гол сэдэв-зорилго биш тул хууль ёсны эрхээ хэрэгжүүлж байгаа үйл ажиллагаа нь цагдаагийн албаны үүрэгтэй хэрхэн холбогдох асуудлыг дагнан авч үзсэн болно. Нөгөө талаар хууль ёсны эрхээ хэрэгжүүлж байгаа үйл ажиллагаа нь гэмт хэргийг үгүйсгэгч нөхцөл байдал болохын хувьд ямагт хөнгөрүүлэх нөхцөл-үндэслэл болох нь лавтай бөгөөд харин уг асуудлыг Эрүүгийн эрх зүйн шинжлэх ухааны онол-арга зүйн үүднээс нарийвчлан судалж хууль ёсны үндэслэл, хэр хэмжээ шалгуурыг нь бодитой тодорхойлон тогтоож юуны өмнө гэмт хэргийн тухай болон цагдаагийн албаны тухай хууль, бусад холбогдох хуульд нэн даруй тусган оруулах шаардлагатай байна.

Эцэст нь дээр дурьдсан бүх зүйл асуудлыг нэгтгэж дараахь санал дүгнэлтийг дэвшүүлж байна. Үүнд:

1. Хууль ёсны эрхээ хэрэгжүүлж байгаа үйл ажиллагаа нь гэмт хэргийг үгүйсгэж байгаа бусад нөхцөл байдлуудын нэгэн адил холбогдох хуульд тодорхойлон заасан үндэслэл, хэр хэмжээ, шалгууртай байх ёстой бөгөөд гагцхүү түүнийг нарийвчлан тогтоосны үр дүнд хууль ёсны эрхээ хэрэгжүүлж байгаа нь гэмт хэргийг үгүйсгэх нөхцөл байдалд тооцогдох ёстой. Харин тэдгээрийг хэтрүүлсэн товчоор хэлэхэд зөрчсөн тохиолдолд уг болсон үйл явдлын нийгмийн хор аюулынх нь мөн чанарыг харгалзан үзэж захиргааны буюу эрүүгийн хариуцлага хүлээлгэх;
2. Хэрвээ тухайн этгээд (цагдаагийн ажилтан) хууль ёсны эрхээ хэрэгжүүлэхтэй холбогдох хууль-дүрэм, тушаал, заавар, журам, зэргийг санаатай зөрчиж бусдад хор хохирол учруулсан байвал тэрхүү үйлдэл-үйл ажиллагаа нь нийгэмд аюултай гэмт хэрэгт тооцогдоно;
3. Хууль ёсны эрхээ хэрэгжүүлж байгаа үйл ажиллагаа нь гэмт хэргийг үгүйсгэгч нөхцөл байдалд тооцогдох бодит үндэслэл, хэр хэмжээний дотор болсон байвал уг үйлдлийг гэм буруугийн болгоомжгүй хэлбэртэй гэмт хэрэгт тооцох нь зохистой. Гэхдээ тэгэж тооцогдох бодит үндэслэлүүдийг нарийвчлан тогтоох нь нэн ойлгомжтой юм;
4. Хууль ёсны эрхээ хэрэгжүүлж байгаа үйл ажиллагааны улмаас бодит хор хохирол учруулсан асуудлыг шийдвэрлэхдээ түүнийг онцгойлон авч үзэхгүйгээр холбогдох хуульд тогтоосон ерөнхий үндэслэлүүдийн дагуу шийдвэрлэх шаардлагатай;
5. Хэрвээ хууль ёсны эрхээ хэрэгжүүлж байгаа үйл ажиллагаа нь гэмт хэргийг үгүйсгэж байгаа бусад нөхцөл байдлуудын (аргагүй хамгаалалт, гарцаагүй байдал гэх мэт) нэгэн адил зохих үндэслэл хэр хэмжээ, шалгуурын дагуу болсон байвал уг үйлдлийг нь мөн чанарын хувьд эрх ёсны буюу зүй ёсны ажиллагаанд тооцно;
6. Хууль ёсны эрхээ хэрэгжүүлж байгаа үйл ажиллагаа нь тодруулбал тэрхүү бодит үйлдэл нь болгоомжгүй байдлаар илэрвэл уг үйлдлийг гэм буруугийн болгоомжгүй хэлбэртэй гэмт хэрэгт тооцно;
7. Хууль ёсны эрхээ хэрэгжүүлж байгаа үйл ажиллагаа нь түүнд нөлөөлсөн бодит хүчин зүйл шалтгааны улмаас тухайн тодорхой нөхцөлд түр зуурын шинжтэй байж болох тохиолдол гардаг буюу гарч болзошгүй тул уг асуудлыг шийдвэрлэхдээ бусад нөхцөл байдлуудыг шийдвэрлэдэг ерөнхий үндэслэлийг баримталвал зохистой;
8. Хууль ёсны эрхээ хэрэгжүүлж байгаа үйл ажиллагааны улмаас учруулсан хохирлын хэмжээ нь гол төлөв түүнд нөлөөлсөн гадаад бодит хүчин зүйлээс хамаарах тул хохирлын хэмжээг тухайн нөхцөл байдал болон бусад хүчин зүйлийг харгалзан тогтоох шаардлагатай мэт санагдна;

Ийнхүү хууль ёсны эрхээ хэрэгжүүлж байгаа үйл ажиллагаа нь бодит үндэслэл, шалгуур, хэр хэмжээтэй байдаг болох нь нэн тодорхой бөгөөд гагцхүү тэдгээрийг холбогдох хууль-эрх зүйн актад урьдчилан заасны дагуу тал бүрээс нь бүрэн дүүрэн, бодитой тогтоох шаардлагатай юм.

Хянасан: Хууль зүйн ухааны доктор (Ph.D) х/а М.Эрдэнэбаяр

**ЭРҮҮГИЙН БАЙЦААН ШИЙТГЭХ ЭРХ ЗҮЙН ОНОЛ ПРАКТИКИЙН АСУУДАЛ**

**ГЭМТ ХЭРГИЙН УЛМААС УЧИРСАН СЭТГЭЛ САНААНЫ ХОХИРЛЫГ НӨХӨН**

**ТӨЛҮҮЛЭХ ЗАРИМ АСУУДАЛ, ЧИГ ХАНДЛАГА**

**Я.Цэлмэн**

ХСИС-ийн Цагдаагийн Сургуулийн МАТ-ийн

ахлах багш, докторант цагдаагийн ахмад

Хүний эрхийн түгээмэл тунхаглалын 2.27 дахь заалтад "Хүн бүр эдийн болон сэтгэл зүйн хохирлоо нөхөн төлүүлэх эрхтэй" гэжээ. Монгол Улсын эрх зүйн зохицуулалт эдийн хохирлыг нөхөн төлүүлэх талаар хангалттай бус байгаа, сэтгэл зүйн хохирлыг тооцох, нөхөн төлүүлэх асуудал бүр ч орхигдсон. Монгол Улсын Үндсэн хуулийн 16 дугаар зүйлийн 14 дэх хэсэгт: "Монгол Улсын хууль, Олон улсын гэрээнд заасан эрх эрх чөлөө нь зөрчигдсөн гэж үзвэл уул эрхээ хамгаалуулахаар шүүхэд гомдол гаргах, бусдын хууль бусаар учруулсан хохирлыг нөхөн төлүүлэх...эрхтэй" гэсэн нь үндсэндээ салбар хуулиудаар нарийн зохицуулагдахгүй байсаар өдий хүрлээ.

АНУ-ын тэргүүн хатагтай асан Элеанор Рузвельт "Хүний эрх бол маш жижиг зүйлээс эхэлдэг. Энэ нь тухайн  хүний амьдарч буй болон оршин суугаа газар, ажил, сургууль, байр, орон сууц гээд тэр бүхэнд бий. Яг энд л хүн бүр тэгш эрхтэй, ялгаварлан гадуурхагдахгүй байхыг хүсдэг.Тиймээс хаа нэгтэйгээс хайгаад нэмэргүй” гэж хэлсэн байдаг.

Бид нэгэнтээ хүмүүнлэг, иргэний ардчилсан гэх хаягтай нийгмийг бүтээхээр зориод 20 гаруй жилийг ардаа нэгэнт орхисон. Хүний амьтнаас ялгарах зүйл нь оюун ухаан, сэтгэл санаа байдаг тухай хүн төрөлхтөн ойлгодог. Гэтэл төрийн эрх баригч, хууль тогтоогчид маань өнгөрсөн жилүүдэд хүнийхээ эрхэм зүйл болсон сэтгэл зүйн асуудлыг зоригтой хөндөж асуудлыг нь шийдэж чадахгүй байсаар өнөөдрийг хүрээд байна.

Монгол Улсын Эрүүгийн хуулийн 16 дугаар зүйлийн 16.1 дэх хэсэгт “Эрүүгийн хуульд эрүүгийн хариуцлага хүлээлгэхээр заасан, нийгэмд аюултай гэм буруутай үлдэл, эс үйлдэхүйг гэмт хэрэг гэнэ.”[[40]](#footnote-40) гэж заасан. Энэ заалтаас гэмт хэрэг гэдэг нь өөрөө нийгэмд аюултай гэсэн шинж гарч ирж байна. Нийгэмд аюултай байх шинж чанар нь өөрөө хохирол учирсан байхыг шаардана.

Хэл зүйн талаас нь авч үзвэл “Хохирол”[[41]](#footnote-41) гэдэг нь алдагдал, алдах гэсэн утгыг илэрхийлж байна. Тэгвэл гэмт хэргийн улмаас учирсан хохирлыг Монгол Улсын Эрүүгийн Байцаан Шийтгэх хуулийн 42 дугаар зүйлд заасан “Гэмт хэргийн улмаас нэр төр, алдар хүнд, санаа сэтгэл, бие эрхтэн, эд хөрөнгийн талаар хохирол хүлээсэн этгээдийг хохирогч гэнэ”[[42]](#footnote-42) гэсэн тодорхойлолтын хүрээнд ойлгож болхоор байна.

Судлаачид гэмт хэргийн улмаас учирсан хохирлыг олон янз байдаг гэж үздэг боловч үндсэнд нь: 1.Эдийн хохирол,

2.Эдийн бус хохирол гэж хувааж болно.

Монгол Улсын Иргэний хуулийн тайлбарт "Эдийн бус хохирол гэдэг нь материаллаг бус бүх хохирлыг хэлнэ хэмээн тайлбарлаж, бие эрхтэн болон сэтгэцийн хохирол, амьдралын баярбаясгалан байхгүй болох" зэргийг хамааруулсан байна. Иргэний хуулийн  511 дүгээр зүйлийн 511.1 дэх хэсэгт  “Бусдын нэр төр, алдар хүнд,  ажил хэргийн нэр хүндийг гутаасан  мэдээ тараасан этгээд  түүнийгээ бодит байдалд нийцэж байгааг нотолж  чадахгүй  бол  материаллаг хохирлыг арилгасныг үл харгалзан эдийн бус гэм хорыг  мөнгөн болон бусад хэлбэрээр  арилгах үүрэг хүлээнэ” гэж заасан.

Эрх зүй өндөр хөгжсөн зарим улс орнуудад гэм буруутай этгээдээс сэтгэл санааны хохирол гаргуулах, гэм буруутай этгээд тогтоогдоогүй бол эд хөрөнгө бие эрхтэнд учирсан хохирлоос гадна сэтгэл санаанд учирсан хохирлыг төрөөс нөхөн төлж барагдуулдаг тогтолцоо байдаг байна.Гадаад орнуудын хууль зүйн практикт энэ талаар нэлээд тодорхой авч үздэг. Тухайлбал:

Оросын Холбооны Улсын иргэний эрх зүйн тайлбарт “Гэм хор гэдэг нь аливаа эд хөрөнгийн эрх эсхүл материаллаг бус баялагт халдсан болон зөрчигдсөн байдлыг ойлгоно. Эд хөрөнгийн бус хохиролыг бие махбодийн хохирол, - ёс суртахууны хохирол гэж хуваадаг” гэсэн байдаг.

ХБНГУ-н Иргэний хуулийн 253 дугаар зүйлийн 253.1-д "зөвхөн хуульд заасан тохиолдолд аливаа хохирлын нөхөн төлбөрт мөнгөн торгууль ногдуулж болно", мөн хуулийн 847 дугаар зүйлд "сэтгэл санааны гэм хорыг мөнгөөр нөхөн төлүүлэхээр заасан бөгөөд тийнхүү нөхөн төлүүлэх үндэслэл нь хохирогчийн эрх, эрх чөлөөг хууль бусаар хязгаарласан, бие эрхтэн, эрүүл мэндийг гэмтээж хохирол учруулсан" байхыг шаардсан байна.

Япон Улсын эрх зүйн тайлбарт гэм хор буюу сэтгэл санааны хохирол гэж зөрчил гаргасан, гэм буруутай этгээдийг шийтгэх зорилгоор гомдол гаргагчид шууд учирсан хохиролоос илүү хэмжээний мөнгөн төлбөр олгох шийдвэрийг шүүхээс гаргахыг хэлнэ.Үүний үр дагавар болох гэм хор, хохирол нь эд хөрөнгийн бус ”өвчин зовлон” учруулах нэмэлт нөхцөлтэйгээр л нэхэмжлэгчийн алдагдал, зардлыг нотолсны үндсэн дээр тооцогдоно” гэжээ.

БНХАУ-д эдийн бус гэм хорыг тооцох аргачлалгүй харин тухайн хэргийн нөхцөл байдлыг харгалзан шүүхээс тогтоодог байна.

Европын холбооны улсуудад шүүхийн практик болон хуульчдын дунд эдийн бус буюу сэтгэл санааны гэм хорыг нөхөн төлүүлэхтэй холбоотой бүрдүүлвэр асуудлын нэг болох нэр төр, алдар хүнд, ажил хэргийн нэр хүндийг  хэрхэн тодорхойлж ойлгосноос шалтгаалан түүнийг сэргээх, гэм хорыг нь арилгах, нөхөн төлүүлэх аргыг тогтоох боломж бүрддэг.

Австрали, Их Британи зэрэг оронд хэн ч нэр төрөө сэргээх нэхэмжлэл гаргаж болно. Шүүхээс үндсэн 4 элементийг хангасан тохиолдолд тухайн гаргаж буй нэхэмжлэлийг хүлээн авхаар зохицуулсан. Үүнд:

* Бодит байдалд нийцээгүй мэдээлэл түгээсэн бол,
* Нэр төр, алдар хүнд, ажил хэргийн нэр хүндийг гутаасан бол,
* Тодорхой байгууллага, хувь хүний нэр зааж, танигдахаар бичсэн, дүрсэлсэн бол, /гэхдээ заавал шууд тусгахгүй байж болно/
* Бодит баримт, болсон үйл явдал дээр тулгуурлаагүй бол гэсэн үндэслэлтэй байх ёстой.[[43]](#footnote-43)

Австралид эдийн бус гэм хорын ойлголт өргөн хүрээтэй бөгөөд түүнийг үнэлэх, арилгах журмыг буюу эдийн бус гэм хорын нөхөн төлбөрийн хэмжээг хуульчилсан байна.Тухайлбал: эд хөрөнгийн хохирлыг шүүхээс 0-60 түвшинд хуваан авч үзэж хохирлыг үнэлэхээр заажээ.

Манай улсын хууль тогтоомжид сэтгэл санааны гэм хорыг нөхөн төлүүлэх талаар шууд заасан заалт байхгүй. Иргэний хуулийн  9 дүгээр зүйлийн 4 дэх хэсэгт “Иргэний эрхийг эдийн бус гэм хорыг арилгуулах аргаар хамгаална”, 497 дугаар зүйлд “Бусдын эрх, амь нас, эрүүл мэнд, нэр төр, алдар хүнд, ажил хэргийн нэр хүнд, эд хөрөнгөд хууль бусаар  санаатай буюу  болгоомжгүй үйлдэл /эс үйлдэл/-ээр гэм хор учруулсан этгээд  уг гэм хорыг хариуцан арилгах үүрэгтэй “ гэж заасан.

Иргэний хуулийн 497 дугаар зүйлд заасны дагуу өөрөөр хэлбэл эд хөрөнгийн болон эдийн бус эрх нь зөрчигдсөн үед гэм хор нөхөн төлүүлэхээр заасан боловч гэм хорын төрлийг нарийн зааглаж өгөөгүй байна.  Эндээс үзвэл  иргэний хуульд заасан гэм хорын хоёр төрлийн  аль алиныг нь ч  төлүүлж болохоор ойлгогдож байна.  Гэтэл 511 дүгээр зүйлд зааснаас харахад зөвхөн эдийн бус гэм хор учирсан тохиолдолд сэтгэл санаанд учирсан үр дагаврыг харгалзан үзэх талаар заасан байдаг.Үүнээс гадна иргэний хуулийн 511.3–т заасны дагуу уг хуулийн 21.4, 21.5, 21.6-д заасан зөрчлүүд буюу хуулиар тогтоосон хувийн нууцад хамааралтай мэдээг тухайн иргэний өөрийнх нь зөвшөөрөлгүйгээр тарааснаас гэм хор учирсан гэж үзвэл, иргэний дүрсийг гэрэл  зураг, кино, дүрс бичлэгийн хальс, хөрөг зураг болон бусад хэлбэрээр өөрийнх нь зөвшөөрөлгүй нийтэлсэн, олон нийтэд үзүүлснээс гэм хор  учирсан  зэрэг  нь мөн эдийн бус  гэм хорыг мөнгөөр нөхөн төлүүлэх үндэслэл болох байна.

Эд хөрөнгийн бус гэм хорыг нөхөн төлүүлэх хэмжээг тогтоох асуудлын талаар Улсын Дээд Шүүхийн Иргэний танхимаас шинэ Иргэний хууль батлагдахаас өмнө буюу  2000 оны 6 дугаар сарын 25-ны өдөр зөвлөмж гаргасан байдаг. Гэхдээ шинэ Иргэний хуультай төсөөтэй хэрэглэгдэх бололцоотой юм.Тус зөвлөмжид дараах байдлаар эдийн бус гэм хорын хохирлыг нөхөн төлүүлэх аргачлалыг гаргасан байна. Шүүхэд хөрөнгийн бус  гэм хорыг арилгах хэмжээг мэдээ тараасан аргах эрэгсэл,  тарсан хүрээ,  хохирогчид учирсан сэтгэл санааны үр дагавар зэргийг харгалзана гэдгийг доорхи утгаар ойлгоно.

*/хуучин Иргэний хуулийн 392 дугаар зүйл,  шинэ Иргэний хуулийн 511 дүгээр зүйл/*   
Сэтгэл санааны хохирлыг үнэлэх аргачлал:

* Мэдээ тараасан арга
* Тараасан хэрэгсэл
* Тарсан хүрээ
* Сэтгэлийн шаналал, үр дагавар
* Хувийн үнэлгээ

Эдийн бус хохирол гаргуулахын тулд гэмт хэргийн улмаас нэр төр, алдар хүнд, ажил хэргийн нэр хүнд, сэтгэл санаа, бие эрхтний хохирол хүлээсэн этгээд тухайн хохирлоо нөхөн төлүүлэхээр Эрүүгийн байцаан шийтгэх ажиллагаа явуулах төрийн байгууллага, албан тушаалтанд нэхэмжлэл гаргаж болно.Энэхүү нэхэмжлэлд гэмт хэргийн улмаас сэтгэл санаанд учирсан таагүй үр дагавар болон бие эрхтний өвчин шаналал, зовиур гэх мэт хохирлыг нөхөн төлүүлэх эрхээ хангуулахаар гаргасан нэхэмжлэл хамаарах юм.

Гэмт хэргийн улмаас учирсан сэтгэл зүйн хохирлыг арилгахтай холбоотой Эрүүгийн байцаан шийтгэх болон Иргэний хуулийн зохицуулалтыг хэрхэн нэг мөр ойлгож, шүүхийн практикт зөв хэрэглэх явдлыг хангах зорилгоор Улсын Дээд Шүүхийн 2009 оны 5 дугаар сарын 22-ны өдрийн 15 дугаар тогтоолд: “Иргэний хуулийн 230 дугаар зүйлийн 230.2-т эдийн бус гэм хорыг зөвхөн хуульд тусгайлан заасан тохиолдолд мөнгөөр нөхөн төлөхөөр заасан ба хүний амь нас, бие эрхтэн, өвчин, зовиур шаналал, сэтгэл санааны байдал зэрэг эдийн бус холхирлыг үнэлэх хуулийн зохицуулалт байхгүй нөхцөлд мөнгөөр нөхөн төлүүлж болохгүй”[[44]](#footnote-44) гэж заасан. Дээрх тайлбарт Эрүүгийн байцаан шийтгэх хуулиар хохирогчид олгосон эрхийг хязгаарлаж “эдийн бус гэм хор буюу хохирлыг зөвхөн хуульд тусгайлан заасан тохиолдолд мөнгөөр нөхөн төлөх”-өөр зохицуулсан нь учир дутагдалтай юм.

Нөгөөтэйгүүр бас нэг анхаарах томоохон асуудал бол эдийн бус буюу сэтгэл санааны гэм хор учирсан гэх хүн буюу нэхэмжлэл гаргагч маань өөрийн хохирсон гэх үнэлгээгээ мөнгөн хэлбэрээр тооцон нэхэмжлэх, түүнийг нь шүүх, хууль хяналтынхан хэрхэн үнэлэн тооцох аргачлал өнөөдөр манай практикт хангалтгүй байгаа болно.Үүнээс шалтгаалан нэхэмжлэл гаргагчид өөрсдийн тооцоолсноор буюу төсөөллөөр нэхэмжлэлийн мөнгөн хэлбэрээ хүссэнээрээ илэрхийлдэг асуудал байна.

Энэ бүхнээс үндэслэн дараах дүгнэлтэнд хүрч байна. Сэтгэл санааны хохирлыг үнэлэхэд төвөгтэй, хуулинд нарийн зохицуулалт байхгүй, мөн нэхэмжлэгч нь сэтгэл санааны хохирлоо нотлож чаддаггүй, баримт сэлт гаргаж өгдөггүй зэрэг нь хууль, шүүхийн практикт төвөг учруулдаг.

Иймээс хохирлын үнэлгээ тооцох аргачлалыг боловсруулж, үнэлгээчдийг нэгдсэн сургалтанд хамруулж мэргэжлийн зөвшөөрөл олгох, үнэлгээ хийхэд шүүхийн шинжилгээ хийхтэй нэгэн адил хууль эрх зүйн үр дагавартай болгох, эдийн болон эдийн бус хохирлын үнэлгээг хуульд нийцүүлэн тогтоох аргачлалтай болж хэрэгт нотлох баримт болгох шаардлагатай байна. Ингэх нь гэмт хэргийн улмаас учирсан сэтгэл санааны хохирлыг зөв, бодит тогтоох, нөхөн төлөх, төлүүлхэд чухал ач холбогдолтой юм.

Хянасан: Хууль зүйн ухааны доктор (Ph.D) д/х Ш.Ариунбилэг

**КРИМИНАЛИСТИКИЙН ОНОЛ ПРАКТИКИЙН АСУУДАЛ**

**МӨНГӨН ТЭМДЭГТ ХУУРАМЧ ЭСЭХИЙГ ТОГТООХ КРИМИНАЛИСТИКИЙН ШИНЖИЛГЭЭНИЙ ТУЛГАМДСАН АСУУДАЛ, ШИЙДВЭРЛЭХ АРГА ЗАМ**

**С.Сэлэнгэ**

ШШҮХ-ийн Криминалистикийн шинжилгээний

хэлтсийн бичиг судлалын шинжээч, цагдаагийн ахлах

дэслэгч, Хууль сахиулахын их сургуулийн шинжилгээ

зүйн магистрант

**Товч агуулга**: Уг илтгэлд мөнгөн тэмдэгт хуурамч мөн эсэхийг тогтоох шинжилгээний талаарх ойлголт, өнөөгийн байдал, цаашдын чиг хандлагыг Шүүхийн шинжилгээний үндэсний хүрээлэн (цаашид ШШҮХ гэх)-ийн Криминалистикийн шинжилгээний хэлтэс (цаашид КШТ гэх)-т 2010-2014 онуудад хийсэн шинжилгээний явц, үр дүн болон статистик судалгаанд тулгуурлан энэ төрлийн шинжилгээний эрэлт хэрэгцээ, шаардлагыг тодорхойлж, арга, аргачлалыг боловсронгуй болгох талаар тодорхой санал дэвшүүлэв.

**Түлхүүр үгс**: хуурамчмөнгөн тэмдэгт, валют, криминалистикийн шинжилгээ, шинжилгээний арга зүй, мэргэжилтэн, мөнгөн тэмдэгтийн нэгдсэн сан.

Олон улсын конвенци (Женев, 1928)-иос “мөнгөн тэмдэгт” гэдэгт “тухайн улсын нутаг дэвсгэр дээр албан ёсоор гүйлгээнд байгаа цаасан болон төмөр зоосыг ойлгоно” гэж тодорхойлжээ [1]. Тэгвэл “хуурамч мөнгө” буюу “хуурамч мөнгөн тэмдэгт” гэсэн ойлголт эрх зүйн хувьд нэгдсэн тодорхойлолтонд хүрээгүй байна. Монгол Улсын Эрүүгийн хууль /ЭХ-ийн 176 дугаар зүйл/-д, “үндэсний болон гадаадын мөнгөн тэмдэгтийг хуурамчаар үйлдсэн, хуурамчаар үйлдсэнийг мэдсээр байж ашиг олох зорилгоор төлбөр, тооцооны хэрэгсэл болгон ашиглаж, борлуулсан зүйлс”-ийг ойлгохоор заасан байна [2].

Түүхийн эх сурвалжаас үзэхэд, XII-XIII зууны үед эртний Юань Улсад анхны цаасан дэвсгэртийг ялам модноос гаргаж авсан бөгөөд тухай үеийн хуулиар мөнгөн тэмдэгтийг хуурамчаар үйлдсэн этгээдэд хатуу шийтгэл оноож байжээ. Тухайлбал, дундад зууны үеийн Европт мөнгө хуурамчаар үйлдсэн этгээдийг буцалсан усанд оруулах, хайлуулсан төмөр хоолоруу нь цутгах, эд хөрөнгө эзэмших бүх эрхийг нь хасах г.м. [3].

Өнөөгийн нөхцөлд мөнгөн тэмдэгтийг хуурамчаар үйлдэх гэмт хэрэг нь зөвхөн үндэсний аюулгүй байдал, банк санхүүгийн үйл ажиллагаанд төдийгүй улс, орны гадаад харилцаа, хамтын ажиллагаа, эдийн засгийн тогтвортой байдалд саад учруулахуйц олон улсын шинжтэй, улс үндэстэн дамнасан, зохион байгуулалттай хэлбэрт шилжээд байна. Олон улсын валют дотроос АНУ-ын доллар болон евро нь хуурамчаар үйлдэгдэх эрсдэл өндөртэй мөнгөн тэмдэгтэд тооцогдож байна. Монгол Улсын хувьд, өнгөрсөн зууны дунд үе хүртэл үндэсний валют болох төгрөгийг нууцлалгүйгээр үйлдвэрлэж байгаад, 1966 онд хуурамчаар үйлдэхээс сэргийлж, анх өлзий дүрс бүхий усан хээг мөнгөн тэмдэгтэд суулгаж өгсөн байна.

Өнгөрсөн зууны 90 оны эхээр мөнгөн тэмдэгтийг 100 хувийн хөвөн цаасаар бүтээж, усан хээ, металл утас, байнга давхцах дүрс, микро үсгэн шугам, ультра гэрэлд тодрох дүрс, гарт тэмтрэгдэх товгор хээ, сканер болон бүх төрлийн хувилагчаар олшруулсан тохиолдолд тодрох эсвэл хувилагдахгүй буюу гэрлийн ойлтоор тодрох дүрс зэрэг нууцлалтай болгосны дээр 2002 оноос эхлэн холограмм суулган үйлдвэрлэдэг болсон[[45]](#footnote-45).

Монгол Улсад хуурамч мөнгөн тэмдэгтийг эргэлтэнд оруулсан тохиолдол өнгөрсөн зууны 90 оны эхээр анх бүртгэгдсэнээс хойш энэ тоо тогтмол өссөөр ирэв. Үүнийг ШШҮХ-ийн КШХ-т сүүлийн жилүүдэд хийсэн хуурамч мөнгөн тэмдэгт мөн эсэхийг тогтоох шинжилгээний статистик үзүүлэлт гэрчилж байна.

Хүснэгт№1. 2008 оноос 2014 оны 9 дүгээр сарын хугацаанд ШШҮХ-д хийсэн хуурамч мөнгөн тэмдэг мөн эсэхийг тогтоох шинжилгээний тоон үзүүлэлтийг обьектын төрлөөр харуулсан байдал

|  |  |  |  |  |  |
| --- | --- | --- | --- | --- | --- |
| Валютын  төрөл Он | Төгрөг | Юань | Доллар | Рубль | Евро |
| 2008 | 4 | - | 1 | - | - |
| 2009 | 9 | 3 | 2 | - | 3 |
| 2010 | 11 | 2 | 2 | - | - |
| 2011 | 4 | 1 | - | - | - |
| 2012 | 6 | 3 | 1 | - | - |
| 2013 | 116 | 13 | 5 | 1 | 1 |
| 2014 оны 9 сарын байдлаар | 242 | 15 | 10 | 4 | - |

Хүснэгт №2. Дээрх үзүүлэлтийг валютын төрөл, дэвсгэртээр ялгаж үзвэл:

|  |  |  |  |  |  |  |  |
| --- | --- | --- | --- | --- | --- | --- | --- |
| **Монгол Улсын “Төгрөг”** | | | | | | | |
| Валютын  дэвсгэрт  Он | 50 | 100 | 500 | 1000 | 5000 | 10000 | 20000 |
| 2008 |  | - | - | 1 | 2 | 8 | - |
| 2009 |  | - | - | - | 3 | 82 | 180 |
| 2010 |  | - | - | - | 11 | 71 | 10 |
| 2011 |  | - | - | - | 5 | 7 | 4 |
| 2012 |  | 3 | 21 | 305 | 757 | 907 | 224 |
| 2013 |  | - | - | - | 25 | 20 | 604 |

Хүснэгт А.

|  |  |  |  |  |  |  |
| --- | --- | --- | --- | --- | --- | --- |
| **АНУ-ын “Доллар”** | | | | | | |
| Он | 1 | 5 | 10 | 20 | 50 | 100 |
| 2008 | - | - | 1 | - | - | - |
| 2009 | - | - | - | - | - | 3 |
| 2010 | - | - | - | - | - | 2 |
| 2011 | - | - | - | - | - | - |
| 2012 | - | - | - | - | - | 10 |
| 2013 | - | - | - | - | - | 264 |
| 2014 оны 9 дүгээр сар | 5 | 3 | 3 | 2 | 1 | 61 |

Хүснэгт Б.

|  |  |  |  |
| --- | --- | --- | --- |
| **БНХАУ-ын “Юань”** | | | |
| Дэвсгэрт  Он | 20 | 50 | 100 |
| 2008 | - | - | - |
| 2009 | - | - | 30 |
| 2010 | - | - | 22 |
| 2011 | - | - | 2 |
| 2012 | - | - | 2 |
| 2013 | - | - | 67 |
| 2014 оны 9 дүгээр сар | 1 | 3 | 37 |

Хүснэгт№3. Хуурамч мөнгөн тэмдэгт илэрсэн газрыг тоон үзүүлэлтээр

харуулсан байдал

|  |  |  |  |  |  |  |  |
| --- | --- | --- | --- | --- | --- | --- | --- |
| Он  Илэрсэн газар | 2008 | 2009 | 2010 | 2011 | 2012 | 2013 | 2014.9 дүгээр сар |
| Арилжааны банк, санхүүгийн байгууллага | 1 | 5 | 3 | - | 3 | 107 | 238 |
| Хүнсний болон барааны дэлгүүр, түц | - | 1 | 2 | 1 | - | 6 | 11 |
| Валют арилжааны төв болон цэг | - | - | 1 | - | 2 | 4 | 2 |
| Худалдааны төв, хүнс болон барааны зах | - | 1 | - | - | - | 2 | 2 |
| Шатахуун түгээх станц | - | 1 | 4 | - | - | - | 4 |
| УБТЗ-ын Олон улсын тасалбар түгээх цэг | - | - | - | - | - | 2 | - |
| Бусад газар | 4 | 10 | 6 | 4 | 5 | 8 | 7 |

Судалгаанаас харахад, хуурамч мөнгөн тэмдэгтийг ихэвчлэн арилжааны банк, санхүүгийн байгууллага болон олон нийтийн үйлчилгээний газраар дамжуулан хууль бусаар эргэлтэнд оруулж байна (Хүснэгт 5-ийг хар).

Олон улсын Конвенциас мөнгөн тэмдэгтийг хуурамчаар үйлдэх аргыг хэд хэдэн байдлаар ялгасан байна. Тухайлбал,

1. Гар аргаар үйлдсэн мөнгөн тэмдэгтийг:



* Гараар зурах;
* Химийн урвалж бодис ашиглах;
* Хуваан таслах
* Тоон үсэг, дугаарыг өөрчлөх;
* Хэсэгчлэн өөрчлөх.

2. Техник хэрэгсэл ашиглан үйлдсэн мөнгөн тэмдэгтийг:

* Тус тусад нь эх бэлтгэх;
* Хэвлэлийн тоног төхөөрөмж ашиглах;
* Дижитал төхөөрөмжийн тусламжтай;
* Нийтлэг хэрэглээний техник хэрэгсэл, тоног төхөөрөмж ашиглах г.м.

Шүүхийн шинжилгээний үндэсний хүрээлэнгийн Криминалистикийн шинжилгээний хэлсэст хийсэн мөнгөн тэмдэгт хуурамч мөн эсэхийг тогтоох шинжилгээний явц, үр дүнгээс харахад, төгрөгийг ердийн хэвлэлийн болон хувилах төхөөрөмж ашиглан олшруулахаас гадна нэмэлтээр усан тэмдэг, металл утас, холограмм зэрэг хамгаалалтын элементүүдийг дуурайлган хийх аргыг гол төлөв ашигласан байна. Эдгээр аргыг дараах байдлаар ялгаж болох юм. Тухайлбал:

1. Мөнгөн тэмдэгтийг бодит байдлаар хэвлэн олшруулах арга (Зураг 1,2,3).



Зураг 1, 2, 3


1. Мөнгөн тэмдэгтийг хэвлээд нэмэлтээр холограмм, хамгаалалтын металл утсыг мөнгөлөг саарал өнгийн будагч бодис болон зурагч хэрэгслээр тодруулах эсвэл усан хээг 2 цаасны дотор талд зурах, сери дугаарыг тодруулах буюу засварлах (Зураг 4, 5, 6, 7).



Зураг 4, 5, 6, 7

1. Хэвлэсэн мөнгөн тэмдэгтэд нэмэлтээр холограмм, хамгаалалтын металл утсыг

мөнгөлөг саарал өнгийн лакаар будах, усан хээг 2 цаасны дотор талд дуурайлган зурах, сери дугаарыг тодруулах буюу засварлах аргаар үйлдсэн шинж тэмдэг (Зураг 8, 9, 10, 11).




1. Хэвлэмэл аргаар дууриалгасан мөнгөн тэмдэгтэд нэмэлтээр холограмм, хамгаалалтын утсыг мөнгөлөг саарал өнгийн цаас ашиглан орлуулан хийж, дээр нь дүрс, тоо сийлбэрлэх (2 цаасны голд бүхэлд нь мөнгөлөг цаас наах, гадна талд нь сийлбэрлэж наах зэрэг), усан хээг 2 цаасны дотор талд дуурайлган зурах (хэв ашиглах, цаасны дотор талд хэвлэх), сери дугаарыг тодруулах буюу засварлах (Зураг 12, 13, 14, 15) зэрэг аргуудыг ихэвчлэн ашигласан байна.

Зураг 12, 13, 14, 15. Холограммыг хуурамчаар үйлдсэн байдал



Зураг 16. Усан хээний дүрсийг дууриалгаж хэвлэсэн шинж тэмдэг



Зураг 17. Цаасыг хавсаргаж наах аргаар үйлдсэн шинж тэмдэг



Зураг 18. Усан хээний дүрсийг хэв ашиглан цаасны гадна давхаргад

будагч түрхэж топдруулсан шинж тэмдэг (БНХАУ-ын 100-ын дэвсгэрт)



Хэдийгээр мөнгөн тэмдэгтийн үнэт цаасны нууцлалыг хуурамчаар үйлдсэн тохиолдол манай улсад бүртгэгдээгүй ч хуурамч доллар болон юантай жишиж үзвэл, мөнгөн тэмдэгтийн цаас болоод нууцлалын элементийг өндөр үзүүлэлт бүхий техник хэрэгсэл, хэвлэх төхөөрөмж ашиглан үйлдэх болсон байна.

Дээрхи байдлаас харахад, энэ төрлийн шинжилгээний объект болон шийдвэрлэх асуултын цар хүрээг нэмэгдүүлэх, шинжилгээний онол, арга зүй, аргачлалыг боловсронгуй болгохын зэрэгцээ шинжээч, мэргэжилтэн нарын мэргэшлийн ур чадварыг дээшлүүлэхэд анхаарах цаг болсныг гэрчилж байна. Учир нь энэ төрлийн шинжилгээгээр гол төлөв шинжилж буй мөнгөн тэмдэгт хуурамч эсэх мөн хуурамч бол ямар аргаар үйлдсэн болох зэрэг хязгаарлагдмал хүрээнд асуултыг шийдвэрлэж байсан бол гэмт хэргийн үйлдлийн арга нарийссанаар, уг хүрээг өргөжүүлэх шаардлага зүй ёсоор тулгарав.

Үүнтэй зэрэгцээд шүүхийн шинжилгээний төдийгүй энэ чиглэлд үйл ажиллагаа явуулж буй төрийн болон төрийн бус байгууллагуудын хамтын ажиллагаа, уялдаа холбоог бэхжүүлэх, тэдгээрийг хэрэгцээтэй мэдээ, мэдээллээр хангах, мэдээлэл солилцох мөн мөнгөн тэмдэгтийг хуурамчаар үйлдэх гэмт хэргийн шалтгаан нөхцөлийг судалж, тогтоох чиглэлд тодорхой ажил хэрэгтэй байна. Тухайлбал, хуурамч мөнгөн тэмдэгтийн нэгдсэн сан бүрдүүлж ашигласнаар зөвхөн шинжилгээнд төдийгүй, гэмт хэрэгтэй тэмцэх практикт үр дүнгээ өгнө.

**Дүгнэлт**

Мөнгөн тэмдэгт хуурамч мөн эсэхийг тогтоох шинжилгээнд хийсэн судалгааны үр дүнгээс харахад, уг төрлийн шинжилгээний эрэлт хэрэгцээ, шаардлага манай улсын төдийгүй олон улсын түвшинд жилээс жилд нэмэгдсээр байна. Иймд орчин үеийн шинжлэх ухааны ололт амжилтанд тулгуурлан, шинжилгээний онол, арга зүй, аргачлалыг боловсронгуй болгох, уг салбарт шинэ техник хэрэгсэл, тоног төхөөрөмж нэвтрүүлж ашиглахаас гадна шинжилгээний объектын төрөл, зүйлийг нэмэгдүүлэх замаар мөнгөн тэмдэгтийн нэгдсэн сан бүрдүүлж ашиглах мөн энэ чиглэлд мэргэжилтэн сургаж бэлтгэх зэрэг ажлыг үе шаттайгаар хэрэгжүүлэх шаардлага зүй ёсоор тулгарч байна.

Эдгээрийг шийдвэрлэснээр зөвхөн шинжилгээний чанар, үр дүн дээшлэхийн зэрэгцээ, энэ төрлийн гэмт хэрэгтэй тэмцэх байгууллагуудын хамтын ажиллагаа, ажлын уялдаа холбоо бэхжих үндэс болно гэж судлаачдын зүгээс үзлээ.

Дээрх тулгамдсан асуудлыг шийдвэрлэхийн тулд дараах саналыг дэвшүүлэв. Үүнд:

* Мөнгөн тэмдэгт хуурамч эсэхийг тогтоох шинжилгээний онол, арга зүйг боловсронгуй болгох;
* Шүүхийн шинжилгээний үндэсний хүрээлэнгийн Криминалистикийн шинжилгээний төвд “Мөнгөн тэмдэгтийн нэгдсэн сан” байгуулж, практикт ашиглах;
* Мөнгөн тэмдэгт хуурамч эсэхийг тогтоох шинжилгээг иж бүрдэлтэй хийх арга, аргачлалыг боловсруулж, шинжилгээний практикт нэвтрүүлэх;
* Энэ чиглэлд мэргэжилтэн сургаж, бэлтгэх зэрэг асуудлыг нэн тэргүүнд шийдвэрлэх шаардлагатай байна.

**Ном зүй**

1. Монгол Улсын Эрүүгийн хууль. [Цахим сайт] Эрх зүйн мэдээллийн нэгдсэн систем. 2016. – Нэвтрэх горим: http:/www.legalinfo.mn/law/details/50 – чөлөөт.
2. Углева Е.Ю. [Способы подделки и защиты бумажных денежных знаков: история и современность](http://cyberleninka.ru/article/n/sposoby-poddelki-i-zaschity-bumazhnyh-denezhnyh-znakov-istoriya-i-sovremennost) // Юридическая наука и практика: Вестник Нижегородской академии МВД России. — 2011. — № 1(14). — С. 411-415.
3. ШШҮХ-ийн 2008-2013 оны 11-р сарын 05-ны өдөр хүртэлх хугацаанд хийгдсэн хуурамч мөнгөн тэмдэгтийг тогтоох шинжилгээнд хийсэн дүн шинжилгээ.
4. 2013 оны 11-р сарын 06-ны өдрөөс 2014 оны 09-р сарын 01-ний өдөр хүртэлх хуурамч мөнгөн тэмдэгтэд хийсэн шинжилгээний дүгнэлтүүд.
5. Монгол банкны ерөнхийлөгч, Санхүүгийн зохицуулах хорооны дарга, Цагдаагийн ерөнхий газрын дарга нарын хамтран баталсан “Гүйлгээнээс илэрсэн хуурамч мөнгөн тэмдэгтийг хүргүүлэх, бүртгэх, хадгалах, устгах” тухай журам. УБ. 2006, 2013 он.
6. 2015/12 сарын гадаад худалдааны тойм. [Цахим сайт] 2015. – Нэвтрэх горим: [www.mongolbank.mn](http://www.mongolbank.mn). – чөлөөт.

Хянасан: Хууль зүйн ухааны доктор (Ph.D) д/х Б. Цолмон

**БОЛОВСРОЛ СУДЛАЛЫН АСУУДАЛ**

**ОЮУТНУУДЫГ ГАДААД ХЭЛЭЭР БИЕ ДААН УНШИЖ СУРГАХ НЬ ГАДААД ХЭЛИЙГ ЭЗЭМШИХ ЧУХАЛ НӨХЦӨЛ БОЛОХ НЬ**

**Ч.Батчимэг**

ХСИС-ийн ЭЗНУС-н ГХТ-н ахлах багш,

магистр, цагдаагийн ахмад

**Аннотация:** В данном статье нами рассмотрена важность самостоятельного чтения студентов-нефилологов в процессе обучения иностраннымязыкам и предлагаем два этапа обучения чтению, которыеуже дали результаты в учебной практике.

**Түлхүүр үгс**: Унших, сургах, хэрэгсэл, бичвэр, агуулга, танилцах, уншлага, гүйлгэн унших.

Даяаршил мэдээлэл технологийн эрчимтэй хөгжлийн эрэн үед гадаад хэлний тархац хүрээ өргөжсөөр дэлхийн олон сая хүний харилцааны хэрэглүүр, мэргэжил боловсрол эзэмших хэрэглүүр болсон учраас улс төр, нийгэм, эдийн засгийн бүхий л салбарт мэдээлэл солилцож хамтран ажиллах олон боломжууд нээгдээд байна.

Боловсролын шинэчлэл нь орчин үеийн нөхцөлд гадаад хэлийг зааж сургах асуудалтай шууд холбоотой болоод байна. Энэ нь сургалтын хөтөлбөрт шинэ технологи нэвтрүүлэхээс гадна суралцагчдын бие даан үйл ажиллагаа явуулах идэвхийг нь хөгжүүлэх ач холбогдолтой заах-арга зүйн материалуудыг шинээр бий болгохыг шаардаж байгаа юм.

Хэл сурах ерөнхий арга барилын хүрээнд мэдээллийн эрин зуунд амьдарч ажиллах мэргэжилтэнг бэлтгэхдээ тэдний унших чадварыг хөгжүүлэх, унших арга барилыг эзэмшүүлэх асуудал цаг үеийн шаардлагаар чухлаар тавигдаж байна.

Унших чадвар гэдэг нь бичмэл болон хэвлэмэл материалын бүрэлдэхүүн нэгжид задлан шинжилгээ хийж тухайн сэдвийн санааг ойлгох оюуны үйлийн чадвар юм. Уншиж ойлгох чадвар нь оюуны үйлдлийн талаасаа хүртэхүй (perception) болон сэтгэхүй (thought)хоёрыг багтаасан цогц нарийн үйл юм. Бие даан уншиж ойлгоно гэдэг нь суралцагчийн зүгээс уншиж байгаа зүйлээ урьдны мэдлэгтэй холбож ухаарах, үгийн олон салаа утгыг зөв тодорхойлж ойлгох, хэлний дүрмийн мэдлэгээ ашиглах идэвхтэй үйл юм.

Үүнээс харахад унших чадвар нь оюуны болон танин мэдэхүйн олон үйлийн огтолцол дээр төлөвшдөг цогц чадвар болох нь харагдаж байна. Аливаа чиглэлээр мэргэжилтэн бэлтгэх ажлын үр нөлөө нь уг сургалтын явцад тэдний мэргэжлийн онцлогуудыг аль хэр бүрэн дүүрэн харгалзахаас шууд хамааралтай. Иймээс, гадаад хэлээр уншуулж сургах зорилтыг шийдвэрлэхдээ мэргэжлийн талаас ямар онцлог шаардлагууд байгааг юуны өмнө тогтоох шаардлагатай юм.

Хэлний бус мэргэжилтнүүдийн гадаад хэлний хэрэглээг судалж үзэхэд тэдний 95 орчим хувь буюу дийлэнх олонх нь унших хэрэгцээ шаардлагатай тулгарч байдаг бол мэргэжлийн талаас 75 орчим хувь нь гадаад хэлний хэрэглээгээ үүгээр хязгаарлагдаж байгаа нь унших үйл явцыг их дээд сургуулийн гадаад хэлний сургалтын хамгийн чухал зорилтуудын нэг хэмээн зүй ёсоор үзэх баталгаа болж байна.

Гадаад хэлний сургалтын явцад хэлний бус мэргэжлийн оюутануудад чиглэсэн тэднийг сургалтын үйл явцад идэвхтэй оролцуулан, хичээлийн хүрээнд хувийн зохион байгуулалттай болгодгийн үр дүнд үр дүнтэй мэдлэг олгох, хэлийг практик дээр эзэмших хандлагыг төлөвшүүлдэг байна. Хүмүүнлэгийн ухааны чиглэлийн мэргэжилтнүүдийн мэргэжлийн шаардлагуудыг судалж үзэхэд гадаад хэл дээрх эх сурвалж ашиглах нь ихэвчлэн дараах зорилготой байдаг байна. Үүнд

1. Тодорхой сэдвээр гарсан нийтлэлүүдтэй танилцах;

2. Гадаадын эрдэмтдийн гол чиг хандлагуудыг олж тогтоох;

3. Шинжилгээ судалгааны ажлын материал цуглуулах.

Суралцагчийн хувийн идэвхийг хөгжүүлэхэд голлох үүрэгтэй оролцдог багш төдийгүй оюутны бие даасан идэвхтэй үйл ажиллагааг хөгжүүлэхэд зориулан түүний санал болгож буй сургалтын материалууд мөн түлхэц болж байх ёстой юм. Хэлний бус мэргэжлийн оюутнуудын гадаад хэлний сургалтын нөхцөлийг харгалзан тухайн түвшинд тавигдах шаардлагуудыг боломжит дээд хэмжээгээр багасгахын зэрэгцээ хоёр янзын аргаар уншуулж сургах зорилтыг бодитойгоор биелүүлэх тухай асуудлыг зайлшгүй тавих хэрэгтэй болдог.

Уншуулж сургах нь хэл ярианы бусад үйл ажиллагаануудын нэг адилаар сургалтын болон арга зүйн ерөнхий ба тусгай зарчмууд дээр тулгуурлаж байдаг. Уншуулж сургах нь хэл ярианд сургах үйл явц байх ёстой. Гадаад хэлний сургалтын үндэс суурь нь хэлийг харилцааны мөн чанарыг хүлээн зөвшөөрөх явдал байдаг.

Уншихын гол зорилго нь ойлгох явдал байдаг учир юуны түрүүнд уншиж буй зүйлээ ойлгоход ямагт чиглэсэн байх ёстой. Хэрэв унших нь ямар нэг өөр зүйлд, жишээлбэл эх бичвэрийн зарим зүйлсийг тодруулах, тэдгээрт дүн шинжилгээ хийх г.м., чиглэсэн байвал энэ нь сургалтын хэрэгсэл болж байгаа юм. Үүнийг биелүүлэхэд туслах үндсэн нөхцөлүүдийг дурдвал:

1. Юуны өмнө, уншихад зориулсан материалууд нь анхлан суралцах үеийн сурах бичгүүдэд заримдаа тохиолддог ямар нэг сэдэвтэй зураг дүрслэл бүхий үгсийн сангийн (зөв бичих дүрмийн) материал бус, харин харилцааны нэгж болохын хувьд эх бичвэрийн бүхий л шинжүүдийг агуулсан текст, бүтээлүүд байх ёстой. Сургалтын явцад төрөл бүрийн текстүүдийг уншихдаа чанарын хувьд ялгаатай шинжтэй мэдээллийг олж авах хэрэгцээ, шаардлагыг оюутнуудын өмнө тавьж байх хэрэгтэй юм.

2. Текстыг унших хэрэгцээ (сэдэл). Бие даан унших болон ярьж сурах арга барилыг хөгжүүлэхэд зориулан санал болгож буй текстүүд нь багшийн удирдлага доор анги танхимд явагддаг сургалтын ажлын явцад ашиглагдаж буй материалуудыг баримжаа болгосон байна. Бие даан унших үед гол анхаарал уншиж буй зүйлийн агуулга, урьд нь судлагдсан үгсийн сан болон зөв бичих дүрмийн материалыг шинэ нөхцөл байдалд таньж мэдэх, ойлгох, тэдгээрийг хослуулахад чиглэгдэнэ. Сургалтын материалын текстүүд нь дэс дараалсан системтэй байхаас гадна тексттэй холбогдуулан урьдаас тусгайлан бэлтгэсэн даалгавруудыг багтаасан байвал зохино.

3. Уншуулж сургах үйл явц нь суралцагч зөвхөн мэдээлэл авах бус тэдний бүтээлч үйл ажиллагааг багтаасан байх ёстой юм.

4. Уншиж буй зүйлээ ойлгоход сургах үйл явц нь хэлний бүтцийг (түүний бүтцийн болон зохион байгуулалтын элементүүдийг) сурч мэдэх, эзэмшихэд тулгуурласан байна.

5. Гадаад хэлээр уншуулж сургах үйл явц нь суралцагчдын эх хэлээрээ унших туршлага дээр тулгуурлана. Туршлагатай уншигчийн шинэ хэлээр уншиж сурах үйл явц нь эх хэлээрээ уншиж сурах үйл явцын хөгжлийн замыг давтдаггүй болох нь тогтоогдсон. Оюутнуудыг уншуулж сургах сургалтын үйл ажиллагааг аль болох богино хугацаанд бага хүч зарцуулан түүнд шаардлагатай чадвар, дадлаар хангах боломжтой байхаар төлөвлөх хэрэгтэй юм. Энэхүү зорилтыг хэрэгжүүлэхийн тулд их дээд сургуулиудын хичээлийн цагийн хуваарилалтын өнөөгийн нөхцөлд мэргэжлийн оюутнуудын гадаад хэлний сургалтын хөтөлбөрт тавигдаж буй шаардлагуудыг зайлшгүй эргэн харах хэрэгтэй байна хэлний бус.

Санал болгож буй дараах сургалтын үе шатууд нь нэлээд ирээдүтэй, ямартай ч зөв зүйтэй гэдэг нь практик дээр батлагдсаар байгаа юм. Үүнд:

Сургалтын 1-р үе шат (эхний 2 сар) – танилцах болон судлан унших аргыг хөгжүүлэх. Энд бүр анхнаас нь эдгээр хоёр төрлөөр, тэр тусмаа хэлний (үгсийн сангийн) шинэ материал агуулсан текстүүд дээр унших үйл явцад саад учруулахгүй хэмжээгээр эрчимтэй дадлагын ажил явуулж байх нь зүйтэй юм. Энэ шатанд тусдаа хэрэгжүүлэх зорилтууд гэвэл техник дадлуудыг өөрийн болгох болгох буюу танилцах уншлагын хурдыг хөгжүүлэх болон мэдэхгүй үгсийн утгыг тодорхойлох чадварыг хөгжүүлэх явдал болно.

Сургалтын 2-р үе шатанд буюу ойролцоогоор эхний семестрын дунд үеэс танилцах уншлагын зэрэгцээгээр эрж олох зорилготой уншлагыг оруулж, харин сургалтын хугацааны төгсгөл рүү үзэж харах төрлийг оруулна. Гүйлгэж унших уншлагын төрлийг уг шатны төгсгөл рүү оруулах болсон нь уншиж буй хүнээс харьцангуй нэлээд гүнзгий түвшний хэлний мэдлэг эзэмшсэн байхыг шаарддагатай юм.

Дүгнэлт:

Оюутнуудын илүү ихийг улам сайн мэдэх гэсэн эрмэлзлийн чухал хөшүүрэг болсон энэхүү сургалтыг амжилттай болох нь практик дээр батлагдсан бөгөөд амжилттай биелүүлсэн ажлаасаа авах суралцагчдын сэтгэл ханамж нь тэдэнд идэвхтэй бие даан унших сэдэлийг бий болгож, улмаар дараа дараачийн шатанд арай хүнд текстүүдийг унших үед ойлгох үйл явцыг хөнгөвчлөн илүү хурдасгаж өгдөг билээ. Иймээс гадаад хэлний сургалтанд бие даан унших чадварыг хөгжүүлэхэд чиглэсэн сургалтын материалыг өргөнөөр ашиглах нь суралцагсад сурах бичиг гарын авлагаас өөрийн мэдлэг, боловсрол, судалгааны ажилд шаардлагатай мэдээ, мэдээлэл материалыг олж, түүнийгээ өөрийн мэдлэг болгон авахад нь тустай болно.

**ЦАГДААГИЙН АЛБА ХААГЧДЫН АНГЛИ ХЭЛНИЙ**

**БОДИТ ХЭРЭГЦЭЭ**

**Ц. Байгаль**

Хууль сахиулахын их сургуулийн

Ахисан шатны боловсролын сургуулийн

Гадаад хэлний сургалтын багийн багш,

цагдаагийн дэслэгч

Нийтлэлийн хураангуй: Цагдаагийн алба хаагчдын өдөр тутмын үйл ажиллагаанд гадаад хэлний хэрэгцээ төдийлөн гардаггүй учраас албан болон албан бус сургалтаас олж авсан англи хэлний мэдлэгээ чадвар, дадал болгож чаддаггүй. Хэдийгээр бодит хэрэглээ бага байвч хууль сахиулах салбарын гадаад харилцаа хамтын ажиллагаа хөгжиж буй өнөө үед алба хаагчид гадаадын улс орнуудад мэргэжил дээшлүүлэх, суралцах, хурал цуглаанд оролцох, гадаад хэл дээр мэдээлэл авах, хувь хүний хөгжлөө хангахын тулд англи хэлний өндөр мэдлэг зайлшгүй шаардлагатай байдаг. Нөгөө талаас улс орны хил нээлттэй болсон өнөө үед манай улсыг зорих гадаадын иргэдийн тоо нэмэгдэж, гэмт хэрэг үйлдэх, гэмт хэрэгт холбогдох явдал өндөр хувьтай байгаа тул аливаа хууль сахиулах ажиллагаанд цагдаагийн албан хаагчид дор бүрнээ тусламж үйлчилгээ үзүүлэх, энэ чиглэлээр авах арга хэмжээг мэргэжлийн түвшинд явуулахын тулд гадаад хэлний мэдлэг зайлшгүй шаардлагатай байдаг. Аливаа хүн гадаад хэлийг байнга давтаж, хэрэглэсний үндсэн дээр сурдаг. Цагдаагийн албан хаагчид насанд хүрсэн суралцагчийн хувьд өөрсдийн сурах үйлдээ хариуцлагтай хандаж, сурах үйлээ төлөвлөж, бататгаж, бие даан суралцахад сурч, өөрийгөө тасралтгүй хөгжүүлж байх шаардлагатай болохыг энэүү нийтлэлдээ авч үзлээ.

Түлхүүр үгс: Англи хэл, бие даан сурах, арга барил, цагдаагийн албан хаагч, хэрэглээ, хэрэгцээ, шаардлага, үр дүн гэх мэт.

Англи хэл бичмэл мэдээллийн төрөл, агууламж, техник технологийн болон харилцааны өргөн хэрэглээтэйгээрээ дэлхийн харилцаанд давамгайлж буй хэл юм. Дэлхий дээр 375 сая гаруй хүн төрөлх англи хэлтэй байдаг бөгөөд дэлхий нийтэд хамгийн түгээмэл хэлний тоонд Хятад, Испани хэлний дараа гуравт ордог байна.[[46]](#footnote-46) 1 тэрбум илүү хүн хоёрдогч хэлээ болгон ашиглаж байна.

Англи хэл нь сургалтанд хамгийн өргөн хэрэглэгддэг ба Европын холбооны улсуудын 89% нь Англиар чөлөөтэй ярьдаг бөгөөд шинжлэх ухаанд хамгийн өргөн хэрэглэгддэг хэл юм. Судлаачдын үзэж байгаагаар бүх шинжлэх ухааны өгүүллүүдийн 95% нь англи хэл дээр бичигдсэн байдаг ба үүний зөвхөн тал хувь нь л төрөлх англи хэлтэй зохиогчид байна[[47]](#footnote-47). Дэлхийн боловсролтой хөл нийлүүлэн алхах, ажил мэргэжлээ чанартай хийж гүйцэтгэх, мэдээлэл авахын тулд дэлхийн хүмүүс англи хэл сурах, харилцах залшгүй хэрэгцээтэй байдаг. Монголчууд бид ч сүүлийн жилүүдэд англи хэлийг эрчимтэй сурч, олон улсын нэр хүндтэй их дээд сургуульд суралцан ажил мэргэжлийн ур чадвараа ахиулж, дэлхийн боловсролтой англи хэл сурсны ачаар хөл нийлүүлэн алхах болсон.

Гэвч хууль сахиулах салбарын хэмжээнд тэр дундаа цагдаагийн албан хаагчдын гадаад хэлний мэдлэг, чадвар бусад салбартай харьцуулахад төдийлөн хангалтгүй байна.

Энэхүү илтгэлийн зорилго нь цагдаагийн алба хаагчдын ажлын байранд болон хувийн хэрэгцээнд тулгамдаж буй англи хэлний хэрэгцээ, шаардалагыг тодорхойлох, алба хаагчдын англи хэлний мэдлэг, чадварыг бататгах арга замыг эрэлхийлэх, энэ тал дээр тодорхой санал дэвшүүлэхэд оршино. Уг илтгэлд ажиглалт, харьцуулалт, санал асуулгын болон нэгтгэн дүгнэх аргыг ашигласан болно.

Дэлхий нийтийн харилцаанд давамгайлж буй англи хэлийг сурах шаардлагагүй, хэрэгцээгүй салбар, байгууллага, хувь хүн гэж үгүй билээ. Аливаа хүн гадаад хэлийг сурахад тухайн хэлээр харилцаж сурахаас гадна тухайн соёлоор харилцаж сурдаг[[48]](#footnote-48). Харин нийгмийн хэв журмыг сахиулж, олон нийтийн эрх ашгийг хамгаалах үүрэгтэй цагдаагийн албан хаагчдад гадаад хэлний мэдлэг хэрэгтэй юу? Ямар хэрэгцээ байна вэ? Уг сэдвийн хүрээнд ХСИС-д суралцаж буй цагдаагийн 100 алба хаагчдаас санал асуулгын хэлбэрээр судалгаа авахад дараах үр дүн гарсан болно.

Ажлын байранд Англи хэл сурах ямар хэрэгцээ, шаардлага байна вэ?

Хувийн хэрэгцээнд англи хэл сурах ямар хэрэгцээ байна вэ?

Судалгаанаас үзэхэд алба хаагчид англи хэл сурах өндөр сонирхолтой. Албаны болон хувийн хэрэгцээнд англи хэл сурах хэрэгцээ шаардлага байдаг ч байнгын хэрэглээ байхгүй учраас англи хэлний мэдлэгээ хөгжүүлж чаддаггүй байна. Уг судалгаагаар алба хаагчдын 94.4 хувь нь англи хэлийг ЕБС, их дээд сургуулийн болон бусад сургалтаар 2-7 жилийн хугацаанд сурсан байгаа нь тэдний дийлэнх нь англи хэлний анхан болон дунд шатны мэдлэгтэй байдгийг харж болохоор байна. Дээрх судалгааны дүнгээс харахад алба хаагчид ажил үүргээ гүйцэтгэх явцад гадаадын иргэдтэй харилцах шаардлага нилээд их гардаг. Нөгөө талаас Монголд амьдардаг гадаадын иргэдтэй хийсэн ярилцлагаас тэд Монголын цагдаа нартай харилцахад хэлний бэрхшээл их байдаг. Тэд ихэвчлэн тусламж авч чаддагүй тухайгаа ярьсан байдаг.

Манай улсад гадаадын иргэд гэмт хэрэгт холбогдох, хохирох явдал өндөр хувьтай байдаг. Саяхан Ворлдатлас хэмээх олон нийтийн мэдээллийн сайтад Азийн хамгийн аюултай 10 хотыг жагсаагаад Монгол улсыг 7 дугаарт нэрлэсэн байна. Энэ нийтлэлд гадаадын иргэдэд таатай бус хотууд хэмээн тодотгоод Улаанбаатарыг гэмт хэргийн гаралт маш өндөр хувьтай хотын нэг. Гадаадын иргэд хулгайн төрлийн гэм хэрэг тэр дундаа халаасны хулгай, дээрмийн гэмт хэрэгт их өртдөг тухай бичжээ. Түүнчлэн сүүлийн жилүүдэд байгалийн баялгийн талаарх үндэсний үзэл нэмэгдэж националистуудын үйл ажиллагаа идэвхжих болсон нь гадаадын иргэд бие мах бодийн хүчирхийлэлд өртөхөд хүргэх болсон хэмээн тэмдэглэсэн байна[[49]](#footnote-49).

102 яаралтай тусламжийн төвийн утсанд л гэхэд 2016 оны 1-4 сарын хооронд гадаадын иргэнтэй холбоотой 109 дуудлага ирсэн байна. Үүнээс англи хэл дээр 50 дуудлага ирсэн байгаа нь бусад гадаад хэлтэй харьцуулахад англи хэлний хэрэгцээ илүү өндөрт тавигдаж байгааг харж болохоор байна. Аливаа гэмт хэрэг зөрчлийн үед хохирогч, холбогдогчтой хамгийн ойр байж хэргийн халуун цэгт анхны тусламж үзүүлдэг хүмүүс бол цагдаагийн албан хаагчид. Гадаадын иргэд гэмт хэргийн хохирогч, холбогдогч болох үед мэргэжлийн анхан шатны тусламж үйлчилгээг чанартай хүргэх, мэдээллээр хангах, мэдээлэл авах, сэтгэлзүйн дэмжлэг үзүүлэхэд англи хэлтэй цагдаа нарын хэрэгцээ зайлшгүй тулгамддаг.

Судалгаанд хамрагдсан гадаадын иргэдийн нэг Америк залуу автобус дотор эд зүйлээ алдаад цагдаад хандахад, манай харъяа биш, тэндэхийн цагдаад ханд, бид таныг ойлгохгүй байна, юу ч гэсэн тэмдэглүүлээд яв зэрэг хэдхэн үгний хариу авч, 3 газар очсон боловч ямар ч туслалцаа авч чадаагүй тухайгаа ярьсан. Энэ мэтээр Монголын цагдаа нарын гадаад хэлний мэдлэг муутайгаас болж гадаадын иргэд хохирох, цагдаа нарт итгэхгүй байх, цаашлаад Монгол улсад ирэх жуулчдын тоо багасахад нөлөөлдөг байна.

Хэдийгээр бусад салбартай харьцуулахад ажил мэргэжлийн ачаалал, онцлогоос үүдээд гадаад хэл сурах, эзэмших явдал салбарын хэмжээнд харьцангуй хожуу эхэлсэн ч Цагдаагийн ерөнхий газар алба хаагчдынхаа англи хэлний мэдлэгийг сайжруулах нь маш чухал гэдгийг анхаарч дэмжин ажиллаж байна.

Алба хаагчдад зориулсан англи хэлний сургалтын тухайд 2009 оноос Цагдаагийн ерөнхий газрын тушаалаар Цагдаагийн академид Гадаад хэлний сургалтын төв байгуулагдаж, 2010 оноос сургалтын үйл ажиллагаа эхлүүлж давтан болон мэргэшсэн сургалтаар жил бүр тодорхой тооны алба хаагчдын гадаад хэлний мэдлэгийг дээшлүүлэх болоод өдгөө 7 жилийн нүүрийг үзэж байна[[50]](#footnote-50). Энэхүү төвийн зорилго нь Хууль зүйн яамны харъяа Хууль сахиулах байгууллагуудын байнгын бие бүрэлдэхүүнд гадаад хэлний боловсрол олгох зорилгоор байгуулагдсан анхны сургалтын төв юм.

Урт, богино хугацааны сургалтад хамрагдсан алба хаагчид дараагийн шатны сургалтад хамрагдахаар ирэхдээ хэлний мэдлэгийн хувьд ихэвчлэн ахиж, дэвшээгүй байдаг ба бүр дордчихсон ирдэг нь сургалтад хамрагдахаас бусад цагт алба хаагчид англи хэлийг хэрэглээ болгодоггүйг харж болохоор байна.

Зөвхөн ажлын байрны хэрэгцээнд ч бус хувь хүнийхээ хөгжил дэвшлийн зүгээс гадаадад сурах, мэдлэг болосролоо дээшлүүлэх өндөр сонирхолтой байдаг нь судалгаанаас харагдаж байна. Мөн уг судалгаанд хамрагдсан хүмүүсийн 70 хувь нь хувийн хэрэгцээнд англи хэлийг сурах шаардлагатай байна гэж хариулсан байдаг.

Цагдаагийн ерөнхий газрын гадаад харилцаа хамтын ажиллагаа өргөжиж байгаа өнөө үед алба хаагчдын англи хэлний мэдлэг өндөр байх шаардлага зайлшгүй урган гарч байна.

Ер нь олон улсын сургалт, хурал семинарт оролцоход алба хаагчдын англи хэлний мэдлэг маш сайн байх шаардлага байнга тавигдаж ирсэн. ЦЕГ АНУ-ын Холбооны мөрдөх товчооны үндэсний академид алба хаагч нараа сургадаг. Энэ жил мөн тус академид алба хаагчаа сургахаар төлөвлөж байгаа. Энэ академид суралцах алба хаагчийн англи хэлний мэдлэг маш сайн байх шаардлагатай байдаг.

Түүнчлэн ЦЕГ-аас ОХУ-ын Дотоод хэргийн яам, БНТУ-ын Цагдаагийн академи, Тайваний цагдаагийн их сургуульд захиалгаар бакалавр, адъюнктур, магистрын хөтөлбөрийн сургалтад алба хаагчдыг хамруулж байна. Хятад, Солонгос, Японы их, дээд сургуулиудад ч тэтгэлэгт хөтөлбөрт хамруулдаг.

2016 оноос эхлэн цагдаагийн албан хаагчид НҮБ-ын энхийг сахиулах цагдаагийн ажиллагаанд алба хаах боломжтой болсон. Ажиллагаанд явах алба хаагчид англи хэлний өндөр мэдлэгтэй байх ёстой. Цагдаагийн албан хаагчид англи хэлний мэдлэгээ сайжруулж чадвал гадаадын их дээд сургууль, коллежид суралцах, мэргэжил дээшлүүлэх, гэр бүлийнхэнтэйгээ өндөр хөгжилтэй орнуудад түр хугацаанд сурч боловсрох, амьдрах гээд олон боломж гарч ирнэ. Аливаа тэтгэлэг, тусламж олгодог байгууллагууд төрийн байгууллагын албан хаагчдад тэтгэлэг олгох нь бусад байгууллагатай харьцуулахад өндөр хувьтай байдаг.

Салбар болон удирдлагуудын зүгээс, хувь хүнийхээ зүгээс ч тэр англи хэл сурахад анхаарал хандуулаад нилээд хэдэн жилийн нүүрийг үзэж, энэ талд дээр тодорхой ажлууд хийгдэж байна. Гэсэн хэдий ч яагаад алба хаагчдын дйилэнх нь англи хэлний анхан шатны, хамгийн энгийн хэрэглээний чадваргүй байгаа нь анхаарал татах асуудал юм.

Хэдийгээр цагдаагийн албан хаагчид албаны онцлогоос үүдэлтэй ажлын ачаалал, стресстэй байдаг ч англи хэлний мэдлэг дутмаг байгаагийн үндсэн шалтгаан нь албан хаагчид бие даан суралцахад, цаг ямагт өөрийгөө хөгжүүлж сураагүйтэй холбоотой. Дээр хэлсэнчлэн гадаад хэл бол байнгын давталт, хэрэглээ, дадлагаар сурдаг зүйл.

Өдөр тутамд өөртөө цаг гаргаж, сурах үйлээ төлөвлөж байж англи хэлийг сайн эзэмшинэ. Сурах үйлдээ хандах өөрийн хандлага, хичээл зүтгэл бол хамгийн чухал зүйл юм. Нөгөө талаас сурах, аливаа мэдлэгийг өөртөө бүтээх арга барилгүй, төлөвлөгөөгүйгээс сурахыг хүссэн ч хичээл зүтгэл нь талаар болоход хүргэдэг учир өөрийгөө таньж мэдэх, өөрийн нас сэтгэхүйд тохирсон сурах арга барилыг олж авах нь чухал юм. Цаашид англи хэлийг яаж сурах вэ гэсэн асуултад судалгаанд хамрагдсан цагдаагийн албан хаагчдын 83 хувь нь сургалтад хамрагдах хэмэээн хариулсан байна.

Гадаад хэл сурна гэдэг өөр нэгэн хэлээр бусадтай харилцаж сурна гэсэн үг. Англи хэл сурах үйл явцад бусдыгаа уриалан, хамтран суралцах, туршлагаасаа хуваалцах, онлайн болон хэвлэмэл эх сурвалжийг ашиглан бие даан суралцахад зөвлөмж өгөх, сайн дурын төрөлх англи хэлтэй хүмүүсийг урьж англи хэлний клубын үйл ажиллагаа явуулах нь ажлынхаа байранд англи хэл сурахад маш их үр дүнтэй байдгаас гадна сургалтын хэлбэр нь сонирхолтой байдаг.

Завсарлага, хүлээлгийн цагийг ашиглан өөрт хэрэгтэй, ажил мэргэжлийн холбогдолтой шинэ үг, өгүүлбэр цээжлэн, тэрхүү үг, өгүүлбэрээ ашиглан бусадтай харилцах, хамтран суралцах хэрэгтэй. “Үгийн нөөц, харилцааны идэвх гэсэн хоёр үзүүлэлт бол хэлний саадыг богино хугацаанд даван туулах үндсэн гол арга зам мөн” хэмээн профессор Ц.Магсар бичсэнээс[[51]](#footnote-51) үзэхэд ч бие даасан сургалтыг, харилцааны идэвхтэй хэлбэртэй хослуулан суралцах нь өндөр үр дүнтэйг баталж байна.

**Дүгнэлт**

Цагдаагийн албан хаагчдын албаны өдөр тутмын хэрэгцээнд англи хэлний бодит хэрэглээ бага байдаг. Гэвч алба хаагчид хувь хүний хөгжлөө хангах, ажил үүргээ чанартай хийж гүйцэтгэхэд англи хэлний мэдлэгтэй байх шаардлагатай. Аливаа гэмт хэрэг, зөрчлийн үед хамгийн ойр байж ард иргэийг хамгаалах, анхны тусламж үзүүлэх үүрэгтэй цагдаагийн албан хаагчид англи хэлний мэдлэг, чадвар муутайгаас гадаадын иргэдэд мэргэжлийн тусламж үйлчилгээг чанартай үзүүлж чадахгүй байна. Түүнчлэн ЦЕГ-ын гадаад харилцаа, хамтын ажиллагаа өргөжиж буй өнөө үед алба хаагчид олон улсын хурал, зөвлөгөөнд оролцох, туршлага судлах, олон улсын энхийг сахиулах ажиллагаанд оролцох, их дээд сургуульд суралцахад анги хэлний өндөр мэдлэгтэй байх шаардлага тавигддаг. Алба хаагчдыг байнга сургалтад хамруулах боломжгүй. Тйим учраас англи хэлний мэдлэгээ сайжруулахын тулд өдөр тутамд бие даан суралцах шаардлагатай байна. Цагдаагийн алба хаагчид насанд хүрсэн суралцагчийн хувьд өөрсдийн сурах үйлдээ хариуцлагтай хандаж, сурах үйлээ төлөвлөж, зорилго тавьж, өөрийгөө таньж мэдэн сурах арга барилаа олж сурвал англи хэлийг сурах нь тийм ч хэцүү зүйл биш юм.

Ном зүй

1. Эрдэнэмаам С., Гадаад хэл заах онол, арга зүй, УБ, 2014 он.

Ц.Бурмаа. Англи хэлний боловсролын тулгамдсан асуудлууд, шийдвэрлэх арга зам. Уб., 2009, 21-р тал

1. Цагдаагийн байгууллагын хөгжлийн хөтөлбөр, Уб. 2014 он

Монгол Улсын Хөдөлмөрийн тухай хууль. 1999 он.

1. Нямжав Д. Гадаад хэл заах арга зүйн онол хэрэглээний асуудал. Уб. 2009, 29-р тал
2. Хууль сахиулахын их сургууль. Хууль сахиулах байгууллагын үйл ажиллагаанд ахлагч бүрэлдэхүүний үүрэг оролцоо, тулгамдсан асуудал. Эрдэм шинжилгээний бага хурлын илтгэлүүдийн эмхэтгэл. Уб. 2015 он.

Онлайн эх сурвалж:

1. Англи хэл, <https://mn.wikipedia.org/wiki/англихэл>
2. Worldatlas. Most dangerios cities in Asia. March 17, 2016. <http://www.worldatlas.com/articles/most-dangerous-cities-in-asia.html>
3. Хөдөлмөрийнтухайхуулийнхэрэгжилтбацагдаагийналбахаагчийннийгмийнасуудал,<http://criminology.mn/print.php?id=68&lang=1>

1. Улсын Их Хурлын 2010 оны 48 дугаар тогтоол [↑](#footnote-ref-1)
2. http://legalinfo.mn [↑](#footnote-ref-2)
3. Я.Цэвэл. Монгол хэлний товч тайлбар толь.УБ.1966 он39 дэх тал. “биеийн хүчийг сэргээхээр албач ажил хийхгүй сул байх үе” [↑](#footnote-ref-3)
4. https://mn.wikipedia.org/wiki/Улаанбаатар [↑](#footnote-ref-4)
5. Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол, 2030 он хүртэлх хөгжлийн чиг хандлага.

   http://mpa.ub.gov.mn/images/NET/ub\_2030\_et/II\_boti.pdf [↑](#footnote-ref-5)
6. http://ubregion.ub.gov.mn/ [↑](#footnote-ref-6)
7. Монгол Улсад 2015 онд бүртгэгдсэн гэмт хэрэг, захиргааны зөрчлийн нөхцөл байдал. Цагдаагийн ерөнхий газар. Мэдээлэл, технологийн төв. [↑](#footnote-ref-7)
8. Хавсралт 1-оос харна уу? [↑](#footnote-ref-8)
9. Хавсралт 2-аас харна уу? [↑](#footnote-ref-9)
10. Хавсралт 3-өөс харна уу? [↑](#footnote-ref-10)
11. Сургалтын хөтөлбөр, төлөвлөгөө нь Иргэний зөвлөлийн гишүүнээр ажиллах иргэнд ЦБ-ын үйл ажиллагаа, эрх зүйн зохицуулалтын талаар мэдээлэл өгөх, хуулиар хүлээсэн эрх, үүргийг хэрэгжүүлэх үйл ажиллагааны арга, хэлбэрийн талаар харилцан мэдээлэлөгч, санал солилцох, нэг мөр ойлголттой болоход чиглэгдсэн юм. [↑](#footnote-ref-11)
12. Энэхүү гарын авлагад иргэний зөвлөлийн эрх зүйн зохицуулалт, үйл ажиллагааны талаар оруулсанаас гадна ЦБ-ын үйл ажиллагаанд дэмжлэг үзүүлэх, хяналт тавих үүргээ хэрэгжүүлэхэд хэрэгцээтэй хууль, тогтоомж, хөтөлбөр, төлөвлөгөө, танилцуулга, мэдээлэл, статистик, тайлан зэргийг оруулсан нь зөвлөлийн гишүүнд мэдээлэл өгч, үйл ажиллагаагаа хэрэгжүүлэхэд дэмтэй гэж үзсэн. [↑](#footnote-ref-12)
13. http://www.police.gov.mn/news/content/id/204/type/33 [↑](#footnote-ref-13)
14. Албан бус орчуулга болно. [↑](#footnote-ref-14)
15. Шаардлага нь: Иргэний зөвлөлийн гишүүн нь тухайн нутаг дэвсгэрт сүүлийн 5 жил оршин сууж байгаа, оршин суух бүртгэлтэй, Монгол Улсын иргэнийг аймаг, нийслэлийн ИТХ-аас 3 жилийн хугацаагаар томилно. Иргэний зөвлөлийн гишүүн нь сүүлийн 5 жил цагдаа, прокурор, шүүгчээр ажиллаж байгаагүй, ашиг сонирхлын зөрчилгүй Монгол Улсын иргэн байна. [↑](#footnote-ref-15)
16. ИТХ-ын Ажлын албаны хууль зүйн мэргэжилтэн, Гэмт хэргээс урьдчилан сэргийлэх ажил хариуцсан ажилтан, Засаг даргын Тамгын газрын Хууль зүйн хэлтсийн дарга, нутаг дэвсгэр болон тодорхой нутаг дэвсгэр хариуцсан цагдаагийн байгууллагын дарга, иргэний нийгмийн байгууллага, иргэдийн төлөөллөөс бүрдсэн комисс [↑](#footnote-ref-16)
17. Манай тооллын 160З-1868 оныг хүртэлхийг Япон улс нь гадаад улсаас хаалттай бодлого хэрэгжүүлж энэ үеийг Эдогын эрин үе гэж тэмдэглсэн байдаг бөгөөд 1868 оноос Япон улс гадаад улсад нээлттэй бодлого хэрэгжүүлж нийгэм эдийн эдийн засгийн шинэчилсэн бодлог явуулж орчин үеийн Япон улсын эхлэл тавьсанаар Мэйжигийн эрин үе эхэлсэн гэж үздэг байна. [↑](#footnote-ref-17)
18. Олон нийт-цагдаагийн хамтын ажиллагаа.гарын авлага.УБ.,2010. 4 дэх тал [↑](#footnote-ref-18)
19. ЦЕГ-н МСДШТөвөөс 2015 оны гэмт хэрэг, зөрчлийн статистик мэдээнээс хэсэгчилэн авав. [↑](#footnote-ref-19)
20. БНМАУ-ын Сайд нарын зөвлөлийн 32 дугаар тогтоолын 2 дугаар хавсралтанд дарга, ЭХЭС, Социалист өмч, мөрдөн байцаах албаны ахлах, жинхэнэ төлөөлөгч, мөрдөн байцаагч, сэргийлэн хамгаалах ахлах байцаагч, авто, галын байцаагч тус бүр 1, жижүүрийн офицер 3, автын зохицуулагч 1, сэргийлэгч 8, бичээч бичиг хэргийн эрхлэгч 1 гэсэн бүрэлдэхүүнтэй байжээ. [↑](#footnote-ref-20)
21. Үндэсний тагнуулын академи. УБ. 2012. х.51 [↑](#footnote-ref-21)
22. Словарь С.И.Ожегова. //http://enc-dic.com/ozhegov/Bezopasnost-1370/ [↑](#footnote-ref-22)
23. Я.Цэвэл. Монгол хэлний товч тайлбар толь. УБ. 1966. 60 дахь тал. [↑](#footnote-ref-23)
24. Нарангэрэл. С. Эрх зүйн толь бичиг. УБ. 2007. х.54 [↑](#footnote-ref-24)
25. Улсын Их Хурлын 2010 оны 48 дугаар тогтоол.Монгол Улсын Үндэсний аюулгүй байдлын үзэл

    баримтлал. [↑](#footnote-ref-25)
26. БНМАУ-ын Сайд нарын зөвлөлийн 1955 оны 129 дүгээр тогтоолоор баталсан БНМАУ-ын Дотоод явдлын яамны харъяа Улсын цагдан сэргийлэх дүрэм. [↑](#footnote-ref-26)
27. БНМАУ-ын Сайд нарын зөвлөлийн 1963 оны 499 дүгээр тогтоолоор баталсан БНМАУ-ын Цагдан

    сэргийлэх байгууллагын дүрэм. [↑](#footnote-ref-27)
28. БНМАУ-ын сайд нарын зөвлөлийн 1985 оны 95 дугаар тогтоолоор шинэчлэн баталсан БНМАУ-ын

    Цагдан сэргийлэх байгууллагын дүрэм. [↑](#footnote-ref-28)
29. Федеральный закон от 30 декабря 2009 г. N 384-ФЗ."Технический регламент о безопасности зданий и сооружений". //Система ГАРАНТ: <http://base.garant.ru/12172032/1/#block_100#ixzz3zDKC6R3h> [↑](#footnote-ref-29)
30. “Аюулгүй байдал” гэдэг нь хувьхүн, нийгэм, төрийн амин чухал ашиг сонирхол гадаад,дотоодын аюул заналаас хамгаалагдсан байдал юм. Ст.1 Закона РФ от 5 марта 1992 г. №2446-1 “О безопасности”. [↑](#footnote-ref-30)
31. Цагдаагийн байгууллагын үйл ажиллагааны журам. /код-113.2/. [↑](#footnote-ref-31)
32. Монгол Улсын Засгийн газрын 2014 оны 79 дүгээр тогтоолоор батлагдсан “Цагдаагийн байгууллагын хөгжлийн хөтөлбөр”. //http://songino-3.police.gov.mn/news/content/type/70 [↑](#footnote-ref-32)
33. **Барилга хот байгуулалтын яамны “Барилга байгууламжийн норм, нормативын баримт бичгийн ерөнхий тогтолцоо” баримт бичгийн** 4.3.-т: Онцгой болон гамшгийн нөхцөл байдал гэнэт үүсэх шалтгааныг урьдчилан тооцох замаар барилгын бүтээгдэхүүн болон хүн амыг эрсдэлээс хамгаалах;

    4.4.-т: Барилга байгууламжийн инженерийн тоног төхөөрөмж, барилгын бүтэц, буурь хөрсний чанар, найдвартай байдлыг хангахаар тусгасан.

    //http://barilga.gov.mn/?page=custom&module=news&id=ef4a53d6-fcc0-4fd2-8a21-d88b45a44974 [↑](#footnote-ref-33)
34. Цагдаагийн ерөнхий газар. Цагдаагийн байгууллагын дотоод хяналт, шалгалт, аюулгүй байдал 2012., УБ. 2013. 21 дэх тал. [↑](#footnote-ref-34)
35. И.Т. Иванов. Н.Г. Модельный уголовный курс. Общая часть / Н.Г. Иванов, -М, 2003, 90-9№-р тал [↑](#footnote-ref-35)
36. Ляпунов, Ю.И. Общественно опасность деяния как универсельная категория советского уполовиого права /Ю.И.Ляпунов, -М, 1989, 91-рг тал [↑](#footnote-ref-36)
37. В.А.Блинников, В.А. Обстоятельства, исключающие преступность деяния, в уголовном праве Россий (В.А.Блинников,-Ставроноль,2001, 48-р тал) [↑](#footnote-ref-37)
38. Э.Фобегайло, Правомерность действше сотрудников внутренных дел и граждан при необходимой,

    обороне и задержаний преступника (Э.Ф. Побегайло, В.П.Ревин-Брянск, 1988,54-р тал) [↑](#footnote-ref-38)
39. Саруханян, А. Р. Преступления против порядка управления. (Ставрополь, 2003, 122-р тал) [↑](#footnote-ref-39)
40. Монгол Улсын Эрүүгийн хууль. Төрийн мэдээлэл. УБ., 2002 №5 [↑](#footnote-ref-40)
41. Я.Цэвэл. Монгол хэлний товч тайлбар толь. УБ.,1966.699 дэх тал [↑](#footnote-ref-41)
42. Монгол Улсын Эрүүгийн Байцаан Шийтгэх хууль. Төрийн мэдээлэл. УБ., 2002. №6 [↑](#footnote-ref-42)
43. <http://www.trends.mn/n/2979> [↑](#footnote-ref-43)
44. Монгол Улсын Дээд Шүүхийн тогтоол. №15., 2009.5.22, УБ [↑](#footnote-ref-44)
45. [www.mongolbank.mn](http://www.mongolbank.mn) [↑](#footnote-ref-45)
46. Англи хэл, <https://mn.wikipedia.org/wiki/англихэл> [↑](#footnote-ref-46)
47. ## Англи хэл бол дэлхийн мэдээллийн цөмд нэвтрэх түлхүүр, 2014 он

    [↑](#footnote-ref-47)
48. # Linguistic Society of America, Does the Language I Speak Influence the Way I Think? USA 2014, <http://www.linguisticsociety.org/content/does-language-i-speak-influence-way-i-think>

    [↑](#footnote-ref-48)
49. Worldatlas. Most dangerios cities in Asia. March 17, 2016. <http://www.worldatlas.com/articles/most-dangerous-cities-in-asia.html> [↑](#footnote-ref-49)
50. Хууль сахиулахын их сургууль. Амжилт бүтээлээр дүүрэн он жилүүдийн үргэлжлэл. (2009-2014 он). Уб 2014 он. [↑](#footnote-ref-50)
51. Нямжав Д. Гадаад хэл заах арга зүйн онол хэрэглээний асуудалв Уб. 2009, 29-р тал [↑](#footnote-ref-51)